முரண்பாடுகள் உச்சமடைந்ததால்மன்மோகன் சிங் - சோனியா ஐந்து தடவைகள் சந்திப்பு


இந்திய மத்திய அமைச்சரவை மாற்றம் இடம்பெறுவதில் இழுபறியும் தாமதமும் ஏற்படுவதற்கு பிரதமர் மன்மோகன் சிங்குக்கும் சோனியாவுக்கும் இடையில் கருத்து வேறுபாடு நிலவியதே காரணமென தகவல்கள் வெளியாகியுள்ளன.
மத்திய அமைச்சரவை மாற்றம் கடந்த வாரம் என திட்டமிடப்பட்டிருந்தது. பின்னர் நேற்று முன்தினம் நடைபெறுவதாக கூறப்பட்டது.
இந்நிலையில் ஞாயிறு அன்று நடந்த உ. பி. ரயில் விபத்து காரணமாக அமைச்சரவை மாற்றம் தள்ளி வைக்கப்பட்டதாக செய்தி பரவியது. ஆனால் உண்மையில், பிரதமர் மன்மோகன் சிங்கிற்கும், காங்கிரஸ் தலைவர் சோனியாவுக்கும் இடையில் கடுமையான கருத்து வேறுபாடுகள் ஏற்பட்டதே காரணம் என்று தெரிய வந்துள்ளது. 
கடந்த சில வாரங்களில் மட்டும் ஐந்துமுறை சோனியாவும், பிரதமரும் அமைச்சரவை விரிவாக்கம் குறித்து ஆலோசனை நடத்தி முடித்துள்ள நிலையில், நேற்று முன்தினம் இருவரும் சந்தித்துப் பேசினர். இவர்களுக்குள் ஏற்பட்டுள்ள கருத்து வேறுபாடுகளை களையும் வகையில் இந்த ஆலோசனை இருந்தது. ‘பணவீக்கம் மற்றும் விலைவாசி உயர்வு என பல பிரச்சினைகளுக்கும் பிரணாப்பை வைத்துக் கொண்டு தன்னால் எந்த காரியங்களையும் செய்ய முடியவில்லை. தனக்குப் பொருத்தமான நபர் நிதியமைச்சராக இருக்க வேண்டும் என பிரதமர் விரும்பினார்.
பிரணாப்புக்கு பதிலாக மாண்டேக்சிங் அலுவாலியா, ரங்கராஜன் ஆகியோரில் யாராவது ஒருவர் வேண்டுமென மன்மோகன் சிங் நினைத்தார். இவர்கள் இல்லையென்றாலும் சிதம்பரமாவது தனக்கு கிடைத்தால் சரியாக இருக்கும் என பிரதமர் விரும்பினார். ஆனால், சோனியாவுக்கு இதில் உடன்பாடு இருக்கவில்லை. 
சிவராஜ் பாட்டீலை மீண்டும் உள்துறை அமைச்சராக்க வேண்டுமென சோனியா விரும்பினார். ஆனால் பிரதமரோ அவரை விரும்பவில்லை. வீரப்ப மொயிலியை சட்ட அமைச்சர் பதவியில் இருந்து எடுத்துவிட்டு பரத்வாஜை போட வேண்டுமென்று பிரதமர் விரும்பினார். ஆனால் மொய்லிக்கு, ராகுல் ஆதரவு அளிப்பதால் இதிலும் சிக்கல் இருந்தது.
