மன்னார் வேதசாட்சிகளின் எலும்புக் கூடுகள் கண்டுபிடிப்பு

மன்னார் பல வேதசாட்சிகள் வாழ்ந்த பிரதேசமாகும். இங்கு 1544ம் ஆண்டளவில் 600ற்கும் மேற்பட்ட வேதசாட்சிகள் கொல்லப்பட்டுள்ளனர். மன்னாரில் தோட்டவெளி என்ற இடத்தில் இந்த வேத சாட்சிகள் நினைவாக ஓர் ஆலயம் கட்டப்பட்டுள்ளது. அதுவே மன்னார் மறை மாவட்டத்திலுள்ள வேதசாட்சிகளின் ஆலயமாகும்.
இந்த ஆலயம் இன்றுவரை அதன் புனிதம் கெடாமல் பாதுகாக்கப்பட்டு வருகிறது. இந்த ஆலயத்துக்கு அருகாமையில் அண்மையில் தியான மண்டபம் ஒன்றை நிர்மாணிப்பதற்கான நடவடிக்கைகள் மேற்கொள்ளப்பட்டன. அதற்கான பணிகள் தொடங்கிய வேளையில் இற்றைக்கு 460 ஆண்டுகளின் முன் திருமறைக்காக தம் உயிர்களை ஈந்தோரின் எலும்புகள் கண்டெடுக்கப்பட்டன. அவை ஒன்று திரட்டப்பட்டு, பாதுகாக்கப்பட்டுள்ளன. ஆனால், அவ்வெலும்புகள் அந்த வேதசாட்சிகளுடையதுதானா என்ற ஐயப்பாடு இதுவரை தெளிவுபடுத்தப்படவில்லை. அவ்வாறு தெளிவுபடுத்தப்படும்போது, அவ்வெலும்புகள் புனிதப் பொருளாக பேணப்பட்டு பாதுகாக்கப்படும் என மறை மாவட்ட வட்டாரங்கள் தெரிவிக்கின்றன.
