சுயநினைவற்ற தமிழ் அரசியல் கைதி சதீஷ்குமாரை உடன் கொழும்புக்கு கொண்டுவர நடவடிக்கை எடுங்கள்:   மனோ


சுந்தரம் சதீஷ்குமார் என்ற34வயது தமிழ் அரசியல் கைதி தற்போது காலி கராபிட்டிய மருத்துவமனையில் சுயநினைவு அற்ற நிலையில் அனுமதிக்கப்பட்டுள்ளார். கொழும்பு மகசின் சிறைசாலையிலிருந்து வழக்கு விசாரணைக்காக காலி நீதிமன்றத்துக்கு கொண்டு செல்லப்பட்ட சதீஷ்குமார்,வலது காதுப் பகுதியில் கட்டு போடப்பட்ட நிலையில்,காலியில் உள்ள இந்த மருத்துவமனையில் சேர்க்கப்பட்டுள்ளார். அவர் கீழே விழுந்ததால் இந்தக் காயம் ஏற்பட்டதாக,நேற்று அவரை சென்று பார்வையிட்ட கைதியின் மனைவியிடம் அதிகாரிகள் தெரிவித்ததாக,கைதியின் மனைவி என்னிடம் தெரிவித்துள்ளார்.
சிறைச்சாலைகள் மறுசீரமைப்பு அமைச்சர் சந்திரசிறி கஜதீரவைஇன்று தொலைபேசியில் நேரடியாக தொடர்பு கொண்டு,இந்த அரசியல் கைதி சதீஷ்குமாரை உடனடியாக காலி கராபிட்டிய மருத்துவமனையிலிருந்து கொழும்பு பொது மருத்துவமனைக்கு கொண்டுவர ஆவன செய்யும்படி தான் கூறியுள்ளதாகமக்கள் கண்காணிப்பு குழு அழைப்பாளரும்,ஜனநாயக மக்கள் முன்னணித் தலைவருமான மனோ கணேசன் தெரிவித்தார்.
இது தொடர்பில் மனோ கணேசன் மேலும் தெரிவித்ததாவது,
கொல்லப்பட்ட தமிழ் கைதிகள் நிமலரூபன்,டில்றோக்சன் ஆகியாரை அடுத்து தற்போது சதீஷ்குமாருக்கு ஏற்பட்டுள்ள இந்த நிலை,தமிழ் அரசியல் கைதிகளின் பரிதாப நிலைமையிப் படம் பிடித்துக் காட்டுகின்றது.
கொழும்பிலிருந்து நல்ல நிலையில் வழக்கு விசாரணைக்காக காலிக்கு அழைத்துச் செல்லப்பட்ட இந்தக் கைதி,எவ்விதம் சுயநினைவற்ற நிலையில் கராபிட்டிய மருத்துவமனையில் அனுமதிக்கப்பட்டுள்ளார் என்பதுபற்றி குழப்ப நிலை நிலவுகின்றது. அவரது வழக்கை முன்னெடுக்கும் சட்ட மற்றும் மனிதவுரிமை நிறுவனத்துக்கும் நான் இதுபற்றி அறிவித்துள்ளேன்.
கொடிகாமத்தைப் பிறப்பிடமாகக் கொண்ட சதீஷ்குமாரின் மனைவி வவுனியாவைச் சேந்தவர். மக்கள் கண்காணிப்பு குழுவின் உறுப்பினரும்,எம்பியுமான சுரேஷ் பிரேமச்சந்திரனின் கவனத்துக்கு,கைதியின் மனைவி இது தொடர்பில் தகவல்களை அறிவித்த நிலையிலேயே,இந்த விடயம் எனது கவனத்துக்கு வந்துள்ளது. இது தொடர்பில் மேலதிக தகவல்களை நாம் எதிர்நோக்கி உள்ளோம்.

