சோனக மக்களின் ~முடிசூடா மன்னர்&#39;சேர் ராசிக் பரீத் ஓர் உன்னத தலைவர்

இன்று அவரின் நினைவு தினம்
எப். எம். பைரூஸ்

ந்த நாட்டின் வரலாற்றோடு பிண்ணிப் பிணைந்த ஒரு நாமம்தான் சேர் ராசீக் பரீத்.ஐக்கிய இலங்கைக்காக என்றும் குரல் கொடுத்த ஒரு சமுதாயத்தின் கண்ணியமிக்க தலைவராகவே சேர் ராசீக் பரீத் இன்றும் மதிக்கப்படுகிறார்.
பொதுவாக நாட்டுக்கும், குறிப்பாக தமது சமூகத்துக்கும் இப்பெரியார் ஆற்றிய பணிகள் அளப்பரியவை.
அவரின் அருஞ் சேவைகளின் பலாபலன்களை முஸ்லிம் சமுதாயம் இன்றும் அனுபவித்துக்கொண்டே இருக்கிறது.
ஓர் அரசியல் தலைவராக, சமுதாய வழிகாட்டியாக, சமூக நலவாதியாக, உயர் பதவிகளை அலங்கரித்த ஒரு புருஷராக சேர் ராசீக் பரீத் மதிக்கப்பட்டவர்.
இந்தத் தலைவர்களுக்குச் சமூகம் கெளரவம் கொடுத்தது. அவர்களை உண்மையான தலைவர்களாக கனம் பண்ணியது.
இத்தலைவர் கொழும்பு மாநகர சபை உறுப்பினராக தமது அரசியல் பிரவேசத்தை ஆரம்பித்தார்.
பாராளுமன்ற உறுப்பினராக, அமைச்சராக, செனட்டராக, பிரதிச் சபாநாயகராக, உயர்ஸ்தானிகராக, ராஜதந்திரியாக என்றெல்லாம் சேர் ராசீக் பரீத்தீன் சேவைகள் சமூகத்துக்கும், நாட்டுக்கும் கிடைத்தன.
முஸ்லிம் கல்வி வளர்ச்சியில் – குறிப்பாக - முஸ்லிம் பெண் கல்வி வளர்ச்சியில் இப்பெரியாரின் பங்களிப்பு போற்றத்தக்கது.
தமது சொந்தக் காணியை முஸ்லிம் மகளிர் கல்லூரியை நிர்மாணிக்க சேர் ராசீக் பரீத் அன்பளிப்பு செய்தார்.
பம்பலப்பிட்டியில் இன்றும் முஸ்லிம் பெண் கல்வியின் கேந்திரத் தலமாக மிளிரும் முஸ்லிம் மகளிர் கல்லூரி சேர் ராசீக் பரீத்தீன் ஆர்வத்தி னால் வளர்த்துப் போஷிக்கப்பட்டது.
முஸ்லிம் பாடசாலைகளின் ‘பிதாமகனா’க சேர் ராசீக் பரீத் கொள்ளப்படுகிறார். நாடு தழுவிய ரீதியில் முஸ்லிம் பாடசாலைகள் உருவாக சேர் ராசீக் பரீத் பாடுபட்டார்.
முஸ்லிம் பாலர் வாசகம் போன்ற நூல்களை அவர் வெளியிட்டார். முஸ்லிம் ஆசிரியர் நியமனம், முஸ்லிம் ஆசிரியர் பயிற்சிக் கலாசாலை ஆரம்பம், முஸ்லிம் ஆசிரியர்களுக்கென தனியாக ஆசிரிய சங்கம் நிறுவுதல், அரபு மொழியை ஒரு பாடமாகக் கல்வித் திட்டத்தில் சேர்த்தல்.
மெளலவி ஆசிரியர் நியமனம், அரபு வட்டாரக் கல்வி அதிகாரிகள் நியமனம், இலங்கைப் பல்கலைக் கழகத்தில் அரபுத்துறை ஆரம்பம், யுனானி மருத்துவக் கல்வி அபிவிருத்தி என்றெல்லாம் சேர் ராசீக் பரீதீன் சேவைகளை அடுக்கிக்கொண்டே செல்லலாம்.
முஸ்லிம் கல்வி வளர்ச்சியே இவருக்கு வேண்டியதாக இருந்தது.
1948 ஆம் ஆண்டு ஜுலை மாதம் 27 ஆம் திகதி அரச பேரவையில் சேர் ராசீக் பரீத் பிரேரணை ஒன்றைச் சமர்ப்பித்தார்.
முஸ்லிம் பாடசாலைகளுக்கு முஸ் லிம் ஆசிரியர்களே நியமிக்கப்பட வேண்டுமென அவர் கோரினார். இதன் பயனாகவே முஸ்லிம்கள் அநேகர் ஆசிரியர்களாக நியமனம் பெற்றனர். தான் சார்ந்த சோனக மக்களுக்கு அவர் அரும் பணி செய்தார். கொழும்புத் தலைநகரில் - கோட்டையில் - சோனக இஸ்லாமிய கலாசார நிலையத்தை அவர் நிறுவினார்.
இவரின் சேவையை மதித்த அரசாங்கம் இந்த நிலையம் அமைந்துள்ள வீதிக்கு “சேர் ராசீக் பரீத் மாவத்தை” எனப் பெயரிட்டு கெளரவித்துள்ளது. அகில இலங்கை சோனகர் சங்கத்தின் ஆயுட்காலத் தலைவராகவும் இவர் பணி செய்தார்.
முஸ்லிம் அரசியல் நடவடிக்கை களுக்காக உருவாக்கப்பட்ட முஸ்லிம் கவுன்சிலின் தலைவராகவும் இவர் பணி செய்தார்.
டாக்டர் எம். சீ. எம். கலீல், கலாநிதி பதியுதீன் மஹ்மூத், ஏ. அசீஸ் போன்ற தலைவர்களும் இந்த அமைப்பில் இணைந்து பணி யாற்றியமை பசுமை நினைவே!
சமூகத்தைப் பாதுகாக்கவே - அதன் உரிமைகளைப் பாதுகாக்கவே – இவர் முன்நின்றார்.
1956 இல் அரசுக்கு எதிராக வாக்களித்தார். இது பெரும் கண்டனத்துக்கு உள்ளானது.
சேர் ராசீக் கதி கலங்கவில்லை. சமூகத்தின் பாதுகாப்புக்காக சேர் ராசீக் பரீத் மேற்கொண்ட சாணக்கியமான நடவடிக்கை என மக்கள் பின்னைய காலகட்டத்தில் தெளிவுற்றனர்.
”பல்டிக் நானா” என சேர் ராசீக் பரீத் ஏளனம் செய்யப்பட்டார். நகர வீதிகளில் சேர் ராசீக் பரீதின் படத்தைக் கீறி குரங்காக அவரை வரைந்து பாயும் வண்ணம் அவர் ஏளனம் செய்யப்பட்டார்.
அந்த வேளையிலும் அவர் நிலை தடுமாறவில்லை. நான் “பல்டி” அடித்தேன் என்றால், என் சொந்த இலாபத்துக்கு அல்ல; சமுதாய நன்மையே இதற்குக் காரணமாகும் என்றார் சேர்.
இன்று கட்சித் தாவல்கள் என் றெல்லாம் சொந்த லாபங்களுக்கு நடத்தப்படும் கால கட்டத்தில், சேர் ராசீக் பரீத் போன்றோரின் செயற் பாடுகள் மகத்தான முன்மாதிரிகளாக அமைகின்றன.
பதவி மோகம் இப் பெரியாரிடம் என்றுமே இருக்கவில்லை. இத்தகைய உன்னத தலைவர்களைத் தேடி உயர் பதவிகள் வந்தன.
அந்தப் பதவிகளில் ஊழல் கலக்காமல் நேர்மையாகப் பணிகளை இவர் தொடர்ந்ததால் தான் இன்றும் சமூகமும், நாடும் இவரை மதிக்கின்றது போற்றிப் புகழ்கின்றது.
ஐக்கிய இலங்கை, சமூக ஒற்றுமை, இனப்புரிந்துணர்வு, ஐக்கிய உணர்வு இவை தான் இத்தலைவரிடம் இருந்த அரும் குணங்கள்.
இனங்களுக்கு இடையில் ஒருமைப்பாட்டை அவர் வளர்த்தார்.
“அரசாங்கங்கள் வந்து போகலாம். ஆனால் சேர் ராசீக் பரீத் அவர்களோ என்றும் நிலைத்து நிற்கிறார்.”
இப்படி முன்னாள் பதில் சபாநாயகர் எஸ். சி. ஷேர்லி கொரயா ஒருமுறை கூறியதை நினைக்கும் போது, சேர் ராசீக் பரீதின் மகத்துவம் தெளிவா கிறது. இப்பெரியாருக்கு அல் லாஹ்ஹுத்த ஆலா சுவனவாழ்வை வழங்க நாம் இன்றைய அவரின் நினைவு தினத்தில் பிரார்த்திப்போம்.
இப்பெரியாருக்கு மறுமையில் ஈடேற்றம் கிடைக்க இரு கரமேந்திப் பிரார்த்திப்போம்.
