தேயிலை வர்த்தகர்களுக்கான பதிவுச்சான்றிதழ் வழங்கஉடுநுவரயில் நடத்தப்பட்ட நடமாடும் சேவை


(கண்டி மத்திய குறூப் நிருபர் எச். எம். மன்சூர்)
இலங்கை தேயிலைச் சபையின் நடமாடும் சேவையொன்று கம்பளை பிரதேசக் காரியாலயத்தின் மூலம் கடந்த 20.10.2011 வியாழக்கிழமை காலை 9.00 மணி முதல் பி.ப. 4.30 மணி வரை உடுநுவர அம்பரபொல முஸ்லிம் கலாசார மண்டபத்தில் நடாத்தப்பட்டது.
		இலங்கை தேயிலைச் சபையினரின் நடமாடும் சேவை ஒன்று 		அண்மையில் உடுநுவர கலாசார நிலையத்தில் நடாத்தப்பட்டது. இச்சேவை மூலம் 		இப்பகுதியில் பதிவு செய்யப்படாத பல தேயிலை வர்த்தகர்களுக்கான பதிவுச் 		சான்றிதழ்கள் பிரதேச உதவி தேயிலை ஆணையாளரால் வழங்கப்பட்டபோது பிடிக்கப்பட்ட 		படம்.
		(படம்: கண்டி மத்திய குறூப் நிருபர்)
இதுவரை தேயிலைச் சபையில் பதிவு செய்யப்படாத புதிய வியாபாரிகளைப் பதிவு செய்வதற்காக இந் நடமாடும் சேவை மேற்கொள்ளப்பட்டமை குறிப்பிடத்தக்கதாகும்.
உடுநுவரையில் தேயிலை வியாபாரம் ஒரு பாரம்பரியத் தொழிலாகும் இது 1940 களிலிருந்து மேற்கொள்ளப்பட்டு வருவது ஒன்றாகும். இதற்கு அரசாங்கத்தின் மூலம் 1954ம் ஆண்டு அனுமதிப்பத்திரம் வழங்கப்பட்டது. தற்பொழுது இத்தொழில் மூலம் சுமார் 15000 பேர் அளவில் தமது ஜீவனோபாயத்தை நடாத்தி வருகின்றனர்.
அண்மையில் அனுமதிப் பத்திரமின்றி இவ் வியாபாரத்தைப் புரிந்து வருவோரை கண்டு பிடிப்பதற்காக தேயிலைச் சபை மூலம் பொலிஸ் விசேட அதிரடிப்படையை இப் பகுதிக்கு அனுப்பி வைக்கப்பட்டிருந்தது. இவர்கள் மேற்கொண்ட பரிசோதனை மூலம் அனுமதிப் பத்திரமில்லாமல் வியாபாரம் புரிந்த நான்கு வியாபாரிகளும் அவர்கள் வசம் இருந்த தேயிலை ஒரு தொகையையும் கைப்பற்றி தலவகல பொலிஸில் ஒப்படைக்கப்பட்டுள்ளது.
தற்பொழுது இவர்கள் மீது வழக்குத் தொடர்வதற்கான நடவடிக்கை மேற்கொள்ளப்பட்டு வருகின்றது.
இவ்வாறு மேற்கொள்ளப்பட்ட நடவடிக்கையினால் இப்பகுதி மக்கள் குழப்பத்திற்கும் அச்சத்திற்கும் உள்ளானார்கள்.
இச் சம்பவத்தைத் தொடர்ந்து உடுநுவர தேயிலை வியாபாரிகள் சங்கத்தின் பிரதிநிதிகள் உடுநுவர தேர்தல் தொகுதி அமைப்பாளரும் உயர் கல்வி அமைச்சருமான திரு. எஸ். பி. திசாநாயக்கவை சந்தித்து இவ்விடயம் சம்பந்தமாக விளக்கிக் கூறியதை அடுத்து அமைச்சர் எஸ். பி. திசாநாயக்க அவர்கள் பெருந் தோட்டக் கைத்தொழில் அமைச்சர் திரு. 
மஹிந்த சமரசிங்க அவர்களைச் சந்தித்து பேச்சுவார்த்தை நடாத்தினார் இச் சந்திப்பில் தேயிலை வியாபாரிகள் சங்கப் பிரதிநிதிகளும் கலந்துகொண்டனர். தேயிலைச் சபை சார்பில் பணிப்பாளர் நாயகம் திரு. ஆர். ஹேமரத்ன தேயிலை ஆணையாளர் திரு. எதிரிசிங்ஹ ஆகியோர் இதில் கலந்துகொண்டனர்.
விடயங்களை கேட்டறிந்த அமைச்சர் அவர்கள் உடனடியாக ஒரு நடமாடும் சேவையை நடாத்தி அதன் மூலம் வியாபாரிகளுக்கு அனுமதிப் பத்திரத்தைப் பெற்றுக்கொடுக்குமாறு கேட்டுக் கொண்டார்.
இதன் பயனாகவே இந்த நடமாடும் சேவை கம்பளை பிரதேச காரியாலயத்தினால் நடாத்தப்பட்டது. இதில் சுமார் 125 புதிய வியாபாரிகள் தம்மைப் பதிவு செய்வதற்கு விண்ணப்பப்படிவத்தை ஒப்படைத்தனர். அவர்களுள் ஒரு தொகுதியினருக்கு குறிப்பிட்ட தினமே அனுமதிப்பத்திரம் வழங்கப்பட்டது. ஏனையவர்களுக்கு ஒரு வாரத்திற்குள் அனுமதிப் பத்திரத்தைப் பெற்றுத் தருவதாக கம்பளை பிரதேச உதவி ஆணையாளர் திரு. குமார கித்சிரி கூறினார்.
இந்நிகழ்வில் கம்பளைப் பிரதேச காரியால பிரதான இலிகிதர் திரு. எம். எம். செனவிரத்ன, உட்பட தேயிலை பரிசோதகர்கள், காரியாலய ஊழியர்கள், ஆகியோர் கலந்துகொண்டனர்.
இதற்கான ஏற்பாடுகளை உடுநுவர தேயிலை வியாபாரிகள் சங்கத் தலைவர் ஏ. ஜே. ஏ. றஹீம், உதவித் தலைவர் எம். ஐ. எம். சாயிக், செயலாளர் எஸ். எம். எஸ். சப்வான் உதவிச் செயலாளர் எம். எல். எம். அன்சார் ஆகியோர் மேற்கொண்டிருந்தனர்.
