கடற்றொழிலாளர்கள் சொந்த இடங்களில் குடியேறி தொழில் புரியும் நிலைமை வேண்டும்

குழுக்களின் பிரதித் தலைவர் முருகேசு சந்திரகுமார்பாராளுமன்றத்தில் ஆற்றிய உரை
அமைச்சர் ராஜித சேனாரத்ன அமைச்சைப் பொறுப் பேற்றதன் பின்பு இலங்கையிலே கடல் உற்பத்திகளின் அபிவிருத்தியில் மிகவும் முன்னேற்றகரமான ஏற்பாடுகளைச் செய்திருக்கின்றார். 
அந்த வகையில் நான் அமைச்சருக்கு எனது வாழ்த்துக்களைத் தெரிவித்துக் கொள்கின்றேன். யுத்தத்துக்குப் பின்பு வடக்கு, கிழக்கிலே கடல் உற்பத்திகளின் முன்னேற்றம் தொடர்பாக அமைச்சரின் அறிக்கையிலே குறிப்பிடப்பட்டிருக்கின்றது. 
உண்மையிலேயே யுத்தம் முடிவுக்குக் கொண்டு வரப்பட்ட பின்னர் கடற்றொழிலாளர்களின் வாழ்வாதாரத்தை மேம்படுத்து வதற்குப் பல்வேறு முன்னேற்றகரமான அபிவிருத்தித் திட்டங்களை அமைச்சர் நடைமுறைப்படுத்தி வருகின்றார்.
வடக்கு, கிழக்கிலே கடந்த யுத்த கால கட்டங்களில் மீன்பிடி தொடர்பாக இறுக்கமான நடைமுறைகள் இருந்திருக்கின்றன. அதனால் அங்குள்ள கடற்றொழிலாளர்கள் மிகவும் பாதிக்கப்பட்டார்கள். அவர்களது வாழ்வாதாரம் மிகவும் பாதிக்கப்பட்டி ருந்தது. யுத்தத்திற்குப் பின்பு நிம்மதியாக அவர்கள் கடலுக்குச் சென்று தங்களது வாழ்வாதாரத்தை மேம்படுத்துவதற்குரிய நடைமுறைகள் ஏற்படுத்தப்பட்டன. 
தொடர்ச்சியாக கடற்றொழிலாளர்களுக்கு மிகவும் அசெளகரியமாக இருந்து வந்த விடயங்களில் அமைச்சர் நேரடியாகத் தலையிட்டு அவற்றை நிவர்த்தி செய்திருக்கின்றார். இருந்தாலும் அங்கு இன்னும் சில பிரச்சினைகள் தொடர்ச்சியாகவே இருந்து கொண்டிருக்கின்றன.
அமைச்சரும் அவை பற்றித் தெரிந்திருக்கின்றார் என்பதை நான் அறிவேன். குறிப்பாக ‘பாஸ்’ நடைமுறைக்குத் தீர்வு கண்டிருக்கின்றார். இருந்தாலும் இன்னும் சில பிரதேசங்களில் ‘பாஸ்’ நடைமுறை இருப்பதை அவர் ஏற்றுக்கொள்வார் என்று நான் நம்புகின்றேன். அவர் மேலும் முயற்சி செய்து அந்தத் தடைகளை முழுமையாக அகற்றி அவர்கள் சுதந்திரமாகக் கடலுக்குச் சென்று தொழிலில் ஈடுபடுவதற்குரிய ஏற்பாடுகளைச் செய்துதர வேண்டும் என்பதை நான் இங்கே வலியுறுத்த விரும்புகின்றேன். 
எமது வடக்கு கடற்றொழிலாளர்களைப் பொறுத்த வரையில் அவர்கள் இன்று இரண்டு பாரிய பிரச்சினைகளுக்கு முகம் கொடுத்துக்கொண்டிருக்கின்றார்கள். அதில் ஒன்று, இந்திய கடற்றொழிலாளர்களின் ஆக்கிரமிப்பு, இதனால் தினமும் இலட்சக் கணக்கான ரூபாய் பெறுமதியான எமது மீனவர்களது கடற்றொழில் உபகரணங்கள் அழிக்கப்பட்டுக் கொண்டிருக்கின்றன. அத்துடன் எமது கடல் வளம் அபகரிக்கப்படுகின்றது. 
எமது மீனவர்களின் வாழ்வாதாரம் மிகவும் மோசமாகப் பாதிக்கப்பட்டிருக்கின்றது. இந்த வகையில் அவர்கள் தினமும் பாதிப்பை எதிர்கொண்டிருக்கின்றார்கள். இந்தியா எமக்கு அருகாமையிலுள்ள ஒரு நட்பு நாடு, அமைச்சர் இந்திய மற்றும் இலங்கை கடற்றொழிலாளர்களின் நலன்களை அடிப்படையாக வைத்து, இந்தப் பிரச்சினைக்குத் தீர்வுகாணப் பல்வேறு முயற்சிகளை எடுத்திருக்கின்றார் என்று நான் நம்புகின்றேன்.
ஆனாலும் தொடர்ச்சியாக இந்த முயற்சிகள் எடுக்கப்பட்டு, எமது கடற்றொழிலாளர்களின் வாழ்வாதாரம் பாதிக்கப்படாத வகையில் சுமுகமான முறையில் ஒரு நிரந்தரத் தீர்வு காணப்பட வேண்டும் என்பதை நான் இச்சந்தர்ப்பத்திலே வலியுறுத்துகின்றேன்.
இரண்டாவது பிரச்சினை தென்னிலங்கை மீனவர்களின் அத்துமீறல்கள். அதாவது நீண்டகால யுத்தத்திற்குப் பின்பு எமது கடற்றொழிலாளர்கள் மிகவும் நம்பிக்கையுடன் தங்களது கடற்றொழில் நடவடிக்கைகளை ஆரம்பித்தார்கள். அவர்களுக்கான நிவாரணங்கள் அரசினாலும் உள்ளூர் மற்றும் சர்வதேச தொண்டர் நிறுவனங்களாலும் தொடர்ச்சியாக வழங்கப்பட்டு வந்தன. அந்த வாழ்வாதார உதவிகள் மிகவும் பெறுமதி வாய்ந்தவை. 
துரதிஷ்டவசமாக, மீள்குடியேறிய கடற்றொழிலாளர்கள் அனைவருக்கும் அந்த உதவிகள் கிடைக்கவில்லை. இருந்தாலும், இலகு கடன் அடிப்படையில் பெற்ற பணத்தையும் தங்களது சேமிப்பையும் நம்பி அவர்கள் கடற்றொழிலில் இறங்கினார்கள். 
இன்று பல பிரதேசங்களில் குறிப்பாக, பருத்தித்துறை தொடக்கம் முல்லைத்தீவு - கொக்கிளாய் வரையிலான கடற் பிரதேசங்களில் பாரம்பரியமாக கடற்றொழிலில் ஈடுபட்டு வருகின்ற மக்களின் வாழ்வாதாரத்தைப் பாதிக்கும் வகையில் தென்னிலங்கையில் இருந்து வருகின்ற கடற்றொழிலாளர்களின் செயற்பாடுகள் அமைந்திருக்கின்றன. 
இதை அமைச்சர் அறிந்திருப்பார். யுத்தத்திற்கு முற்பட்ட காலகட்டங்களில் முறையான அனுமதிப்பத்திரம் பெற்று கடற்றொழிலில் ஈடுபட்ட தென்னிலங்கை கடற்றொழிலாளர்கள், மீண்டும அங்கு வந்து கடற்றொழில் நடவடிக்கைகளில் ஈடுபடுவதை நாங்கள் ஆட்சேபிக்கவில்லை. எமது கடற்றொழிலாளர்களும் ஆட்சேபிக்கவில்லை. 
ஆனால், பெரும்பாலான தென்னிலங்கை கடற்றொழிலாளர்கள் அங்கு படையடுத்து வந்து எமது கடற்றொழிலாளர்களின் வாழ்வாதாரங்களைப் பாதிக்கும் வகையில், அவர்களது தொழிலைக் கட்டுப்படுத்தும் அல்லது மறுக்கும் செயற்பாடுகளில் ஈடுபடுவது தவிர்க்கப்படவேண்டும். மேலும், புதிதாக liணீலீnணீலீ வழங்கும்போது அமைச்சு இறுக்கமான போக்கைக் கடைப்பிடிக்க வேண்டும். 
நீண்டகால யுத்தம் காரணமாக எமது கடற்றொழிலாளர்களுக்கு liணீலீnணீலீ பெறமுடியாத சூழல் இருந்ததை நீங்கள் அறிவீர்கள். ஆகவே, பாரம்பரிய அந்தப் பிரதேசத்திலே வாழ்கின்ற எமது கடற்றொழிலாளர் களுக்கு முன்னுரிமை அடிப்படையில் liணீலீnணீலீ வழங்குவதற்கு உரிய நடவடிக்கைகளை எடுக்க வேண்டுமென்பதை நான் இங்கு அமைச்சரிடம் வலியுறுத்த விரும்புகின்றேன்.
அடுத்து, வடமராட்சி கிழக்கிலுள்ள நாகர்கோவில் பகுதிக்குக் கிழக்காகச் சுண்டிக்குளம் என்ற பிரதேசம் இருக்கின்றது. அந்தப் பிரதேசத்தில் மீளக்குடியேற முடியாமல் 350 கடற்றொழிலாளர் குடும்பத்தினர் இன்னமும் இடம்பெயர்ந்த நிலையிலேயே இருக்கின்றார்கள். பாரம்பரியமாக அந்தப் பிரதேசத்தை வாழ்விடமாகக் கொண்ட இவர்களை ஏன் மீளக் குடியேற்றவில்லையென்று நாங்கள் கேள்வி எழுப்பும்போது, அந்தப் பகுதியில் கண்ணிவெடி ஆபத்து இருப்பதாகப் பாதுகாப்புத் தரப்பினரால் தெரிவிக்கப்படுகிறது. 
இவர்கள் மீள்குடியேற்றத்தைத் தடுக்கின்ற அதேவேளையில், 200 க்கும் மேற்பட்ட தென்னிலங்கை கடற்றொழிலாளர்கள் இராணுவ அதிகாரிகளின் பாதுகாப்புடன், அவர்களது அனுசரணையுடன் அங்கு அட்டை மற்றும் சங்கு பிடித்தல் போன்ற தொழில்களில் ஈடுபடுகிறார்கள். அத்தோடு, அவர்கள் னீynaசீitலீ போன்ற மிகவும் ஆபத்தான வெடி மருந்துகளைப் பாவித்தும் தொழிலில் ஈடுபடுகின்றார்கள். 
இது எந்த வகையில் நியாயம்? அவர்கள் அந்தப் பிரதேசத்தில் எந்தக் காலப் பகுதியிலும் குடியேறி இருக்கவில்லை. யுத்தத்திற்கு முன்னர் கூட அவர்கள் அங்கிருக்கவில்லை. இப்போது அவர்கள் அங்குள்ள கடற் பிரதேசங்களை ஆக்கிரமிப்பதுபோல் செயற்படுவது எந்த வகையிலும் நியாயமில்லை. ஆகவே அமைச்சரவர்களே, உங்களது அமைச்சு இந்த விடயத்தில் தலையிட்டு உரிய நடவடிக்கைகள் எடுக்க வேண்டுமென்பதை நான் இங்கு குறிப்பிடவிரும்புகின்றேன்.
அந்த வகையில், இன்று மாதகல் மேற்கு கடற்றொழிலாளர் அமைப்பைச் சேர்ந்த கிட்டத்தட்ட 150 பேர் ஒன்றுதிரண்டு, யாழ்ப்பாணம் கச்சேரிக்குச் சென்று அங்கு அமைச்சர் டக்ளஸ் தேவானந்தாவிடம் ஒரு மகஜரைச் சமர்பித்திருக்கிறார்கள். அந்த மகஜரில் கிட்டத்தட்ட 250 பேர் கையொப்பமிட்டிருக்கிறார்கள். 
அவர்களுள் 90 வீதமானவர்கள் கடற்றொழிலாளர்கள். இன்று அந்த உயர் பாதுகாப்பு வலயம் விடுவிக்கப்பட்டுள்ளதென அறிவிக்கப்பட்டிருந்தாலும் அம்மக்கள் தமது சொந்த இருப்பிடங்களில் மீளக் குடியேறி தமது சொந்தக் காணிகளைத் துப்புரவு செய்வதனை அங்குள்ள கடற்படையினர் தடை செய்து வருகின்றார்கள். 1992 ஆம் ஆண்டில் இடம்பெயர்ந்துள்ள இந்த மக்களுக்கு கிட்டத்தட்ட கடந்த இருபது வருட காலமாக வழங்கப்பட்டு வந்த உலர் உணவு நிவாரணமும் இன்று நிறுத்தப்பட்டுள்ளது. 
இந்நிலையில் தமது சொந்தப் பிரதேசங்களில் மீள்குடியேறி தமது வாழ்வாதாரத்துக்கென கடற்றொழில் நடவடிக்கைகளை ஆரம்பிக்க முடியாமல் தடுக்கப்படுகிறார்கள். ஆகவே கடற்றொழிலாளர் நலனில் அக்கறை கொண்டுள்ள அமைச்சர் இவ்விடயத்தில் தலையிட்டு அந்த மக்கள் தமது கடற்றொழில் நடவடிக்கைகளைச் செய்வதற்குரிய ஏற்பாடுகளைச் செய்ய வேண்டுமென்பதை நான் இங்கு வலியுறுத்த விரும்புகின்றேன்.
அது மட்டுமல்ல, மாதகல் மயிலிட்டி, பலாலி போன்ற பிரதேசங்களில் வாழ்ந்த கடற்றொழிலாளர்கள் கிட்டத்தட்ட 20-25 வருட காலமாக இடம்பெயர்ந்து பருத்தித்துறை போன்ற பிரதேசங்களிலே தான் கடற்றொழில் நடவடிக்கைகளில் ஈடுபட்டு வருகின்றார்கள். அத்துடன், காரைநகரிலுள்ள நிலக்காடு பிரதேசத்தைச் சேர்ந்த நூறு குடும்பத்தினர் சீ-நோர் பகுதியில் கடற்றொழிலில் ஈடுபட்டு வந்தார்கள். 
அங்குள்ள கடற் படையினர் திடீரென அவர்களை அப்பகுதியில் மீன்பிடிப்பதற்குச் செல்லவிடாது தடை விதித்துவேறு பிரதேசங்களுக்குச் செல்லுமாறு நிர்ப்பந்தித்திருக்கிறார்கள். ஆகவே, அவர்கள் தமது பிரதேசங்களில் சுதந்திரமாக கடற்றொழிலில் ஈடுபடுவதை உறுதி செய்யவேண்டிய பொறுப்பு அமைச்சருக்கு இருக்கின்றது.
மாதகல் கிழக்குப் பகுதியான மாரீசன்கூடல் இறங்குதுறை, மாதகல் மேற்கு தம்பில்துறை இறங்குதுறை மற்றும் மாதகல் கிழக்குப் பகுதியில் கெவி ணீhurணீh க்கு அருகாமையிலுள்ள பிரதேசம் உள்ளடங்கலாக உள்ள மிகவும் குறுகிய பிரதேசத்திற்குள்ளேதான் அப்பிரதேசத்திலுள்ள கடற்றொழிலாளர்கள் தமது வள்ளங்களை நிறுத்தி வைக்க வேண்டும் என்றும் அவை தவிர்ந்த ஏனைய பிரதேசங்களில் அவர்களுடைய வள்ளங்களை நிறுத்தி வைக்க முடியாது என்றும் கடற்படையினரால் மிகவும் இறுக்கமான நடைமுறைகள் பின்பற்றப்படுவதால் அவர்கள் நீண்ட தூரத்துக்கப்பாலுள்ள பிரதேசத்திலே தமது வள்ளங்களையும் மீன்பிடி உபகரணங்களையும் விட்டுவிட்டு தினமும் அலைய நிர்ப்பந்திக்கப்படுகிறார்கள். 
இது நியாயமற்றது. அவர்கள் தமது சொந்தக் கிராமங்களிலேயே தமது கடற்றொழில் உபகரணங்களையும் வள்ளங்களையும் நிறுத்தி வைப்பதற்குரிய அனுமதி வழங்கப்பட வேண்டும்.
இதைவிட, சங்கானை பிரதேச செயலகப் பிரிவில், பொன்னாலையிலுள்ள ஜே - 170, நெல்லியான் பிரதேசத்தைச் சேர்ந்த கிட்டத்தட்ட 966 உறுப்பினர்களைக் கொண்ட 270 குடும்பங்கள் மீள்குடியேறுவதற்கு கடற் படையினர் நீண்ட காலமாக அனுமதிக்கவில்லை. தற்போதும் அவர்கள் வேறு பிரதேசங்களிலேயே வாழ்கின்றார்கள். 
அவ்வாறே ஜே. 172 சுழிபுரம் மேற்கு புளியந்துறை, சவுக்குப்புளி போன்ற பகுதிகளைச் சேர்ந்த கடற்றொழிலாளர்களும் ஜே 174 சுழிபுரம் கிழக்கு காட்டுப்புலப் பிரதேசத்தைச் சேர்ந்த 152 குடும்பங்களும் இன்னமும் மீள்குடியேற அனுமதிக்கப்படவில்லை. ஆகவே, யுத்தம் நிறைவடைந்து மூன்று வருடங்கள் பூர்த்தியடைந்துள்ள இன்றைய நிலைமையிலே கடற்றொழிலாளர்கள் தமது வாழ்வாதாரத்தை மேம்படுத்துவதற்கு இன்னமும் தடைகள் இருப்பது மிகவும் கவலைக்குரிய விடயமாகும். ஆகவே, இக்கடற்றொழிலாளர்களுக்கு வாழ்வாதாரங்களை வழங்கி, அவர்களுடைய தொழில்
அபிவிருத்தியடைய தீவிர முயற்சியெடுப்பதோடு அவர்களது சொந்தப் பிரதேசங்களிலேயே கடற்றொழில் நடவடிக்கைகளை மேற்கொள்வதற்குரிய நடவடிக்கை களை எடுக்க வேண்டுமெனவும் கேட்டுக்கொள்கின்றேன்.
அதுபோலவே பலாலியைச் சேர்ந்த கடற்றொழிலாளர்கள் பருத்தித்துறைப் பிரதேசத்திலுள்ள பொலிகண்டியிலும் மயிலிட்டியைச் சேர்ந்த கடற்றொழிலாளர்கள் திக்கம், வியாபாரி மூலை போன்ற பிரதேசங்களிலும் கடந்த 25 வருட காலமாக இடம்பெயர்ந்து வாழ்கின்ற நிலையில் தமது சொந்தப் பிரதேசங்களிலே மீள்குடியேறி கடற்றொழில் நடவடிக்கைகளை மேற்கொள்ளவிடாது தடுக்கப்பட்டிருக்கின்றார்கள்.
அதேவேளை, இரணைமடுக் குளப் பகுதியிலே கிட்டத்தட்ட 140 நன்னீர் மீன்பிடியாளர்களுக்கு மிகப்பெரிய போராட்டத்தின் மத்தியில் மீன்பிடி நடவடிக்கைகளை ஆரம்பிப்பதற்கான அனுமதியைப் பெற்றுக்கொடுத்தமைக்காக அரசுக்கும் அமைச்சருக்கும் நான் இந்த அவையிலே நன்றி தெரிவிக்கக் கடமைப்பட்டுள்ளேன். 
அதேவேளை, கடந்த யுத்தத்திற்கு முற்பட்ட காலத்தில் அந்த இரணைமடு குளத்தின் கிழக்குப் பகுதியில் தொழில் செய்து வந்த இராமநாதபுரம் பிரதேசத்தைச் சேர்ந்த 50க்கும் மேற்பட்ட கடற்றொழிலாளர்கள் தங்களது வாழ்வாதாரத்தை இழந்து நிற்கின்றார்கள். எனவே, இரணைமடு கிழக்குப் பகுதியில் அந்த இராமநாதபுத்தைச் சேர்ந்த நன்னீர் மீன்பிடியாளர்களுக்கு அனுமதி வழங்க அமைச்சர் நடவடிக்கை எடுக்க வேண்டுமென்பதையும் நான் இங்கு வலியுறுத்துகின்றேன்.
இலங்கையின் கடற் பிராந்தியத்தில் கூடிய அளவு கடல் வளத்தைக் கொண்ட பிரதேசமான வடக்கு மாகாணம் கணிசமான அளவு கடல் உற்பத்திகளை வழங்கி வருகின்றது. அந்த வகையில் நீங்கள் எமது பிரதேச கடற்றொழிலாளர்களின் பிரச்சினைகளுக்கு நியாயமான, நீதியான தீர்வைப் பெற்றுக்கொடுத்து அவர்கள் இலகுவாகவும் சுதந்திரமாகவும் தங்களது தொழிலில் ஈடுபடுவதற்குரிய ஏற்பாடுகளை செய்து கொடுத்தால், வட மாகாணத்தில் நீங்கள் எதிர்பார்க்கும் இலக்கை அடைய முடியும்.
