அத்வானியை கொல்ல சதி:நாகர் கோயிலில் இருந்து வெடிமருந்து


அத்வானி ரத யாத்திரை பாதையில் கண்டுபிடிக்கப்பட்ட வெடி மருந்துகள், ஜெலட்டின் குச்சிகள் நாகர் கோயிலில் இருந்து வாங்கப்பட்டவையாக இருக்கலாம் என்ற சந்தேகத்தின் பேரில் தனிப்படை பொலிஸார் கல்குவாரிகளில் ரகசிய விசாரணையை தொடங்கி இருக்கிறார்கள். பாரதிய ஜனதா மூத்த தலைவர் அத்வானி ஊழல் மற்றும் கறுப்புப் பணத்துக்கு எதிராக மக்கள் விழிப்புணர்வு ரத யாத்திரை மேற்கொண்டுள்ளார்.
அத்வானி ரத யாத்திரை செல்ல இருந்த மதுரை திருமங்கலம் அடுத்த ஆலம்பட்டி கிராமம் அருகே உள்ள தரைப்பாலத்தின் அடியில் பைப் வெடி குண்டு இருப்பது கண்டுபிடிக்கப்பட்டது. இது பற்றி தகவல் அறிந்ததும் வெடிகுண்டு தடுப்பு மற்றும் செயல் இழப்பு பிரிவு பொலிஸார் சம்பவ இடத்திற்கு சென்று அதை செயல் இழக்கச் செய்தனர். இது தொடர்பாக பொலிஸார் நடத்திய முதற்கட்ட விசாரணையில் வெடி மருந்துகள் நாகர் கோயிலில் இருந்து வாங்கப்பட்டு இருக்கலாம் என தெரியவந்துள்ளது. குமரி மாவட்டத்தில் உள்ள கல்குவாரிகளில் இது போன்ற ஜெலட்டின் குச்சிகளை பயன்படுத்துவார்கள் என்று பொலிஸார் தெரிவித்துள்ளனர்.
ஆலம்பட்டி பகுதியில் உள்ள செல்போன் டவர்கள் மூலம் அப்பகுதியிலிருந்து பேசப்பட்ட செல்போன் எண்களின் விபரம் சேகரிக்கப்பட்டுள்ளது. அத்வானி ‘இசட்’ பிரிவு பாதுகாப்புப் பட்டியலில் உள்ளதால் அவர் செல்லும் பாதையை முதல் நாளில் ஆய்வு செய்துள்ளனர். அப்போது ஆலம்பட்டி தரைப்பாலத்தில் எந்த வெடி பொருளும் சிக்கவில்லை. அதன் பிறகே குண்டு வைக்கப்பட்டுள்ளது.
உளவு பிரிவு தோல்வி: தமிழகத்தில் மூன்றாவது முறையாக அத்வானியை கொலை செய்ய நடந்த சதி முறியடிக் கப்பட்டுள்ளது. 
இது குறித்து உளவுத்துறை எந்த எச்சரிக்கையும் பொலிஸாருக்கு அளிக்க வில்லை. அத்வானி, தங்கிய இடத்தில் மட்டும் அவருக்கு உரிய பாதுகாப்பு அளித்த பொலிஸார் புறநகர் பகுதியில் அதிக கவனம் செலுத்தவில்லை.
