வளரும் பொருளாதாரத்தில் 
பணவீக்கம் தவிர்க்க முடியாதது


நிதியமைச்சர் பிரணாப் முகர்ஜி
வளரும் பொருளாதாரத்தில் பணவீக்கம் தவிர்க்க முடியாதது. பணவீக்கத்தின் தாக்கம் ஏழைகளை பாதிக்காமல் இருக்க வேண்டுமானால், பொது விநியோக முறையை பலப்படுத்த வேண்டும் என மாநிலங்களவையில் நிதியமைச்சர் பிரணாப் முகர்ஜி கூறினார்.
கேள்வி நேரத்தின்போது, பணவீக்கத்தைக் கட்டுப்படுத்த மத்திய அரசு என்ன நடவடிக்கைகள் எடுத்து வருகிறது என கேட்கப்பட்டபோது, வளரும் பொருளாதார சூழலில் பணவீக்கம் என்பது இருந்தே தீரும். அதன் தாக்கமாக விலைவாசி உயர்வும் இருக்கும். இது உலகம் முழுவதும் உள்ள நிலைமை என்றார் அவர்.
பணவீக்கம், விலைவாசி உயர்வும் ஏழை எளிய மக்களை பாதிக்காமல் இருக்க வேண்டுமானால் பொது விநி யோக முறையை நாம் பலப்படுத்த வேண் டும். இதை மாநிலங்கள் தான் செய்ய வேண்டும். இது மத்திய அரசு மட்டுமே எடுக்கக் கூடிய நடவடிக்கை அல்ல.
கடந்த ஆண்டு மாநில முதல்வர்கள் மாநாட்டுக்குப் பின்னர், பொது விநியோக முறையை சீரமைக்கும் வழிகளைக் கண்டறிய சில முதல்வர்களை உள்ளடக்கிய குழு ஒன்று அமைக்கப்பட்டது. இந்தக் குழு தனது அறிக்கையை இன்னும் சமர்ப்பிக்கவில்லை. 
பொது விநியோகத்தை முறையாக செயல்படுத்துவது மாநிலங்களின் பொறுப்பு தில்லியில் இருந்து கொண்டு மத்திய அரசு அதை எப்போதும் கண்காணித்துக் கொண்டிருக்க முடியாது. பணவீக்கத்தின் தாக்கம் வளரும் பொருளாதாரத்தில் உண்டு என்றாலும், அது ஏழைகளை பாதிக்காமல் அவர்களைப் பாதுகாக்க வேண்டும். பணவீக்கத்தைக் கட்டுக்குள் வைப்பது அரசின் கடமை என்றார் அவர்.
