நாடு தழுவிய போராட்டம்: டி. ராஜா -


மக்கள் பிரச்சினைகளை முன்னிறுத்தி நாடு தழுவிய போராட்டம் நடத்த முடிவு செய்யப்பட்டுள்ளதாக இந்திய கம்யூனிஸ்ட் தேசிய செயலாளர் டி. ராஜா தெரிவித்தார்.
டில்லியில் செய்தியாளர்களிடம் பேசிய அவர், இந்திய கம்யூனிஸ்ட் கட்சியின் தேசிய நிர்வாகிகள் கூட்டம் புதுடில்லியில் கடந்த செவ்வாய்க்கிழமை, புதன்கிழமை ஆகிய இரண்டு நாட்கள் நடைபெற்றது. இந்தக் கூட்டத்தில் நடந்து முடிந்த ஐந்து மாநில சட்ட பேரவைத் தேர்தலில் இடதுசாரிகளுக்கு ஏற்பட்ட வெற்றி, தோல்வி குறித்து விரிவாக விவாதிக்கப்பட்டது.
மக்களால் அளிக்கப்பட்ட தீர்ப்பின் அடிப்படையில், இந்திய கம்யூனிஸ்ட் உள்ளிட்ட இடதுசாரிகள் கற்க வேண்டிய பாடங்கள், தோல்விக்கான காரணங்கள் ஆகியவை விவாதிக்கப்பட்டன.
நாடு முழுவதும் மக்கள் அவதிப்படும் வகையில் உள்ள விலைவாசி உயர்வு, பண வீக்கம் ஆகியவை குறித்து கூட்டத்தில் விவாதிக்கப்பட்டது. உணவுக்கு உத்தரவாத உரிமை வழங்க வேண்டும் என மத்திய அரசிடம் வலியுறுத்தப்படும்.
நாடு முழுவதும் அரசு உணவுக் கிடங்குகளில் வைக்கப்பட்டுள்ள உணவு தானியங்களை ஏழை, எளிய மக்களுக்கு வழங்குமாறு உச்ச நீதிமன்றம் உத்தரவு பிறப்பித்தது. அதை மத்திய அரசு. புறக்கணித்து வருகிறது. அதுபோல், வறுமைக் கோட்டுக்குக் கீழே உள்ளவர்களின் தினசரி வருவாய் குறித்து திட்டக் குழு கருத்து தெரிவித்துள்ளது. அவை குறித்தும் ஊழலுக்கு எதிராக போராட்டம் நடத்தவும் முடிவு செய்யப்பட்டது.
நிலச் சீர்த்திருத்தச் சட்டத்தை முறையாக நடைமுறைப்படுத்த மத்திய அரசை கட்சி வலியுறுத்தும் அத்துடன், நிலம் கையகப்படுத்துவது தொடர்பாக மத்திய அரசு என்னென்ன மாற்றங்களைக் கொண்டுவரவேண்டும் என்பன குறித்து மக்களின் முன் விழிப்புணர்வு ஏற்படுத்தவும், போராட்டம் நடத்தவும் கட்சி கூட்டத்தில் முடிவு எடுக்கப்பட்டது என்றார்.
