மனிதன் போன்று அனைத்து விலங்குகளும் மரண பீதியின்றி வாழும் சூழலை உருவாக்குவோம்!

ஜனாதிபதியின் பாராளுமன்ற அலுவல்கள் செயலாளர் குமாரசிறி ஹெட்டிகே... -
kனிதனைப் போன்றே ஏனைய அனைத்து விலங்குகளும் மரண பயமின்றி வாழ்வதற்குப் பொருத்தமான சூழல் ஒன்றினை உருவாக்கிக் கொள்ள வேண்டியுள்ளதென ஜனாதிபதியின் பாராளுமன்ற அலுவல்கள் தொடர்பான செயலாளர் குமாரசிறி ஹெட்டிகே குறிப்பிட்டார்.
பயங்கரவாதத்தின் பீதியால் 30 வருடங்களாகப் பீடிக்கப்பட்டிருந்த இலங்கை மக்களை மரண பீதியிலிருந்து விடுவித்துக் கொள்வதற்காக ஜனாதிபதி மஹிந்த ராஜபக்ஷ அவர்கள் தலைசிறந்த அரசியல் தலைமைத்துவத்தினை வழங்கியதாகக் குறிப்பிட்ட அவர், மத போதனைகளால் கட்டியெழுப்பப்பட்ட அகிம்சைவாத மக்கள் சமூகம் ஒன்றினை உருவாக்குவதற்கு அனைவரும் முன்வர வேண்டும் என்றும் கேட்டுக் கொண்டார்.
கொல்லப்படவிருந்த முப்பது பசுக்களை மரணத்திலிருந்து விடுவித்து பண்ணை உற்பத்தியாளர்களிடம் ஒப்படைக்கும் புண்ணிய கரும நிகழ்ச்சியில் கலந்து கொண்டு உரையாற்றுகையிலேயே குமாரசிறி ஹெட்டிகே இவ்வாறு குறிப்பிட்டார்.
கதிர்காமம் ரஜமாவத்தை ஸ்ரீமயூர அஷ்டலக்ஷ்மி ஆசிரமத்தில் மேற்படி வைபவம் கடந்த நான்காம் திகதி நடைபெற்றது.
முது பெரும் சோதிட நிபுணர் திருமதி சின்தா விக்கிரமசிங்கவின் ஏற்பாட்டில் நடைபெற்ற அந்த புண்ணிய கரும நிகழ்ச்சியில் பல கொடை வள்ளல்களும் கலந்து கொண்டனர்.
அங்கு குமாரசிறி ஹெட்டிகே மேலும் கூறியதாவது,
இன்று நாடு பூராகவும் பாரியளவிலான பெளத்த மத புத்துணர்ச்சி ஒன்று ஏற்பட்டுக் கொண்டிருக்கிறது. அந்தப் புத்துணர்ச்சி மனிதனின் ஆன்மாவின் உள்ளேயும் காணப்படுதல் வேண்டும். அப்போது தான் கருணை மற்றும் இரக்க குணங்களைக் கொண்ட சமூக மொன்று உருவாகும். நாடு பூராகவும் பாரியளவிலான பொருட் பூஜைகள் இடம் பெறுகின்றன. இதேபோன்று கொள்கைப் பூஜைகளும் இடம் பெறுதல் வேண்டும்.
சிறி சம்புத்தத்வ ஜயந்தி தொடர்பாகப் பிரயோகிக்கப்பட்ட ‘அனுட்டானங்களைக் கடைப்பிடித்துத் தயாராகுவோம்’ என்ற தொனிப் பொருள் வாசகத்தினை சிலர் சரியாக விளங்கிக் கொள்ளவில்லை. இதன் காரணமாகவே அதி உன்னதமான நாட்களாகக் கருதப்படுகின்ற புனித தினங்களில் சிலர் கூத்தாடித் திரிகின்றனர். இதிலிருந்து எமது இளைஞர் சமுதாயத்தினை விடுவிப்பது எமது கடமையும் பொறுப்புமாகும்.
அர்த்தபுஷ்டியுள்ள புண்ணிய கருமங்களில் பெளத்த மக்களை மென் மேலும் ஈடுபடுத்துதல் வேண்டும். இறைச்சிக்காக அதிகளவான விலங்குகள் எமது நாட்டில் கொல்லப்படுகின்றன. ஒரு பெளத்த குழுவினர் இந்த மனிதாபிமானமற்ற பாவச் செயல்களுக்கு எதிராக குரல் கொடுப்பதனைப் பாராட்டுதல் வேண்டும்.
மரண பயம் மனிதர்களைப் போன்றே ஏனைய விலங்கினங்களுக் கும் சமமாகக் காணப்படுகிறது. அந்த மரண பீதியுடனேயே நாம் 30 வருடங்களாக வாழ்ந்தோம். அந்தக் காலப் பகுதியில் நிராயுதபாணிகளாகக் காணப்பட்ட பொது மக்களை பயங்கரவாதிகள் கொன்றொழித்த முறையினை மறக்க முடியாது. அந்த சம்பவங்களின் போது செவிமடுத்த அவலக் குரல்கள் எத்தனை?
பிராணிகள் கொல்லப்படுகின்ற போதும் அதே குரலே கேட்கின்றது. மனிதனைப் போன்றே விலங்குகளுக்கும் உயிர் வாழ்வதற்கான சுதந்திரத்தினை உறுதி செய்தல் வேண்டும். மரம், செடி, கொடிகளை நேசித்தல் வேண்டும். கருணை மற்றும் இரக்கம் நிறைந்த இதயம் உள்ள மக்கள் சமூகம் உருவாகட்டும். இவ்வாறு குமாரசிறி ஹெட்டிகே குறிப்பிட்டார்.
இந்த நிகழ்ச்சியின் போது லுணுகம்வெஹெர கெந்தகஸ்மங்கட சிறி ரத்தனாராமையின் விகாராதிபதி கலபிட்டகல பிரேமரத்தின தேரர், கதிர்காமம் பிரதேச சபைத் தலைவர் சானக அமில ரங்கன, முது பெரும் சோதிட நிபுணர் திருமதி சின்தா விக்கிரமசிங்க மற்றும் சிரேஷ்ட பொலிஸ் அத்தியட்சகர் இந்து கருணாரத்தின ஆகியோரும் உரையாற்றினர்.
