பரீட்சைக்கான தயார்படுத்தல்களை 
நாம் எவ்வாறு மேற்கொள்ளலாம்?


ஏ.எல்.எம். றிஸ்வி 
உளவளத்துணைப் பயிற்றுனரும் வழிகாட்டல் ஆலோசனை ஆசிரியரும்
காத்தான்குடி.

இன்று அனைத்து துறைகளிலும் போட்டிப் பரீட்சையானது காணப்படுகின்றது. இதனை உரிய முறையில் எத்தனை பேர் எதிர்கொள்கின்றனர் என்ற கேள்வி ஒரு புறமிருக்க பரீட்சை நெருங்கும் போது பலவாறான பிரச்சினைகளை எதிர் கொள்பவர்கள் எம்மில் அதிகரித்த வண்ணமே உள்ளனர். இவர்களுக்கான வழிகாட்டுதல்கள் வழங்கப்பட்ட போதிலும் அவை திருப்தியளிக்கும் விதமாக காணப்படுகின்றதா? என்ற கேள்வியானது பலரிடமும் காணப்படுகிறது.
அரச துறைகள், தனியார் துறைகள் எதுவாக இருப்பினும் ஒரு தொழில் வாய்ப்பினைப் பெற வேண்டுமாயின் அங்கு போட்டித் தன்மைகள் காணப்படுவதன் காரணமாக அந்த குறிப்பிட்ட தொழிலினை ஒருவர் பெற வேண்டுமாயின் அவர் அங்கு நடத்தப்படும் போட்டிப் பரீட்சையில் சித்தியடைந்த பிற்பாடே அதற்கு தெரிவு செய்யப்படும் நிலையானது காணப்படுகின்றது.
இதற்கு இன்றைய நவீன தொழில்நுட்பத்திற்கு ஏற்ற வகையினராக தம்மை மாற்றிக்கொள்ள வேண்டிய கட்டம் இருப்பது ஒரு காரணமாகும். ஏனெனில் உலகளாவிய ரீதியில் இருக்கும் இன்றைய சந்தைவாய்ப்புக்களுக்கு ஏற்ற வகையாக தமது உற்பத்திகள், மனித வளம், ஏனைய வளங்கள் போன்றவற்றினை மாற்றியமைக்க வேண்டிய தேவைகள் காணப்படுவதன் காரணமாக இவ்வாறான போட்டி உலகத்திற்கு முகம் கொடுக்கும் நபர்களைத்தான் இன்றைய உலகு விரும்பக் கூடியதாகவும் அவர்கள் தாம் இதற்கு பொருத்தமானவர்கள் என்று தெரிவு செய்யப்படக் கூடிய நிலையும் காணப்படுகின்றது.
எனவே இவ்வாறானதொரு போட்டி நிலையினைத்தான் கல்வி ரீதியாக எமது பாடசாலை மாணவர்கள் பரீட்சையில் சித்தியடைகின்ற நிலையினை நாம் குறிப்பிடலாம். நாம் இன்று பாடசாலைகளில் எமது பிள்ளைகள் பலவாறான பரீட்சைகளை எதிர்கொள்வதனைக் குறிப்பிடலாம். அவைகளில் வகுப்பேற்றப் பரீட்சை, ஐந்தாம் ஆண்டு புலமைப் பரீட்சை, தரம் 9 மாகாணப் பரீட்சை, க. பொ. த(சா.த) பரீட்சை, க. பொ. த. (உ.த.) பரீட்சை இவ்வாறாக மாணவப்பருவத்தில் பலவாறான பரீட்சைகளை இன்று எமது பிள்ளைகள் எதிர் கொள்கின்றனர்.
கல்வியியலாளர்களின் கருத்தின் படி “ஒருவரது திறமைகளை பரீட்சைகளின் பெறுபேற்றினை வைத்து கணிக்க முடியாது” என்றிருப்பினும், இன்றைய நிலையில் அந்த மூன்று மணித்தியாலங்களுக்குள் நடத்தப்படும் பரீட்சையினை வைத்துத்தான் ஒருவரது நிலையானது தீர்மானிக்கப்படுகின்றது என்பது பரகசியமான இரகசியம் என்பதனை நாம் எல்லோரும் அறிந்திருக்கின்றோம். எனவே இதற்கேற்ற வகையில் எமது பிள்ளைகளை நாம் எவ்வாறு தயார் செய்ய வேண்டும் என்பதனையும், பரீட்சை நெருங்கும் இக்காலப் பகுதியில் அவர்களது உடல், உள நிலைகளில் எவ்வாறான மாற்றங்கள் காணப்படுகின்றன என்பதனையும் நாம் தெரிந்து கொள்ள வேண்டிய வர்களாக இருக்கின்றோம்.
ஆகவே பாடசாலை மாணவர்கள் பரீட்சைக்காலத்தின் போது எதிர் கொள்ளும் நெருக்கீடுகளாக பின்வருவனவற்றினைக் குறிப் பிடலாம். 
l பய உணர்வு ஏற்படுதல். 
l பாடம் ஏனைய விடயங்களில் அவதானம் குறைந்து போதல். 
l கவலை பற்றிக்கொள்ளுதல். 
l அடிக்கடி மறதி ஏற்படுதல். 
l தூக்கமின்மை நிலையினை உணர்தல். 
l தலைவலி ஏற்படுதல், இதில் அதிகளவாக ஒருபக்க தலைவலி ஏற்படுதல். 
l நகம் கடிப்பவர்களாக காணப்படுதல். 
l பசி உணர்வு குறைந்து போதல் அல்லது ஏற்படாமை. 
l பிறருடன் எரிச்சல், கோபம் போன்றவை தோன்றுதல். 
l ஒருவருடன் உரையாடிக்கொண்டிருக்கும் போது தன்னிலை மறத்தல். 
l மனதில் குழப்ப நிலை தோன்றுதல்.
இவ்வாறான நிலை தோன்றுவதற்கான பிரதான காரணம் தாம் எவ்வாறான முறையில் பரீட்சைக்குத் தயாராக வேண்டும் என்பதனை இவர்கள் அறிந்திருப்பதில்லை. அல்லது இவர்களுக்கான உரிய முறையிலான வழிகாட்டுதல் ஆசிரியர்களினால் அல்லது பெற்றோரினால் வழங்கப்படுவதில்லை என்றதொரு குறைபாடும் இங்கு குறிப்பிடப் படுகின்றது.
உளவியலாளர்கள் இவ்வாறான நிலை பொதுவாக மாணவர்களுக்கு தற்காலிகமாக தோன்றும் நிலைப்பாடு என்பதனை சுட்டிக்காட்டுகின்றனர். இதனை இவர்கள் (ஹிலீst திnxiலீty) பரீட்சை பதகளிப்பு ஹிலீst ஜிhobia பரீட்சை பயம் என்பதாக கூறுகின்றனர். 
இந்நிலையானது மாணவர்களிடம் தோன்றிமறையும் ஒரு நிலையாகும். தற்காலிகமாக அவர்களது மனோநிலையில் ஏற்படும் நிலையே இதுவாகும் என்பதாகக் குறிப்பிடுகின்றனர். ஆனால் ஒவ்வொருவரும் எதிர் கொள்ளும் விதம் வித்தியாசப்படுவதனால் இது ஒருவரில் தாக்கம் செலுத்தும் அளவு விகிதம் வித்தியாசப்படுவதாக காணப்படுகின்றது.
இவ்வாறான நிலையின் காரணமாக சிலர் பாரியளவிலான தாக்க நிலைக்குள்ளாகின்றனர். ஆனால் இன்னும் சிலரோ மிகவும் குறைவான தாக்கத்திற்கு உள்ளாகுவதோடு தமது முன்னைய நிலையினை வெகு சீக்கிரத்தில் அடைந்தும் விடுகின்றனர். இது ஒவ்வொரு நபரினதும் ஆளுமை விருத்தி, அவரது குடும்பப் பின்னணி போன்ற காரணங்களில் தாக்கம் காணப்படுகின்றது.

