இன்று செய்தி சாம்ராஜ் யத்தின் மன்னனாக திகழும் பி.பி.சி

தங்க. ஜெய்சக்திவேல்
பி. பி.சிக்கு இந்த ஆண் டுடன் 80 ஆண்டுகள் நிறைவடைகின்றன. இன்று நேற்றல்ல, நமக்கு என்றுமே செய்தி என்றவுடன் நினைவுக்கு வரும் ஓர் ஊடகம் என்றால், அது பி. பி. சி. மட்டுமே. அதற்குக் காரணம் இல்லாமல் இல்லை. ஒரு காலத்தில் சர்வதேச ஊடகங்கள் செய்தியின் நம்பகத்தன்மையை அறிந்துகொள்ள பி. பி. சி. உலகச் சேவையின் செய்திகளையே செவிமடுக்கும்.
பி. பி. சி.யின் நம்பகத்தன்மைக்குக் காரணம் அவர்களின் செய்தி வழங்கும் உத்தி எனலாம். மற்ற ஊடகங்களில் இருந்து பி.பி.சி. முற்றிலும் மாறுபட இதுவே காரணமாகிறது. உலகின் முன்னணி வானொலிகளான ‘வாய்ஸ் ஒப் அமெரிக்கா’வோ, ‘வாய்ஸ் ஒப் ரஷ்யா’ மற்றும் ‘வாய்ஸ் ஒப் ஜெர்மனி’ ஆகிய வானொலிகள் சம பலத்துடன் ஒலிபரப்பி வந்தாலும் பி. பி. சியின் தனித்துவத்திற்குக் காரணம் அதன் சுதந்திரம்.
மத்திய லண்டனில் கிங்ஸ்வே பகுதியில் அமைந்துள்ள புஷ் ஹவுஸில் இருந்து இதுநாள் வரையில் சேவை செய்துவந்த பி. பி. சி. உலகச் சேவை தனது 80வது ஆண்டின் போது மீண்டும் தனது பழைய இடமான பிரோட்காஸ்டிங் ஹவுஸிற்குச் செல்கிறது. இடம்தான் பழையதே தவிர அங்கு அமைக்கப்பட்டுள்ள தொழில்நுட்பங்கள் அனைத்தும் புதுமையானவை. பிரோட்காஸ்டிங் ஹவுஸில் இருந்து பி. பி.சி. வெளியேறியமைக்குக் காரணம் ஒரு குண்டு வெடிப்பு.
இன்றைய பிரோட்காஸ்டிங் ஹவுஸ¤க்கு ¦ளியே 1940 டிசம்பரில் ஜெர்மன் நிலக்கண்ணி வெடித்து பெரும் தீ மூண்டது. பல மணி நேரம் தீ எரிந்ததால் கட்டடம் மிகவும் சேதமடைந்தது. இதனால் 1941 இல் புகழ்பெற்ற புஷ் ஹவுஸ¤க்கு மாற்றம் அடைந்தது.
அன்று முதல் பி. பி. சி. உலகச் சேவையானது புஷ் ஹவுஸில் செயல்படத் தொடங்கியது. இங்கு குறிப்பிடத்தக்க ஒரு விடயம் யாதெனில் புஷ் ஹவுஸ் பி. பி. சிக்குச் சொந்தமான கட்டடம் அல்ல. அது ஜப்பானிய நிறுவனமான கடொ கஹாகுவுக்குச் சொந்தமானது ஆகும். இதுநாள் வரை இந்தக் கட்டடத்தை பி. பி. சி. குத்தகைக்கு எடுத்து ஒலிபரப்பிற்குப் பயன்படுத்தி வந்தது. புஷ் ஹவுஸினை வடிவமைத்தவர் அமெரிக்கரான ஹார்வி வைலி ஹொர்பெட். 4 ஜுலை 1925இல் திறந்து வைக்கப்பட்ட இந்தக் கட்டடம் முதலில் முக்கிய வர்த்தக மையமாகவே செயல்பட்டது. போர்ட் லேண்ட் கல்லினால் கட்டப்பட்ட இந்தக் கட்டடம் 1929ல் உலகின் மிக அதிக மதிப்புள்ள கட்டடமாக அறிவிக்கப்பட்டது.
அன்றைய மதிப்பில் ஒரு கோடி அமெரிக்க டொலராக இருந்தது என்றால் பார்த்துக்கொள்ளுங்கள்.
பி. பி. சி. உலகச் சேவையானது 1932 டிசம்பரில் சாம்ராஜ்ய சேவையாகத் தலைமை இயக்குநர் ஜான்ரீத்தால் தொடங்கி வைக்கப்பட்டது. அந்தக் காலகட்டத்தில் சிற்றலையை ஒரு முக்கிய ஊடகமாக அனைத்து சர்வதேச வானொலிகளும் பயன்படுத்தி வந்தன. அதற்குக் காரணம் சிற்றலை ஒலிபரப்பின் மூலம் தொலைதூர நாடுகளையும் சென்றடையலாம். குறிப்பாக இன்றும் இந்திய அரசு தனியார் வானொலிகளில் செய்திகள் ஒலிபரப்பத் தடை விதித்துள்ளது. இதன் காரணமாக பல வானொலிகள் வெளிநாடுகளில் உள்ள சிற்றலை வரிசைகளைப் பயன்படுத்தி இந்தியாவுக்குச் செய்திகளை ஒலிபரப்பி வருகின்றது.
குறிப்பாக பி. பி. சி. தமிழோசை மற்றும் வெரித்தாஸ் வானொலிகள் வெளிநாடுகளில் உள்ள சிற்றலை ஒலிபரப்பிகளைப் பயன்படுத்தியே தமிழக நேயர்களுக்கான வானொலி சேவையைச் செய்து வருகின்றன. இதுபோன்று இன்னும் பல வெளிநாட்டு வானொலிகள் தமிழில் இன்றும் சிற்றலை சேவையைச் செய்து வருகின்றன.
தொடக்ககால ஒலிபரப்பு சிறப் பாகவோ சுவாரஸ்யமாகவோ இருக்காது எனத் தலைமை இயக்குநர் ஜான் ரீத் தனது உரையில் கூறினாலும், பிற்காலத்தில் பி. பி. சி. உலகச் சேவை மிகவும் புகழ்பெற்றது. ஒரே சமயத்தில் உலகின் அனைத்து கண்டங்களுக்கும் தனது சிற்றலை சேவையைச் செய்தது. உலகச் சேவையின் ஒலிபரப்பு தொடங்கப்பட்டு ஆறு நாட்களில் புகழ்பெற்ற எழுத்தாளர் ருட்யார்ட் கிப்ளிங்களால் எழுதப்பட்ட கிறிஸ்துமஸ் செய்தியை ஐந்தாம் ஜோர்ஜ் மன்னர் உலகச் சேவை நேயர்களுக்கு வாசித்தார். அதில் அவர் நான் எனது இல்லத்தில் இருந்து மட்டுமல்ல, உள்ளதில் இருந்தும் உங்களோடு பேசிக்கொண்டு இருக்கிறேன்’ என்றார்.
உலகம் முழுவதும் உள்ள பி. பி. சி.யின் நேயர்கள் அரசரின் குரலை மிகத் தெளிவாகக் கேட்டது வரலாற்றினில் பதிவானது. போர்க் கால கட்டங்களில் பி. பி. சி.யின் சேவை மகத்தானது. குறிப்பாக 1940 இல் நடந்த சம்பவம் இதற்கு ஒரு நல்ல சான்று எனலாம். ஜெர்மன் படைகள் பிரான்ஸைத் தாக்கியது. இதனால் பிரான்ஸ் ஜெர்மனியிடம் சரணடைந்தது அப்போது பிரான்ஸை விட்டு வெளியேறிய பிரெஞ்சு இராணுவத் தளபதி சார்ல் த கோல் இங்கிலாந்தில் தஞ்சமடைந்தார். அதை அடுத்து நான்கு வருடங்களும் பிரெஞ்சு மக்களுக்கு பி. பி. சி உலக சேவையின் ஊடாகவே அவர் உரையாற்றினார். ஒவ்வொரு நாளும் ஐந்து நிமிடங்கள் ஒலிபரப்பான இந்த உரை பிரெஞ்சு மக்களுக்கு ஒரு தன்னம்பிக்கையைத் தந்தது.
இரண்டாம் உலகப் போர் பி. பி. சி.யிலும் பல்வேறு மாற்றத்தை ஏற்படுத்தியது. குறிப்பாக பி. பி. சி. சாம்ராஜ்ய சேவை, 1939 நவம்பரில் பி. பி. சி. கடல் கடந்த சேவை எனப் பெயர் மாறியது. பிற்பாடு உலகச் சேவையானது தனிக்கதை. முதல் வெளிநாட்டுச் சேவையாக அரபிக் ஆரம்பிக்கப்பட்டது. அதன்பின் தென் அமெரிக்காவுக்கான ஸ்பானிய மொழி சேவை, ஜெர்மன், இத்தாலியன், பிரெஞ்சு, ஆபிரிக்கன், போர்த்துகீஸ் ஆகிய மொழி ஒலிபரப்புகள் தொடங்கப்பட்டன.
1940 ஆம் ஆண்டின் இறுதிக்குள் பி. பி. சியானது 34 மொழிகளில் ஒலிபரப்பத் தொடங்கியிருந்தது. அந்தக் காலகட்டத்தில் வொய்ஸ் ஒப் ரஷ்யா வானொலியை அடுத்து அதிக மொழிகளில் ஒலிபரப்பும் வானொலியாக பி. பி. சி. கடல் கடந்த சேவை இருந்தது எனலாம்.
ஒவ்வொரு நாளும் 78 செய்தி அறிக்கைகள் 2,50,000 வார்த்தைகளுக்கு மேலாகாமல் தயாரிக்கப்பட்டு ஒலிபரப்பப்பட்டது. இதே காலகட்டத்தில் இந்தியாவிற்கான சேவை ஹிந்தி மொழியில் தொடங்கப்பட்டு இன்றுவரை அது ஒலிபரப்பாகி வருகிறது. மேலும் ஐஸ்லாண்டிக், அல்பேனியன், பர்மீஸ் ஆகிய மொழிகளிலும் ஒலிபரப்பு தொடங்கப்பட்டது. இதே கால கட்டத்தில் பி. பி. சி. தமிழ் மொழியிலும் தனது சேவையை (3 மே 1941) தொடங்கியது. அன்று தொடங்கப்பட்ட சேவை இன்று வரை சிற்றலையில் தொய்வில்லாமல் தொடர்கிறது.
தேம்ஸ் நதிக் கரையிலிருந்து தேடிவரும் ஓசை, தேன் தமிழில் செய்தி பல பாடி வரும் ஓசையான தமிழோசை முதலில் செய்தி மடல் என்ற பெயரிலேயே ஒலிபரப்பாகி வந்தது. தொடக்க காலத்தில் மூன்று நாட்கள் மட்டுமே ஒலிபரப்பப்பட்டது. தமிழோசை தொடங்கப்பட்ட வர லாறே சுவாரஸ்யமானது. இரண்டாம் உலகப் போரின்போது தமிழகத்தைச் சேர்ந்தவர்களும் பிரிட்டிஷ் படைகளில் போர் வீரர்களாகப் பணியாற்றி வந்தனர். அவர்களுக்கான உள்ளூர் செய்திகளைக் கொண்டு செல்வதற் காகவே முதலில் தமிழ் சேவை தொடங்கப்பட்டது. இதுவே பிற்காலத்தில் தமிழோசை யானது.
நேரடி ஒலிபரப்பு செய்த முதல் வெளிநாட்டு தமிழ் வானொலி என்ற பெருமையும் தமிழோசைக்கு உண்டு. 1983 இல் செயற்கைக்கோள் மூலம் இந்த நேரடி சேவை தொடங்கப்பட்டது. 1991 இல் தனது பொன்விழாவை தமிழோசை கொண்டாடியது.
இதன் மூலம் பொன்விழா கொண்டாடிய முதல் வெளிநாட்டு தமிழ் வானொலி என்ற பெருமையும் பி. பி. சி. தமிழோசை பெற்றது.
இந்த ஆண்டு முதல் வாரத்தின் அனைத்து நாட்களும் தனது சேவையைச் செய்யத் தொடங்கியது தமிழோசை. பி. பி. சி. உலகச் சேவை தொடங்கப்பட்ட அடுத்த பத்து ஆண்டுகளில் தமிழோசையும் தொடங்கப்பட்டது இங்கு குறிப் பிடத்தக்கது. இன்று 72 ஆண்டுக ளைக் கடந்தும் தமிழோசையானது சிற்றலை மட்டுமல்லாமல் இணை யம், கைப்பேசி என அனைத்து ஊடகங் களின் வழியாகவும் தனது சேவையைத் தொய்வின்றி செய்து வருகிறது. சிற்றலை வானொலிப் பெட்டியில் கேட்ட நேயர்கள் இன்று புதிய தொழில்நுட்பத்தைப் பயன்படுத்திக் கேட்டாலும் பழைமையை மறக்கவில்லை என்றே கூறவேண்டும். இங்கிலாந்து மக் களின் வரிப் பணத்தில் செயல்பட்டு வரும் பி. பி. சி. தமிழோசை விரைவில் தனது 75 ஆண்டுகளைத் தொடவுள்ளது. இன்று பத்துக்கும் மேற்பட்ட வெளிநாட்டு வானொலி கள் சிற்றலையில் ஒலிபரப்பி வந் தாலும் செய்தி சாம்ராஜ்யத்தின் மன்னனாக இன்றும் என்றும் பி. பி. சி. இருக்கும் என்பதில் எள்ளளவும் ஐயம் இல்லை.
