விரக்தியின் விளிம்புக்கு மாணவர் செல்லஇடமேற்படுத்திக் கொடுக்காதீர்கள்!


இன்று அதிகம் பேசப்படும் விடயமாக ஒழுக்க மேம்பாடு காணப்படுகின்றது. இதனை எங்கிருந்து நாம் பாதுகாத்து பக்குவப்படுத்தி எமது சமுதாயத்தினை காப்பாற்றலாம் எனப் பார்க்கும் போது அதற்கு சிறந்த பருவமாக மாணவப் பருவமே காணப்படுகின்றது என்பது பல கல்வியியலாளர்களின் கருத்தாகும்.
“ஐந்தில் வளையாதது ஐம்பதில் வளையுமா?” என்பது இன்று புலனாகின்றது. பாடசாலை செல்கின்ற மாணவர்களிடம் பரவலாக இந்த ஒழுக்க வீழ்ச்சி வளர்ந்து கொண்டு வருகின்றது. அவர்கள் தமக்கானதொரு உலகினை உருவாக்கிக் கொண்டு அதில் வாழலாம் என்ற கனவுகளோடு வாழ்ந்து கொண்டிருக்கின்றனர். இவர்களை நெறிப்படுத்த விளைகின்றவர்களை தமது பொது எதிரிகளாகவே இம் மாணவர்கள் கருதுகின்றனர்.
மாணவர்களை வழிப்படுத்தும் தளமாகவும் நெறிப்படுத்தும் தளமாகவும் காணப்படுகின்றவை பாடசாலைகளாகும். எனவே பெற்றோர் எவ்வளவு தூரம் தமது பிள்ளைகளின் ஒழுக்க மேம்பாட்டிற்கு முக்கியத்துவமளித்து அவர்களை அவதானித்து அவர்களுக்கான வழிகாட்டுதல்களையும் நெறிப்படுத்தல்களினையும் வழங்குகின்றனரோ அதனை விட பன்மடங்கு பாடசாலைகள் இம் மாணவர்கள் தொடர்பில் கவனம் செலுத்துவது அவசியமாகின்றது.
பொதுவாக ஒரு மாணவனைப் பொறுத்தவரையில் அவனில் பாரியளவு தாக்கம் செலுத்தக் கூடியதாகவும், அவனை வழிநடத்தக் கூடியதாகவும் காணப்படுவது அவனது குடும்பம், பாடசாலை, அவனைச் சுற்றி இருக்கும் அவனது சகபாடிகளாகும். ஒருவனது குடும்ப சூழல் சரியாக அமைந்து விடுமாயின் அவன் தனக்கான வழிகாட்டுதல்களை பெற்றுக்கொள்வது மிகவும் இலகுவாக அமைந்துவிடும். அவன் சமூகத்திற்கு பொருத்தப்பாடுடையவனாகவும் மாறிவிடுகின்றான்.
அவனை நெறிப்படுத்துவதற்கான வாய்ப்புக்களை அக்குடும்பத்திலிருந்து அவன் பெறவில்லையாயின் சமூகத்தின் எதிர்பார்ப்புக்குப் புறம்பான விடயங்களை கொண்டு வருவதில் அவனே முன்னிற்பான் என்பதில் எவ்வித ஐயமும் இல்லை.
அதேபோன்று பொருத்தப்பாடுடைய பாடசாலையினை ஒரு மாணவன் பெற்றுக்கொள்ளவில்லையாயின் அவன் நெறிபிறழ்வடைவதற்கான காரணமாக அது அமைந்துவிடுகின்றது.
அவன் சாந்தியடையும் நிலையமாகவும் அப்பாடசாலையும், அங்கு கற்பிக்கின்ற ஆசிரியர் குழாமுமே காணப்படுகின்றன.
மனம் வெறுப்படைந்த நிலையில்தான் முச்சந்தியென்றும், நாற் சந்தியென்றும் தமது சகபாடிகளோடு அங்குமிங்குமாக சுற்றித்திரிந்து நின்று சமூகத்தின் பார்வையில் பிழையான பிள்ளைகளாக அவர்கள் அடையாளப்படுத்தப்படுகின்றனர்.
ஒழுக்க மேம்பாட்டினையும், மாணவர்களுக்கான வழிகாட்டுதல்களினையும் வழங்குகின்ற சிறந்ததொரு துறையாக பாடசாலைகளில் காணப்படுகின்ற உளவளத்துணையினை நாம் அடையாளப்படுத்தலாம். எனவே மாணவர்களுக்கான அறநெறி வழிகாட்டுதல்கள் இந்த உளவளத்துணை ஆசிரியர்களினால் மேற்கொள்ளப்பட வேண்டியது மிகவும் சிறப்பானதொன்றாக அமைவதோடு, இவற்றுக்கான பயிற்சியினை பெற்றவர்களாகவும் இந்த ஆசிரியர்கள் காணப்படுகின்றனர்.
ஆனால் ஒவ்வொரு வகுப்பாசிரியரும் குறித்த தமது வகுப்பு மாணவர்கள் தொடர்பில் கவனம் செலுத்த வேண்டி உள்ளது. நேரடியாக தமது வகுப்புப் பிள்ளைகளோடு தொட்புடையோராக இவர்களே காணப்படுகின்றனர். எனவே குறித்த மாணவனின் நெறிபிறழ்வான நடத்தையினை ஆரம்பத்திலேயே விளங்கிக்கொள்ளக் கூடியவர்களாக இந்த வகுப்பாசிரியர்கள் இருக்கின்றனர்.
இன்று உளவளத்துணை தொடர்பாக பலவாறான கற்கை நெறியினை (Diploma In Counseling) பல்கலைக்கழகங்களும், தேசிய கல்வி நிறுவனமும் நடத்தி வருகின்றது. பல பட்டதாரி மாணவர்கள் இது தொடர்பில் பலவாறான பயிற்சியினை பெற்று உள்ளதோடு, இப்பாடநெறியினை பூர்த்தி செய்துள்ளனர். 
இன்று வழங்கப்படுகின்ற மக்கள் செயற்பாட்டாளர்கள் நியமனத்தின் போது இவ்வாறான பொறுத்தப் பாடுடையவர்கள் உளவளத்துணை வழிகாட்டல் ஆலோசனை ஆசிரியர்களாக அதேபோன்று ஏனைய நிறுவனங்களில் உளவளத் துணையாளர் களாக நியமிக்கப் படுவார்களாயின் அவர்கள் தாம் பெற்ற பயிற்சியை செயற்படுத்துவதற்கு பொருத்தமான தளமாக அவை அமையும்.
சமூக விரோதச் செயல்கள் அதிகரிக்கின்றது என்ற எமது கோசத்தினை விடுத்து அவற்றுக்கான அணையினை நாம் எங்கிருந்து கட்ட வேண்டும் என்ற தெளிவினை புரிந்துகொள்ள வேண்டும். வறுமையினாலும் பட்டினியினாலும் வாடுகின்ற ஒருவன் திருட்டுத் தொழிலில் ஈடுபடுகின்றான் என்றால் அவனை உண்மையான திருடன் என்று நம்மால் வாதிட முடியுமா? அவனுக்கான தண்டனை தூக்குக்கயிறுதானா? எமது மனசாட்சிக்கு இப்படியாக தண்டனை வழங்குவது பொருத்தம் தானா? என்பதனை நாம் ஒரு கணம் சிந்திக்க வேண்டும்.
மாணவர்கள் எப்போதும் சுயவிருத்தித் தேவையுடையோராக உள்ளனர். தம்மிடமுள்ள திறமையினை வெளிக்கொணர வேண்டும் என்ற ஆசை அவர்களிடம் காணப்படுகின்ற அதேவேளை அதற்கான வழிகளை தெரியாதவர்களாக இருப்பார்கள். அதனை நாம் சரியான முறையில் இனங்கண்டு சுயாதீனமாக அவர்கள் அதனை விருத்தி செய்வதற்கான வழிகாட்டுதல்களை வழுங்குவோமாயின் தாம் பெறுமதியுள்ளவர்கள் என்பதனை அவர்கள் தமது சுயகணிப்பின் மூலம் அறிந்துகொள்வார்கள். இதன் காரணமாக அவர்களிடம் தன்னம்பிக்கை ஏற்படுவதோடு, சுதந்திர உணர்வினை பெற்றோராகவும் இவர்கள் காணப்படுவர்.
மாணவப் பருவத்தில் உளவியல் ரீதியாக ஏற்படும் அழுத்தங்கள் காரணமாக அளவுக்கதிகமான பிரச்சினைகளை அவன் எதிர்கொள்கின்றான். இதன் காரணமாக அவனில் பலவாறான உளம்சார் விளைவுகள் ஏற்படுகின்றன. தகைப்பு, புகைத்தல், மதுபானம், போதைப் பொருளுக்கு அடிமையாதல், எந்தவொரு வேலையினையும் ஒழுங்கான முறையில் செய்துமுடிக்க இயலாது என்ற மனோநிலை உருவாகுதல் இவ்வாறாக ஆளிடை வேறுபாட்டிற்கு ஏற்ப பலவாறான தாக்கங்கள் ஏற்பட இடமுண்டு.
எனவே அதனை நாம் ஆரம்பத்தில் அறிந்து அவர்களுக்கான உளவளச் சிகிச்சையினை அளிப்பதன் பயனாக அதிலிருந்து அந்த மாணவனை காப்பாற்ற முடியும்.
எவ்வாறாக ஒரு மாணவனிடம் நெறி பிறழ்வான நடத்தைகள் தாக்கம் செலுத்துகின்றதோ அதேபோன்று எமது நல்ல நடத்தைகளும் அதனை விட பன்மடங்கு அவர்களை மாற்றியமைக்கக்கூடியது என்பதனை நாம் தெரிந்து கொள்ள வேண்டியவர்களாக இருக்கின்றோம்.
எம்மிடம் காணப்படுகின்ற நேர்மை, அறிவு விருத்தி, நன்றி உணர்வு, உறவுகளைப் பேணி நடப்பது, நாட்டுக்கு
க்கம், ஆளுமைப் பண்புகள், விட்டுக்கொடுக்கும் மனப்பான்மை, நல்ல விடயங்களில் ஒத்துழைப்பு வழங்குதல் போன்ற நம்மிடம் காணப்படுகின்ற நற்பண்புகளும் அவர்களிடத்தில் தாக்கம் செலுத்தக்கூடியதாக காணப்படுகின்றன.
எனவே இன்றைய பிள்ளைகள்தாம் நாளைய தலைவர் என்பர். எமது தலைவர்கள் நெறி பிறழ்வான நடத்தையினை பழகிக்கொள்வதற்கு நாம் வழியமைப்போமாயின் அதன் தாக்கத்தினை நாம் சந்திக்க வேண்டும். எமது பிள்ளைகளை நல்வழிப்படுத்த நாம் எம்மை அர்ப்பணிக்க வேண்டும்.
ஏ. எல். எம். றிஸ்வி
வளவாளர் - உளவளத்துணை, மட்டக்களப்பு மத்தி வலயக் கல்வி அலுவலகம்,
காத்தான்குடி.
