மாற்றுச்சிந்தனை


ப. சுரேஷ்குமார்...- 
சிலர் தாம் கூறும் கருத்துகளை மற்றவர்கள் உடனுக்குடன் ஏற்றுக்கொள்ள வேண்டும் என்று எதிர்பார்ப்பார்கள். ஆனால் அறிவியல் ரீதியான நூறு சதவீதம் உண்மையான கருத்துகளைக் கூட உலகை ஏற்றுக்கொள்ள வைக்க எத்தனை அறிஞர்கள் எவ்வளவு போராடினார்கள்; தியாகங்கள் புரிந்தார் கள் என்று அவர்களுக்குத் தெரியாது.
மனம் நினைக்கிறது, உடம்பு செயல் படுகிறது, செயல் அதற்குரிய பலனை அளிக்கிறது. இந்த வகையில் மனிதன் ஆரம்ப காலங்களில் நாகரீகத்தைத் தோற்றுவிக்கவில்லை. பல்லாயிரக் கணக்கான ஆண்டுகளுக்கு முன் வாழ்ந்த மனித குலத்துக்குச் சிந்திக்கும் ஆற்றல் சற்று குறைவு. அவர்கள் ஒரு செயலில் ஈடுபடும் போதுதான் செயலின் தன்மையை உணர்ந்து அறிந்தனர். 
முதலிலேயே சிந்தித்துப் பின்னர் செயல்படும் மனப்பக்குவம் அப்போது இல்லை. நெருப்பு கடும் என்பதை தொட்டு உணர்ந்துதான் தெரிந்துகொண்டனர். ஒவ்வொரு செயல்பாட்டிலும் ஏற்படும் அனுபவம், அதன்மூலம் அறிந்துகொள்ள முயல்வது என்ற வகையிலேயே பழங்காலத்தில் மனிதகுலம் வாழ்க்கை முறையை அமைத்துக் கொண்டது. 
நூற்றாண்டுகள் செல்லச் செல்ல விழிப்புணர்வுடன் செயல்படும் உளப்பாங்கு தோன்ற ஆரம்பித்தது. சிந்திக்கும் ஆற்றல் வளர்ந்தது. விழிப்புணர்வுடன் சிந்திக்கத் தொடங்கிய மனம், தனது சிந்தனை ஆற்றலைத் தானே உணர்ந்து தன்னை உற்சாகப்படுத்திக் கொண்டது. ஆரம்ப காலத்தில் பலர் ஒவ்வொன்றையும் தங்களது அனுபவத்தின் மூலமே அறிந்தனர். சிந்தனை என்பதும் பலருக்கும் ஒரே மாதிரியாகவே இருந்து வந்தது.
இத்தகைய சூழலில் யாராவது ஒரு மனிதன் சற்று வித்தியாசமாகச் சிந்தித்துத் தனது கருத்தைக் கூறினால், உலகம் அதை ஏற்க மறுத்தது. பொதுவாக ஒரு நிலைப்பாடு நடைமுறையில் இருந்தால் அதை அப்படியே ஏற்றுக் கொள்வது அல்லது அதை நியாயப்படுத்தி ஏற்றுக் கொள்வது என்ற வகையி லேயே பல நூற் றாண்டுகளாக நடைமுறை இருந்தது. பலர் ஒரே நிலைப் பாட்டை ஏற்றுக் கொண்டு வாழும் அத்தகைய சூழலில் ஒரு புதிய கோணத்தில் சிந்தித்துத் தனது கருத்தை வெளி யிட்டால், அவரை யும் அவரது கருத்துக்களையும் உலகம் நிராகரித்தது.
‘உன்னையே நீ அறிவாய்’ என்று கூறிய சாக்ரடீஸ் பகலில் விளக்கை ஏற்றிக்கொண்டு உண்மையான மனிதன் எங்கே என்று தேடியதை நாம் வரலாற்றின் மூலம் அறிவோம். சாக்ரடீஸ் தனது அறிவியல் நின்று உணர்ந்த உண்மைகளை பிறருக்குக் கூறி விழிப்புணர்வு ஏற்படுத்த முயன்ற போது, பல எதிர்ப்புகளை எதிர்கொள்ள வேண்டியிருந்ததை அறிகிறோம். 
அவரது சுயசிந்தனைக்குப் பரிசு, கொடிய விஷத்தை அருந்தி உயிரை மாய்த்துக் கொள்ள வேண்டிய நிலை ஏற்பட்டதுதான், சாக்ரடீஸ் சிறைப்படுத் தப்பட்டார். ஆனால் அவரது சிந்தனை யைச் சிறைப்படுத்த முடியாமல் இன்று வரை விழிப்புணர்வை ஏற்படுத்தி வருகிறது.
பூமியைச் சுற்றியே சூரியனும், பிற கோள்களும் வலம் வருகின்றன என்ற கருத்து நீண்ட காலமாக இருந்து வந்தது. ஆனால் ஒருவர் அந்த நிலைப்பாடு தவறு என்று கூறி சூரிய னைச் சுற்றிதான் பூமி வலம் வருகின் றது என்று எடுத்துச் சொன்னபோது, அந்தக் கருத்து தவறானது என்று பெரும்பான்மையானவர்கள் மறுத்தனர். அத்தோடு, அத்தகைய அறிவியல் ரீதியான புதுக்கருத்துகளைக் கூறுபவர் கள் பல்வேறு இடர்பாடுகளையும் சந்திக்க வேண்டிய சூழல் நிலவியது. 
நமது நாட்டில் வான சாஸ்திரம், ஜோதிடம், மருத்துவம், கணிதம் போன்ற பல்வேறு துறைகளில் வல்லுனர்களும், ஞானிகளும், அறிஞர்களும் வெளிப் படுத்திய உண்மைகள் மனதில் முதலில் உணரப்பட்டு பின்னர் நடை முறைப்படுத்தப்பட்டவையே ஆகும். அவை இன்றும் பயனளிப்பவையாக வும், அறிவியல் அம்சங்களை தன்னகத்தே கொண்டவையாகவும் உள்ளன. ஒரு தட்டச்சர் பல ஆண்டு கால அனுபவம் உடையவராக இருந் தால் செய்ய முடிவதை காண்கின்றோம். 
அதேபோல சைக்கிள் ஓட்டுபவர், தலையில் கரகத்தை வைத்துக்கொண்டு ஆடும் கலைஞர்கள் என்று பலரும் மனதிற்குள் தங்கள் செயல்பாடுகளுக் குத் தேவையான விதிமுறைகளை அறிந்து கொண்டு செயல்படும் போது, அவர்கள் செயல்பாடுகள் நிறைவாக அமைகின்றன. இவற்றை மேலோட்ட மாகப் பார்த்தால் இதன் சூட்சுமமோ, இவற்றில் அடங்கியுள்ள அறிவியல் தத்துவம் சார்ந்த உண்மையோ புரியாது. அதனால்தான் பலர் புதிய கருத்துகளை ஏற்க முன்வருவதில்லை.
உடம்பு எதையும் அனுபவ ரீதியாக அறியவில்லை என்றால், செயல்பட முடியாமல் தவிக்கின்றது. ஆனால் ஒருமுறை அனுபவ ரீதியாக உணர்ந்து கொண்டால், செயல்படுவது சுலபமாகி றது. மனம் ஒரே நேரத்தில் பல்வேறு கோணங்களில் சிந்திக்கிறது. ஒவ்வொரு செயலையும் செயல்படுத்தும் முன்பு காரண காரியங்கள், அதன் அடிப்படை யில் ஏற்படும் விளைவுகள் ஆகியவற் றைக் கணிக்க முயல்கிறது. 
மனம் ஒரு கருத்தை முழுமையாகவும் சிந்திக்கலாம். ஆனால் அவ்வாறு சிந்திக்க முடியாமல் போகும்போது, ஓரளவு புரிந்து கொண்ட உண்மைகளின் அடிப்படையில் செயல்பட முனைகிறது. மனம் முழுமையாகச் சிந்தித்துச் செயல்பட்டால் செயலின் விளைவும் முழுமையான பலனை அளிக்கிறது. ஓரளவு புரிந்துகொண்டதன் அடிப்படை யில் செயல்பட்டால் முடிவுகளும் ஓரளவுதான் சரியாக அமைகின்றன.
இத்தகைய நிலை உடம்புக்குக் கிடையாது. ஏனென்றால் அது ஒன்றை முழுமையாகப் புரிந்துகொண்ட பின்பே செயல்படுகின்றது. ஒரு நியாய விலைக் கடையில் பணிபுரிபவர் ஒரு கிலோ சர்க்கரையை எடை போடும் போது சாதாரணமாக அவர் தோராய மாக தராசில் எடுக்கும் சர்க்கரை ஒரு கிலோ அளவு என்றால் எத்தனை முறை என்றாலும் அதே அளவைச் சரியாக எடுக்கும் பழக்கம் அவருக்கு கைவந்த கலையாகி விடுகிறது. அதே போலத்தான் சமைக்கும்போது போடும் உப்பின் அளவும்.
இத்தகைய வெளிப்பாடுகள் உடம்பின் இயக்கங்கள் சார்ந்தவை. ஆகவே அனைவரும் இவற்றை பார்க்க முடியும். இதில் யாருக்கும் மாற்று கருத்து கிடையாது. ஆனால் மனதில் தோன்றும் சிந்தனைகள் பல்வேறு பரிமாணங்களைக் கொண்டவை. இது மிகவும் சூட்சுமமான நிலையில் செயல்படுகிறது. எனவே இதை அதே சிந்தனைகள் பலனளிப்பவைகளாக இருந்தாலும், அத்தகைய சிந்தனை யார் மனதில் தோன்றியதோ அவர் புரிந்த உண்மையை மற்றவர்கள் புரிந்து ஏற்றுக்கொள்வது சற்று கடினமான ஒன்றாக இருக்கிறது.
அதனால்தான் புதிய கருத்துகளுக்கு ஆரம்பத்தில் வரவேற்பு இருப்பதில்லை. காலப் போக்கில் அவை நடைமுறைப் படுத்தப்பட்டு அதன் அடிப்படையில் பலனை அடையும் போது மனதும், உடம்பும் இணைந்து செயல்படுவதில் லாபம் ஏற்படுகிறது. உடம்பு மனம், பகுத்தறிவும் ஆற்றல், இறை உணர்வு ஆகிய பல்வேறு அம்சங்களையும் அதனதன் இயல்பான அளவில் புரிந்துகொண்டு செயல்பட இளைஞர் கள் பழகிக் கொண்டால் இசைவான சமுதாயத்தை உருவாக்குவது எளிது.
