தம்பதியரைத் தாக்கிய குற்றச்சாட்டில் இலங்கையர் மீது டுபாயில் வழக்கு


படுக்கை அறைக் கதவை உடைத்துக் கொண்டு உள்ளே வந்து தனக்குப் பழக்கமான இலங்கைத் தம்பதியைத் தாக்கியதாகக் கூறப்படும் இலங்கையர் ஒருவர் மீது டுபாய் குற்றவியல் நீதிமன்றத்தில் வழக்குத் தாக்கல் செய்யப்பட்டுள்ளது.
10 நாட்களுக்கு முன்னரே டுபாய் வந்த இலங்கையரான சந்தேக நபர், தாக்கப்பட்ட தம்பதியின் வீட்டின் ஒரு பகுதியில் வசிப்பதற்கு தன்னை அனுமதிக்குமாறு கேட்டதாக பாதிக்கப்பட்ட இலங்கைப் பெண் கூறியுள்ளார்.
ஜூன் மாதம் 30ஆம் திகதி 2011 ஆம் ஆண்டு சந்தேக நபர் வேறு இருவருடன் வந்து தனது கணவருடன் சேர்ந்து மது அருந்தியதாகவும் அவர் கூறினார்.
காலை 5.30 மணிக்குக் கதவை உடைத்துக் கொண்டு படுக்கை அறைக்குள் நுழைந்த சந்தேக நபர், தனது கணவனின் தலையிலும் உடம்பிலும் தாக்கியதாகவும் தடுக்கப்போன தன்னைக் கத்தியால் குத்துவதற்குத் துரத்திக் கொண்டு வந்ததாகவும் அந்தப் பெண் தெரிவித்துள்ளார்.
தன்னை வீதி வரை துரத்தி வந்த சந்தேக நபரை 4 அரேபியர்கள் மடக்கிப் பிடித்து பொலிஸில் ஒப்படைத்ததாகவும் அவர் கூறினார்.
சந்தேக நபர் தன் மீதான குற்றச்சாட்டுகளை ஒப்புக்கொண்டுள்ளார். தாக்கப்பட்டவர் தான் சந்தேக நபருடன் சேர்ந்து மது அருந்திய குற்றச்சாட்டை ஒப்புக் கொண்டுள்ளார். வழக்கு ஒக்டோபர் 16ஆம் திகதிக்கு ஒத்திவைக்கப்பட்டுள்ளது.

