இன ரீதியான பாடசாலைகளை ஒழிக்க வேண்டுமென்ற வாசுவின் கருத்துக்கு உலமா கட்சி கண்டனம்


சிங்களம்,தமிழ்,முஸ்லிம் என பாடசாலைகள் இருப்பதை உடனடியான ஒழிக்க வேண்டும் என்ற அமைச்சர் வாசுதேவ நாணயக்காரவின் கூற்றை உலமா கட்சி வன்மையாகக் கண்டிப்பதுடன் இக் கூற்றானது தனிச்சிங்கள பாடசாலைகள் மட்டுமே இருக்க வேண்டும் என்பதற்கான நிலைக்கு கொண்டு சேர்க்கும் எனவும் எச்சரித்துள்ளது.
இது குறித்து உலமா கட்சித்தலைவர் முபாறக் மௌலவி தெரிவித்துள்ளதாவது,
பாடசாலைகளை இனரீதியாக பார்க்காமல் ஒரே மொழிப்பாடசாலைகள் என வரும்போது முதலாவதாக பாதிக்கப்படுவது முஸ்லிம் பாடசாலைகள்தான். முஸ்லிம் பாடசாலைகள் பெரும்பாலும் தமிழ் மொழியிலேயே உள்ளதனால் அவை தமிழ் பாடசாலைகளாகவும் சிங்கள மொழியிலான முஸ்லிம் பாடசாலைகள் சிங்கள பாடசாலைகளுடன் இணைக்கப்பட்டு முஸ்லிம் சமூகத்தின் தனித்துவம், கலாசாரம் என்பன இல்லாதொழிக்கப்படுவதற்கே இது வழிவகுக்கும்.
எனவே, அமைச்சர் வாசுதேவ இனவாதியாக இல்லாதுவிடினும் அவர் இக்கருத்தை இன ஐக்கியத்துக்கு சிறந்த முறை என எண்ணுவது தவறானதாகும். ஒரு காலத்தில் சுமார் எழுபது வருடங்களுக்கு முன் ஆங்கில பாடசாலைகளில் கல்வி கற்றவர்கள் மத்தியிலேதான் இனவாதப் போராட்டம் உருவாகியது என்பதை நாம் மறக்க முடியாது.
அமைச்சரின் கருத்துப்படி இன ரீதியிலான பாடசாலைகள் ஒழிக்கப்பட்டால் தமிழ் மற்றும் முஸ்லிம் பாடசாலைகளின் பௌதீக வளங்கள் ஒழிக்கப்படுவதோடு நாளடைவில் தமிழ், முஸ்லிம் ஆசிரியர்கள் இல்லாத தனிச்சிங்கள ஆசிரியர்களைக்கொண்ட பாடசாலைகளாக அவை மாற்றப்படும் பாரிய ஆபத்துள்ளது. இன ஐக்கியத்தை ஏற்படுத்தும் நோக்கில் இது நடைமுறைக்கு வருமானால், நாளடைவில் தமிழர்களும் முஸ்லிம்களும் தமது பெயர்களை இனரீதியில் வைக்காமல் பொதுவான சிங்களப்பெயர் வைத்துக்கொள்வதன் மூலம் இன ஐக்கியத்தை ஏற்படுத்தலாம் என்ற கருத்துக்கள் கூட வெளிவரும்.
இந்நிலையில், எக்காரணம் கொண்டும் நடைமுறையில் உள்ள பாடசாலைகளை ஒழிக்கும் நோக்கிலான கருத்துக்களை நாம் வன்மையாக கண்டிப்பதுடன் இது குறித்து நாடாளுமன்றத்தில் தூங்கிக்கொண்டிருக்கும் முஸ்லிம் உறுப்பினர்கள் விழிப்படைய வேண்டும் என்றும் வேண்டுகின்றோம்.
ஆகவே சிங்;கள பௌத்த மேலாதிக்க சிந்தனை இருக்கும் வரை இன ஐக்கியத்தை ஏற்படுத்துவது முடியாததொன்றாகும் என்ற யதார்த்தத்தை அமைச்சர் வாசுதேவ நாணயக்கார போன்ற நல்ல அரசியல்வாதிகள் உணர்ந்து அதனை ஒழிக்க முற்படுவதே சிறந்ததாகுமென அவர் மேலும் தெரிவித்துள்ளார்.

