பதுளை – பசறை வீதியில்தொடர்ந்தும் மண்சரிவு


(பதுளை தினகரன் விசேட நிருபர்)
பதுளை – பசறை வீதியில் இரண்டாம் மைல் கல்லருகே தொடர்ந்தும் மண்சரிவுகள் இடம்பெற்றுக் கொண்டிருக்கின்றன.
மழை ஓய்ந்திருந்த போதிலும் பூமிக்கடியிலிருந்து வரும் நீரினால் மேல்மட்ட மண் சரிந்து வரும் நிலை காணப்படுகின்றது. இப்பகுதி கிளன் அல்பின் தோட்டத்தினைச் சார்ந்ததாக இருந்து வருகின்றது. தற்போதைய நிலையில், இம் மண்சரிவினால் பதினைந்து ஏக்கர் தேயிலைக் காணியில் பாரிய வெடிப்புக்கள் ஏற்பட்டு மண் சரிவு இடம்பெற்றுக் கொண்டிருக்கின்றது.
இம் மண்சரிவினால், தோட்ட வைத்தியசாலை தோட்ட முன்பள்ளி, கிறிஸ்தவ தேவாலயம், தொழிலாளர் குடிருப்புத் தொகுதி ஆகியன இடிந்து தரைமட்டமாகியுள்ளன. அத்துடன் ஊவா மாகாண ஆளுநரின் வாசஸ்தலம், டிரஸ்ட் நிறுவனம், மல்வத்தவெளி பிளாண்டேசன் நிறுவனம் ஆகியவற்றிற்கு செல்லும் பிரதான பாதையும் பாரிய வெடிப்புக்குள்ளாகியிருப்பதால் இப்பிரதான பாதையும் மூடப்பட்டுள்ளது.
இப்பகுதி முழுமையாக மண்சரிவுக்குட்படும் தடைப் பிரதேசமாக பதுளை அரச அதிபர் றோகண கீர்த்தி திசாநாயக்கவினால் பகிரங்கப் பிரகடனம் செய்யப்பட்டுள்ளது. 
(ஐ - ஞ)
