பூரி ஜெகன்னாதர் கோயில் பகுதியில்ஹெலிகொப்டர் பறப்பதற்கு தடை



ஒடிசாவின் பூரி ஜெகன்னாதர் கோவிலையொட்டிய பகுதிகளில் ஹெலிகொப்டர் பறப்பதற்கு மாவட்ட ஆளுநர் தடை விதித்துள்ளார்.
ஒரிசாவின் பூரி நகரில் 800 ஆண்டு பழைமை வாய்ந்த ஜெகன்னாதர் கோயில் உள்ளது. இதையொட்டி பெரிய காடு உள்ளது. கோயிலுக்கு வரும் வெளிநாட்டு பக்தர்களுக்கு கோயிலையொட்டி உள்ள காடுகளை சுற்றி காட்ட தனியார் ஹெலிகொப்டர்கள் நிறுவனங்கள் பணியில் ஈடுபட்டுள்ளன. ஹெலிகொப்டர்கள் அதிக சத்தத்துடன் பறப்பதால் காடுகளில் உள்ள விலங்குகளும், பறவைகளும் அஞ்சி நடுங்குகின்றன. 
அது மட்டுமல்லாது, ஜெகன்னாதர் கோயிலின் மேல் பயங்கரவாதிகள் தாக்குதல் நடத்தும் அபாயம் உள்ளதாக உளவுத்துறை எச்சரித்துள்ளது. எனவே, பக்தர்களின் போர்வையில் ஹெலிகொப்டரில் வரும் பயங்கரவாதிகள் ஜெகன்னாதர் கோயில் மீது குண்டுகளை வீசக்கூடிய அபாயம் உள்ளது.
ஏராளமான ஹெலிகொப்டர்கள் இப்பகுதியில் பறப்பதால், ஏதாவது ஒரு ஹெலிகாப்டர் விபத்துக்குள்ளானலும் மக்கள் அதிகம் நடமாடும் கடற்கரை மற்றும் கோயில் பகுதியில் ஏராளமானவர்கள் பலியாகக் கூடும். எனவே, பூரி நகரில் ஹெலிகொப்டர் பறக்க தடை விதிக்க வேண்டும் என கடற்கரை பாதுகாப்பு சபைத் தலைவர் ஜெகன்னாத் பாஸ்தியா என்பவர் மாவட்ட கலெக்டரிடம் மனு கொடுத்திருந்தார். 
இப்புக்கார் மனுவின் மீது நடவடிக்கை மேற்கொண்டுள்ள மாவட்ட கலெக்டர், விமானத் துறை அதிகாரிகள் இந்த பகுதியில் ஹெலிகொப்டர் பறப்பதற்கு தடை விதிக்கும்படி கேட்டு கொண்டுள்ளார். இந்த புகார் மனுவின் மீது நடவடிக்கை மேற்கொள்ளும்படி மாவட்ட பொலிஸ் அதிகாரிக்கும் ஆளுநர் உத்தரவிட்டுள்ளார்.
