பனிமய அன்னைக்கு புறக்கோட்டையில் பெருவிழா


மனுக்குலத்தின் மாதாவான அன்னை மரியாளை பக்தர்கள் பல நூற்றுக்கணக்கான பேர்களை சொல்லி பாசத்தோடு அழைக்கிறார்கள். அவற்றில் ஒன்றுதான் பனிமய அன்னை.
இந்த பெயர் அன்னை மரியாளுக்கு எப்படி ஏற்பட்டது.
		
கி.பி. 313 ஆண்டு மனமாற்றம் பெற்று கத்தோலிக்க சமயத்தில் இணைந்து கொண்ட ஜோன் என்பவருக்கு கி.பி. 315ம் ஆண்டு தேவதாயார் கனவில் தோன்றி எனக்கொரு ஆலயம் கட்டித் தர வேண்டும். எஸ்கலின் மலைக்கு வா. கோயில் கட்ட வேண்டிய இடத்தை நான் காண்பிக்கிகிறேன். என்றாள். அவரும் எஸ்கலின் மலையை நோக்கி சென்றார். 
இதே போன்றொரு கனவு, ரோமிலிருந்து லிபேரியாஸ் என்ற பாப்பாண்டவருக்கும் தென்பட்டது. அவரும் அங்கு வந்திருந்தார். இவர்கள் இருவருக்கும் அவர்களோடு இருந்தவர்களுக்கும் மாதா எஸ்கலின் என்ற மலை உச்சியில், கோடை வெய்யிலிலும் பனிமயமாக காட்சி தந்தாள். அவள் எண்ணப்படியே கோயிலும் கட்டப்பட்டது.
1942ம் ஆண்டு பனிமய மாதாவுக்கென்று தூத்துக் குடியில் ஆலயம் கட்டப்பட்டது. புனித பிரான்சிஸ் சவேரியாரால் மதம் மாற்றம் பெற்ற முத்து குளிக்கும் பரதவர்களால் வருடந்தோறும் ஆகஸ்ட் மாதம் 5ம் திகதி இங்கு விழா எடுக்கப்படுகிறது.
கொழும்பில் இருந்த பரதவர்களும் புனித செபஸ்தியார் வீதியிலுள்ள ஒரு இல்லத்தில் கூடி ஒரு சிறிய பனிமயமாதாவின் சுரூபத்தை வைத்துக் கொண்டு நவநாள் படித்து, விழாவெடுத்து மகிழ்ந்தார்கள். சிலம்படி, களி கம்பு விளையாட்டுகளும் நடனங்களும் இவர்களின் விழாக்களில் சிறப்பிடம் பெற்றன.
1938ம் ஆண்டு பனிமய அன்னைக்கு விழா வெடுக்கும் பொறுப்பை கொழும்பு புறக்கோட்டை பகுதியில் இருக்கும் புனித பிலிப்நேரியார் ஆலயத்தில் இருந்த சற்பிரசாத குருக்களுக்கு கையளித்தார்கள்.
அன்றிலிருந்து இன்று வரை வருடாவருடம் ஆகஸ்ட் மாதத்தில் பனிமய மாதாவுக்கு விழா புனித பிலிப் நேரியார் ஆலயத்தினால் கொண்டாடப்படுகிறது. ஆலயத்தில் இப்போதிருக்கும் ஆள் உயர சுருபம் கஸ்பார் கோமஸ் என்பவரால் அன்பளிப்பு செய்யப்பட்டது.
ஆரம்பகாலத்தில் சுற்றுப்பிரகாரமாக புறக்கோட்டையிலுள்ள அனைத்துத் தெருக்களையும் சந்தித்து வந்த அன்னை, இனக்கலவரத்தின் பின்னர் ஆலயத்தை மட்டும் சுற்றி வருமளவுக்கு பவனி சுருக்கப்பட்டது.
அருட் சகோதரர் மைக்கல் அவர்களின் மேற்பார்வையில், பனிமய மாதா சங்க அனுசரணையுடன் இவ்வருடமும் ஆகஸ்ட் மாதம் 12ம் திகதி கொடியேற்றத்துடன் கோலாகலமாக திருவிழா ஆரம்பமானது. தூத்துக்குடி மறைமாவட்டத்தை சேர்ந்த அருட் தந்தை என்டன் ஜெகதீசன் பெர்னாண்டோ அடிகளாரின் மறையுரையுடன் நவநாட்கள் சிறப்பாக நடைபெற்றுக் கொண்டிருக்கின்றன. 21ம் திகதியுடன் திருவிழா நிகழ்வுகள் இனிதே நிறைவு பெறுகின்றன.
காந்தியடிகள் தங்கிய வீடு, வஉ.சி. செக்கிழுத்த சிறை, போப் ஜோன்போல் விஜயம் செய்த ஆலயம் என பல நல்லோர்களின் பாதம் பதியும் இடங்கள், வரலாற்றுச் சுவடுகளில் அழியா தனியிடம் பெறுகின்றன. அவ்வாறே இந்தியாவில் முத்துநகர் என்றழைக்கப்படும் தூத்துக்குடி தூய பனிமய மாதா பேராலயமும் அநேக தூயோர்களால், புனிதர்களால் விஜயம் செய்யப்பட்ட ஒரு திருத்தலம்.
1542 களில் தூய பிரான்சிஸ் சவேரியார் முத்துக்குளித்துறைப் பகுதிகளில் வருகைகந்த வேளையில் பனிமய அன்னை ஆலயம் இருக்கவில்லை. ஆனால் அவரே இந்த ஆலயத்தின் நாயகியாம் பனிமய அன்னையின் திருச்சுரூபத்தை இவ்வாலயத்திற்கு அளித்திட முயற்சி எடுத்தவர். சிறு கோவிலாக இவ்வாலயத்தை எழுப்பியவரும் இவரே.
அன்னையின் ஆலயத்திற்கு வருகை தந்த மாமனிதர்களில் ஒரு சிலர்: தமிழ் அறிஞர் வீரமாமுனிவர், தூயவராம் ஜோசப் வாஸ் அடிகள், அன்னை தெரசா, பாளியோன் மரித் தாயார், இது போன்று எண்ணற்ற மாமனிதர்கள், மாமேதைகள் ஆவலுடன் வருகை தந்த தனிப்பெரும் பேற்றினை பெற்றுள்ள தூய பனிமயத் தாயின் ஆலயத்தில் கடந்த 5ம் திகதி திருவிழா நடைபெற்றது.
1806ம் வருடம் பெப்ரவரி மாதம் 2ம் திகதி, முதன்முதலாக தங்கத் தேர் ஊர்வலம் நடத்தப்பட்டது. அது முதற்கொண்டு ஆண்டு தோறும் ஆகஸ்ட் மாதம் 5ம் திகதி பனிமய மாதா தங்கத் தேர் தூத்துக்குடியின் தெருக்களில், சாலைகளில் வலம் வரத் தொடங்கியது. போப்பாண்டவரின் ஆசியுடன், 25 கத்தோலிக்க குருக்கள் மற்றும் இந்தியாவுக்கான வந்திக்கானின் அப்போஸ்தலிக்கப் பிரதிநிதி ஆகியோர் இத்திருவிழாவைத் துவக்கி வைப்பர்.
மீனவர்களின் பாதுகாவலராகவும், நம்பிக்கை நட்சத்திரமாகவும் விளங்கும் பனிமய மாதாவின் தேர்ச் சிறப்பு சொல்லிலடங்காது. சிலுவைக்குப் பதிலாக நட்சத்திரத்தைக் கொண்டிருக்கும் இத்தேரிலுள்ள தங்கக் கிரீடம், கடவுளின் தந்தை சிலை, புறா வடிவில் தூய ஆத்மா, குழந்தை வடிவில் இயேசுநாதர், தூய அன்னை, மீனவ சமுதாயத்தினரின் கதை சொல்லும் அடித்தள வடிவமைப்பு என்று ஒவ்வொரு அம்சமும் அர்த்தமுள்ளது.
பனிமய அன்னையின் அருளும் ஆசீரும் நம் அனைவருக்கும் கிட்டுவதாக!

