உடப்ப+ரில் சித்திரைசெவ்வாய் முழக்கொட்டு


புத்தளம் மாவட்டத்திலே பரந்து வாழும் மக்களில் தமிழ் மக்களும் ஒரு குடியினர். அந்த வகையில் தமிழ் மக்கள் கூட்டாக செறிந்து வாழும் தமிழ்க் கிராமம் உடப்பூராகும். இந்த கிராமத்தில் ஜீவனோபாய தொழிலாக கடற்றொழில் இருந்தாலும், இவர்கள் கலை, கலாசாரத்தை கண்ணியமாக மதித்து வந்ததை இன்றும் பல கலை நிகழ்ச்சியின் மூலம் காணக்கூடியதாக உள்ளது. 
அந்த வகையில் உடப்புக் கிராமத்தில் ‘சித்திரைச் செவ்வாய்’ முழுக் கொட்டு வம்சாவளியாக தொன்றுதொட்டு நடைபெற்று வருகின்றது. இந் நிகழ்ச்சி ஆரம்ப நிகழ்வுகள் நேற்று ஞாயிற்றுக்கிழமை 17ந் திகதி ‘முளைப் பதித்தல்’ மூலம் ஆரம்பிக்கப்பட்டது. தொடர்ந்து 10 நாட்கள் நடைபெறும் இந்நிகழ்வு இறுதி நிகழ்ச்சி எதிர்வரும் (2011.04.27) புதன்கிழமை காலை வேளையில் இடம்பெறும்.
உடப்பில் மாரியம்மன் வழிபாட்டின் மற்றொரு அம்சமாகச் சித்திரை மாதத்தில் திறந்தவெளி, வீடுகளின் வளவுகளில் நடத்தப்படும் சித்திரைச் செவ்வாய் விழாவைக் குறிப்பிடலாம். அக்கினி நட்சத்திரம் என மக்கள் குமுறுகின்ற காலம் இது. ‘அக்கினி நட்சத்திரம் என்பது சித்திரை மாதம் அவிட்ட நட்சத்திரத்தில் இருந்து விசாக நட்சத்திரம் வரை 21 நாட்களைக் குறிக்கும். இக்காலப் பகுதி மிகவும் வெப்பமானது. 
இந்தக் காலத்திலேயே தமிழ்நாட்டின் மாரியம்மன் கோவில்களில் விழாக்கள் இடம்பெறும். மழை வரவிருப்பதையே இவ்வழிபாடு உணர்த்தும். அங்கு ‘கோயில் திருவிழா’ தொடங்கி விட்டதை அறிவிக்க கொடி ஏற்றப்படும். அன்று முளைப்பாரி கொட்டுதல் என்ற ஒரு நிகழ்ச்சி உண்டு.
கிராமத்தில் உள்ள ஒவ்வொரு குடும்பத்தாரும் குறிப்பிட்ட ஓரிடத்தில் ஒரு குடத்தில் நெல், தானியங்கள், பயறு வகைகள் ஆகியவற்றை விதைப்பார்கள். எட்டாம் நாள் அந்தக் குடங்களை கோயிலுக்குக் கொண்டு வருவார்கள். அந்த மூன்று நாட்களும் பெண்கள் பலர் சேர்ந்து மாரியம்மன் புகழைக் கும்மியடித்து பாடுவார்கள். 
பிறகு வணக்க ஒடுக்கமாக பானைகளை வலம் வருவர். திருவிழாவின் இறுதியில் அருகேயுள்ள குளம் அல்லது ஆற்றில் பானைகளை மூழ்கடித்து விடுவர். இந்தக் கூற்றுக்களிலிருந்து தமிழ் நாட்டு வழிபாட்டுச் சடங்குகளின் ஒரு கூறு சிற்சில மாறுதல்களுடன் சித்திரைச் செவ்வாய் விழாவாகப் பின்பற்றப்பட்டு வருவது புலப்படுகின்றது. இச் சடங்கு நிகழ்ச்சி வழிபாடு தொடர்பானதாக இருக்கின்றமையால் அவ்வேளையில் பாடப்படும் பாடல்களும் வழிபாடு தொடர்புடையனவாக அமைகின்றன.
இச் சடங்கின் போது கும்மி ஆட்டத்துடன் பாடலும் இடம்பெறுகின்றது. இச்சடங்கு நிகழ்ச்சியின் போது நவ தானியங்கள் முளைக்க வைத்தல் ஒரு முக்கிய நிகழ்ச்சியாக உள்ளது. முளைக்க வைக்கத் தேவையான நவதானியங்களை வீடு வீடாகச் சென்று பெற்றுக் கொண்டனர். அவ்வாறு நவதானியங்களைப் பெற்றுக் கொள்ளும் சந்தர்ப்பங்களில் அதற்குரிய பாடலைப் பாடினர். தற்பொழுது வீடுவீடாகச் சென்று நவதானியங்கள் பெறும் நிகழ்ச்சி மறைந்து வருகின்றது. 
மாரியம்மனுக்காக கொண்டாடப்படும் இச்சடங்கில் நவதானியங்களின் வளர்ச்சி மிகவும் முக்கியமானதொன்றாகக் கருதப்படும். குறிப்பிட்ட 10 தினங்களில் நவதானியங்கள் நன்கு வளர்ச்சியடைந்திருப்பின் அம்மன் அருள் பாலித்துள்ளாள் என்று கூறப்படுகின்றது. 
நவ தானியங்களுக்காக கடலை, பயறு, கானா, எள்ளு, கொள்ளு, இறுங்கு, நெல், குரக்கன், திணை போன்றவற்றை தெரிவு செய்வர். நவதானியங்களை பாலிகைச் சட்டியில் உரமிட்டு சாணம் நிரப்பி பதித்து தூப தீபம் காட்டி காலையும் மாலையும் நீர் ஊற்றுவார்கள். இவற்றுக்கு 10 வயதுக்குட்பட்ட கன்னிப் பெண்கள் நீர் ஊற்றி பக்குவமாக வளர்ப்பார்கள்.
இறுதி நாளுக்கு முந்திய செவ்வாய்க்கிழமை இரவு மாரியம்மனுக்கு வேப்பிலை கும்பம் வைத்து அதற்குரிய பலகாரம், கனிகள் வைத்து அன்று இரவு தொடங்கி விடியும் வரை ஆண்களும், பெண்களும், பிள்ளைகளும் கும்மி கொட்டி கொண்டாடுவார்கள். இதனை செவ்வாய் கொட்டுதல் என்று அழைப்பார்கள். 
இறுதி நாள் புதன்கிழமை காலை கொழுக்கட்டை, கனி, பொங்கல் ஆகிய நெய்வேத்தியங்களை படையல் செய்து பூசை வைத்து வழிபடுவார்கள். அத்துடன் தேர் வடிவத்தில் அழகான பெட்டி செய்து நிற ஓலைகளால் அலங்கரித்து அதற்குள் செவ்வாய் என்னும் பலகாரம் வைத்து அத்துடன் சோறு, பொரியல் வைத்து படையல் வைப்பார்கள். செவ்வாய் இரவு வைத்த இந்த படையல்கள் புதன்கிழமை காலையில் எடுத்து வீடுகளுக்கு கொண்டு போய் உண்பார்கள். செவ்வாய்க்கிழமை, புதன்கிழமைகளில் சித்திரைச் செவ்வாய் கொட்டும் போது



என்று தொடங்கும் பாடலானது குறிப்பிட்ட 10 நாட்களுக்குள்ளும் முளைக்க வைத்த நவதானியங்களின் வளர்ச்சி பற்றி கூறுவதாக அமைகின்றது. சித்திரை மாதத்தில் வெப்பம் நிறைந்த காலப் பகுதி, இக்காலகட்டத்தில் அம்மை நோய் கூடுதலாக வருவதுண்டு. 
இந் நோயை இல்லாது செய்வதற்கு மாரியம்மனுக்கு செய்யும் ஒரு நேர்த்தியாகவும் இதை உடப்புக் கிராம மக்கள் கருதி செய்கின்றனர் எனலாம்.
இந்த நிகழ்வானது இக்கால கட்டத்தில் பெண்கள் ஒரே வர்ண சேலை அணிந்து வரிசையாக வலம் வந்து இரு கைகளாலும் ஓசை உண்டாக்கி செவ்வாய் கொட்டுவார்கள். 
இந்தக் கண்கொள்ளாக் காட்சி எமது கிராமத்தில் மட்டும் பார்ப்பவரை மிகவும் கவரும் வண்ணம் நடைபெறுகின்றது எனலாம். 
இந்தச் சித்திரைச் செவ்வாய் சடங்கு நிகழ்ச்சி இலங்கையில் ஏனைய பிரதேசங்களில் இருப்பதாக அறிய முடியவில்லை. 
ஆனால் இதனுடன் தொடர்புடையதாக இந்தியாவில் இராமநாதபுர மாவட்டத்தில் நடைபெறும் முளைப்பாரி சடங்கு நிகழ்ச்சி காணப்படுவதாக அறிய முடிகின்றது.

