தெமட்டகொடை மாவெல ஒழுங்கை ஸ்ரீ சித்தி விநாயகர் ஆலய தேர்த்திருவிழா

கொழும்பு தெமட்டகொடை பேஸ்லைன் வீதியில் மகாவெல ஒழுங்கையில் எழுந்தருளி இருக்கும் அருள் மிகு ஸ்ரீ சித்தி விநாயகர் ஆலயம் சுமார் 20 வருடங்களுக்கு மேல் பழமைவாய்ந்தது. இப்பகுதியில் வாழும் மக்கள் தங்கள் தெய்வ வழிபாட்டுக்கமைய ஒரு மர நிழலடியில் கல்லை நாட்டி வணங்கி வந்தனர். காலப் போக்கில் அவ்விடம் ஒரு பலகைக் கொட்டகையாக மாறி 1990 ஆம் ஆண்டளவில் ஒரு மடாலயமாக உருப்பெற்றது. இங்கு மூல மூர்த்தியாக விநாயகர் அருள் பாலிக்க சிவலிங்கம், அம்பாள், வைரவர் ஆகிய தெய்வங்களின் திரு உருவச் சிலைகளும் பிரதிஷ்டை செய்து கும்பாபிஷேகமும் நடத்தப்பட்டது.
2005 ஆம் ஆண்டு இப்பகுதி சுற்றுப்புற சூழல் அபிவிருத்தி அடைந்தது. மக்கள் குடியேற்றங்கள் அதிகரிக்கப்பட்டன. இவ்வாறான நிலையில் ஆலயம் அமைந்திருந்த இடத்தில் கட்டடங்களும் விரிசல்களும் ஏற்பட ஆலயம் இடிபாடுகளுடன் காணப்பட்டது. இவ்வாறான நிலையில் ஆலய அவல நிலைகண்டு அடியார்கள், நலன்விரும்பிகள், ஆலய பரிபாலன சபையினர் புதிதாக சகல ஆகம நியதிகளோடும் பரிவார தெய்வங்களுக்கும் ஆலயம் அமைத்து குறிப்பாக இராஜ கோபுரம் இல்லாமல் சிறு சிறு வேலைகள் பொருளாதார பிரச்சினையால் செய்ய முடியாமல் இடைநிறுத்தி 2011 ஆம் ஆண்டு 5 வருட இடைவெளியில் புனர்நிர்மாணம் செய்து 2011.08.26 ஆம் திகதி மஹா கும்பாபிஷேகத்தை சிறப்பாக நடத்தினார்கள்.
கும்பாபிஷேகம் நிறைவுற்று முதலாவது வருஷாபிஷேக கும்பாபிஷேக தின அஷ்டோத்திர சத சங்காபிஷேகம் (108) பெரு விழா நாளை 11.09.2012 செவ்வாய்க்கிழமை காலை சிறப்பாக நடைபெற திருவருள் கூடியுள்ளது.
நேற்று 09.09.12 ஞாயிற்றுக்கிழமை இவ் ஆலயத்தில் கணபதி ஹோமம் வாஸ்து சாந்தி கொடியேற்றம் என்பன நடைபெற்றன.
இன்று 10.09.2012 திங்கட்கிழமை மாலை 4.30 மணிக்கு ஸ்நாபனபிஷேகமும் அலங்கார தீபாராதனை சுவாமி உள்வீதி வலம் வருதலும் நடைபெறும்.
11.09.12 செவ்வாய்க்கிழமை காலை 9 மணிக்கு அஷ்டோத்திர சத சங்காபிஷேகம் (108) பெருவிழா நடைபெறும். அன்று காலை மாளிகாவத்தை ஸ்ரீசித்தி விநாயகர் ஆலயத்திலிருந்து பால் குட பவனியும் இடம்பெறும். அன்று நடைபெறும் அபிஷேகம், ஆராதனையைத் தொடர்ந்து நண்பகல் 12.30 மணிக்கு மஹேஸ்வர பூஜையுடன் அன்னதானம் வழங்கப்படும்.
தொடர்ந்து வரும் தினங்களில் தினமும் மாலை 4.30 மணிக்கு ஸ்நபனபிஷேகம், அலங்கார தீபாராதனைகள் நடைபெற்று சுவாமி உள் வீதி வலம் வருதலும் இடம்பெறும்.
19.09.12 புதன்கிழமை விநாயகர் சதுர்த்தி அன்று அபிஷேக ஆராதனைகளுடன் வசந்த மண்டப பூஜைகள் நடைபெற்று விநாயகப் பெருமான் பக்தர்கள் புடைசூழ மங்கள வாத்தியங்கள் முழங்க தேரேறி வீதியுலா வருவார். தேர் பவனி பேஸ் லைன் வீதி, ஆரமய வீதி, ஆரமய பிளேஸ், பேஸ் லைன் வீதி, பேர்த் வீதி, கொலன்னாவ வீதி, ஞானவிமல வீதி, தெமட்டகொடை சந்தி வழியாக சமந்தா சுற்றுவட்டாரத்துடன் மஹாவில லேன் அடியார்களின் இல்லங்களுக்கு அருட்காட்சியளித்து ஆலயத்தை வந்தடையும்.
20.09.12 வியாழக்கிழமை தீர்த்தோற்சவம், கொடியிறக்கம் என்பன நடைபெறும்.
21.09.12 வெள்ளிக்கிழமை வைரவர் மடையுடன் வைரவர் பூஜை நடைபெற்று விழா இனிதே நிறைவுறும்.
இரா. விஜயன்
பொதுச் செயலாளர்
