அத்வானியின் கருத்துக்கு கருணாநிதி திடீர் ஆதரவு: கூட்டணி சேர வாய்ப்பு

தேர்தல் ஆணையரை நியமிக்கக் குழு அமைக்க வேண்டும் என்று பா.ஜ.க. மூத்த தலைவர் அத்வானி கூறியுள்ள கருத்துக்கு தி.மு.க. தலைவர் கருணாநிதி திடீரென ஆதரவு தெரிவித்துள்ளதால் வரும் நாடாளுமன்ற தேர்தலில் அக்கட்சியுடன் கூட்டணி சேரவாய்ப்பு உள்ளதாக அரசியல் நோக்கர்கள் கூறுகின்றனர்.
இது தொடர்பாக கருணாநிதி வெளியிட்ட அறிக்கையில், தேர்தல் ஆணையரை நியமிக்கக் குழு அமைக்க வேண்டும் என்று பிரதமர் மன்மோகன் சிங்குக்கு அத்வானி கடிதம் எழுதியிருக்கிறார்.
அந்தக் கடிதத்தில் உள்ள கருத்துகள் எனக்கும் உடன்பாடுதான் எதிர்க்கட்சியின் கருத்து என்பதால் அது அலட்சியப்படுத்தக்கூடியது இல்லை.
தேர்தல் ஆணையர், கணக்குத் தணிக்கை அதிகாரி, மத்திய தகவல் ஆணையத்தின் தலைவர் உள்ளிட்டோரைத் தேர்வு செய்ய இப்போதுள்ள நடைமுறை மக்களின் நம்பிக்கையை முழுமையாகப் பெறவில்லை என்று அத்வானி கூறியுள்ளார்.
எனவே அவர்களைத் தேர்வு செய்யும் முறையை மாற்றி அமைக்க வேண்டும். அதற்காக பிரதமர் தலைமையில் சட்டத் துறை அமைச்சர் இந்திய தலைமை நீதிபதி மக்களவை, மாநிலங்களவை எதிர்க்கட்சித் தலைவர்கள் ஆகியோர் குழுவில் இடம்பெற வேண்டும் என்றும் அத்வானி கூறியிருக்கிறார். பிரதமரும், மத்திய அரசும் இந்தக் கருத்துக்கு முக்கியத்துவம் கொடுத்து பரிசீலிப்பார்கள் என்று நம்புகிறேன் என்று கருணாநிதி கூறியுள்ளார்.
பா.ஜ.க. மூத்த தலைவர் எல். கே. அத்வானியின் கருத்துக்கு திடீரென ஆதரவு தெரிவித்துள்ள தி.மு.க தலைவர் கருணாநிதி, வர இருக்கிற நாடாளுமன்ற தேர்தலில் பா.ஜ.க.வுடன் கூட்டணி சேர அச்சாரமாக இதை எடுத்துக் கொள்ளலாம் என்று அரசியல் நோக்கர்கள் கூறுகின்றனர். 
காங்கிரஸ் கூட்டணியில் உள்ள தி.மு.க. ஸ்பெக்ட்ரம் ஊழலில் சிக்கிய மகள் கனிமொழியை சி.பி.ஜ. கைது செய்தபோது காங்கிரஸ் கட்சி எந்த உதவியும் செய்யவில்லை மாறாக அவரை சிறையில் தள்ளியது. 
இது ஒரு பக்கம் கருணாநிதிக்கு கோபத்தை ஏற்படுத்தினாலும் தமிழக காங்கிரஸ் தலைவர்களால் தொடர்ந்து தி.மு.க. வை விமர்சித்து வருவதும் அவரை கூட்டணியில் இருந்து வெளியேற முடிவு செய்துள்ளதாகவும், இதனாலேயே அத்வானியின் கருத்தை அவர் ஆதரித்துள்ளதாகவும் கூறப்படுகிறது.
எது எப்படி இருந்தாலும் 2014 ஆம் ஆண்டு வர உள்ள நாடாளுமன்ற தேர்தலில் எந்தெந்த கட்சிகள் கூட்டணி மாறுகின்றன என்று அப்போதே தெரிந்துவிடும்.
