காங்கிரஸ் ஆட்சி வீழ்ச்சிப்பாதையில் சென்று கொண்டிருக்கிறது

நிதின் கட்கரி
காங்கிரஸ் கட்சிக்கு இது போதாத காலம். மத்தியில் ஆளும் காங்கிரஸ் தலைமையிலான ஐக்கிய முற்போக்குக் கூட்டணி அரசின் தவறான கொள்கைகளால் விலைவாசி அதிகரித்துள்ளது. வேலையின்மை பெருகியுள்ளது. பொருளாதார வீழ்ச்சி ஏற்பட்டுள்ளது. விவசாயிகள் தற்கொலை செய்து கொள்ளும் சூழ்நிலை உருவாகி வருகிறது. காங்கிரஸ் கட்சியின் செல்வாக்கு சரிந்து வருகிறது. விலைவாசி உயர்வு, ஊழல், குடும்ப ஆட்சி ஆகியவற்றால் மக்கள் கவலை அடைந்துள்ளனர்.
எனவே 2014 மக்களவைத் தேர்தலில் வெற்றிபெற்று மீண்டும் ஆட்சியைப் பிடிக்க பா.ஜ.க.வினர் தயாராக வேண்டும் என்று பா.ஜ.க. தலைவர் நிதின் கட்கரி கூறினார்.
மதுரையில் வியாழக்கிழமை நடைபெற்ற அக்கட்சியின் 5வது மாநில மாநாட்டைத் தொடங்கி வைத்து அவர் மேலும் பேசியது; விவசாயிகள் தற்கொலை, பொருளாதார வீழ்ச்சி என பல பிரச்சினைகள் நாடு எதிர்கொண்டுள்ளது. ரூ. 1 இலட்சம் கோடி மதிப்புள்ள விவசாய உற்பத்திப் பொருட்கள் வீணாகியுள்ளன. இதனால் விவசாயிகளின் தற்கொலை தொடர்ந்து கொண்டிருக்கிறது.
ஐக்கிய முற்போக்குக் கூட்டணி அரசின் தவறான கொள்கைகளால் நாட்டின் பொருளாதாரம் சரிந்து வருகிறது. அமெரிக்க டொலருக்கு எதிரான இந்திய ரூபாயின் மதிப்பு சரிந்து வருகிறது. அன்னிய முதலீடுகள் குறைந்து வருகின்றன. நமது தொழிலதிபர்கள் வெளிநாடுகளில் முதலீடு செய்வது அதிகரித்துள்ளது.
வாஜ்பாய் பிரதமராக இருந்த போது கங்கை - காவிரியை இணைக்கத் திட்டமிடப்பட்டது. ஆனால், காங்கிரஸ் அரசு இந்தத் திட்டத்தை கிடப்பில் போட்டுள்ளது.
நதிநீர் இணைப்புத் திட்டம் இப்போது காங்கிரஸ¤க்குப் போதாத காலம் தொடங்கிவிட்டது. நாட்டைச் சூழ்ந்துள்ள இருள் விரைவில் நீங்கும். மத்தியில் பா.ஜ.க. ஆட்சி அமைக்கும். அப்போது நதி நீர் இணைப்புத் திட்டம் செயல்படுத்தப்படும்.
பசி, பட்டினி, ஊழல், பயங்கரவாதம் இல்லாத பாரதத்தை உருவாக்க அனைவரும் இணைந்து பணியாற்ற வேண்டும். பா.ஜ.க. சிறுபான்மையினருக்கு எதிரான கட்சி அல்ல. பயங்கரவாதிகளுக்குத் தான் எதிரான கட்சி தாழ்த்தப்பட்டோர், பழங்குடியினர், தொழிலாளர்கள், டாக்டர்கள், பொறியியலார்கள் என அனைத்துத் தரப்பினரிடம் கட்சியை வளர்க்க வேண்டும். இங்கு வந்திருக்கும் ஒவ்வொருவரும் அடுத்த 30 நாட்களில் குறைந்தது 100 பேரை கட்சியில் சேர்க்க வேண்டும்.
2014ல் நடைபெறவுள்ள மக்களவைத் தேர்தலுக்கு இப்போதிருந்தே தயாராக வேண்டும். மீண்டும் மத்தியில் ஆட்சி அமைக்க உறுதியேற்க வேண்டும்.
