முரண்பாட்டுக்குப் பின்னரான அரசியல்பின்புலத்தில் முன்னுள்ள மார்க்கம்


(நேற்றைய தொடர்)
கம்யூனிஸ்ட் கட்சி, லங்கா சமசமாஜக் கட்சி ஆகிய இடதுசாரி இயக்கத்தைச் சேர்ந்த நாமும், ஆரம்பம் முதலே தேசிய சிறுபான்மை இனங்களின் நோக்கங்களுக்காகவும், தேசிய ஒற்றுமைக்காகவும் நாட்டங்கொண்டிருந்தோம். 13வது திருத்தத்தை நடைமுறைப்படுத்துவதற்காகத் தமது உயிரைக் கொடுத்தவர்கள் கூட விட்டு வைக்கப்படவில்லை. 
பல்வேறு மட்டங்களில், பல்வேறு துறைகளில் இருந்த எமது தலைவர்களில் 54 பேர் மக்கள் விடுதலை முன்னணியினாலும் தமிbழ விடுதலைப் புலிகளினாலும் கொல்லப்பட்டனர்.
அக்குரஸ்ஸ துயரச் சம்பவத்தில் எல்.ரீ.ரீ.ஈயினருக்கு பலிகடாவான ஐந்து பேர் எமது கட்சியின் இளம் மாவட்டத் தலைவர்கள், இவர்கள் தேர்ந்தெடுக்கப்பட்ட மக்கள் பிரதிநிதிகள்.
மக்கள் விடுதலை முன்னணி, நச்சுத்தன்மை வாய்ந்த தமிழ் விரோத, இந்திய விரோத, எல்.ரி.ரி ஈ விரோத அரசியல் நிலைப்பாடுகளைக் கொண்டிந்தபோதிலும் அதன் மீது எல்.ரி.ரி.ஈ. கை வைக்காதது வியப்புக்குரிய மர்மமான வரலாற்று உண்மையாகும். 
இரு பக்கங்களையும் சேர்ந்த அதி தீவிரவாதிகள் தமது பரஸ்பர இயக்கத்துக்கும் உயிர் வாழ்வுக்குமாக ஒருவரை ஒருவர் போஷித்தும் போற்றி வளர்த்தும் வந்திருப்பதற்கு வரலாறு உண்மையிலேயே சான்றுபகர்கின்றது.
கடந்த 30 ஆண்டுகளின்போது தெற்கிலுள்ள குறுகிய தேசி இன வெறியர்களும் வடக்கிலுள்ள குறுகிய தேசிய இனவெறியர்களும் இடதுசாரி இயக்கம், முற்போக்குச் சக்திகளைக் காட்டியே உயிர் பிழைத்தனர், சீவித்தனர், செழுமையடைந்தனர். இவ்விதம் நாடு மிதவாதம், ஒற்றுமை, ஐக்கிய உணர்வை இழந்தது.
எமது கட்சி அதிகாரத்தைக் கைப்பற்றுவதற்கான ஒரு மார்க்கமாகப் பயங்கரவாதத்தையோ, வன்முறையையோ ஒரு போதும் நாடியதில்லை. அதுபோலவே, எமது நோக்கங்களை முன்னெடுத்துச் செல்வதற்காகக் காடைத்தனம், துன்புறுத்தி இணங்க வைத்தல், வன்செயல் ஆகியவற்றைக் கையாண்டதில்லை.
நாம் சோஷலிசக் கருத்தமைப்பை இந்த நாட்டில் அறிமுகப்படுத்தினோம். அது போலவே எமது நாட்டுக்குச் சோஷலிச நாடுகளை அறிமுகப்படுத்தியும் எமது கட்சிதான் என்பதும் சம அளவில் உண்மையாகும். சுரண்டுகின்ற நிலவுவடைமையின் பிதுரார்ஜிதமான சாதி முறைக்கு எதிராகத் தெற்கிலும் வடக்கிலும் போராட்டங்களை முன்னெடுத்ததும் எமது கட்சிதான்.
நாம் எமது மக்களை அறிவொளி மிக்கவர்களாக்கினோம். அவர்களின் மனங்களிலிருந்து மாயைகளையும் மூட நம்பிக்கைகளையும் களைந்தோம். இப்போது யுத்தம் முடிவுக்கு வந்துவிட்டது. 
வரலாறு மற்றுமொரு பொன்னான சந்தர்ப்பத்தை எமக்கு வழங்கியிருக்கிறது. அது தேசிய ஒற்றுமைக்குப் போராடுவதும் அநீதியையும் பாரபட்சத்தையும் முடிவுக்குக் கொண்டு வருவதும் சமத்துவம், சமூக நீதி, அபிவிருத்தி ஆகியவற்றை உறுதி செய்வதும் ஆகும். 
யுத்தம் முடிவடைந்த வேளையில் வட மாகாணத்தின் மொத்த உள்நாட்டு உற்பத்தி 2.9 சதவீதம் மாத்திரமே. யுத்த வலயத்துக்கு அணித்தாகவுள்ள வட மத்திய, ஊவா மாகாணங்களின் மொத்த உள்நாட்டு உற்பத்தி 4 சதவீதமே. போரின் விளைவு வடக்குக்கு கிழக்குக்கும் மாத்திரம் மட்டுப்படுத்தப்பட்டதாக இருக்கவில்லை. 
ஆயினும் மேல் மாகாணம் மொத்தத் தேசிய உற்பத்தியில் 51 சதவீதத்தைப் பெற்றது. இதற்கு யுத்தம் மாத்திரம் காரணமல்ல. ஐக்கிய தேசியக் கட்சியின் நவதாராளவாதக் கொள்கையும் ஒரு காரணம்.
ஆனால், கிராமிய பொருளாதாரத்தை வியாபிப்பது பிரதேச அபிவிருத்தி உட்கட்டமைப்பு அபிவிருத்தி சிறிய மற்றும் நடுத்தர அளவிலான தொழிலகங்கள் அமைத்தல் ஆகியவற்றின் மூலமாக கடந்த நான்கு ஆண்டு காலக் கொள்கை மாற்றத்தினால் இந்த நிலைமை மாற்றமடைந்துள்ளது.
இதன் காரணமாகவே வடக்கு, கிழக்கில் உட்கட்டமைப்பு அபிவிருத்திக்கு நாம் ஆகக் கூடிய முன்னுரிமையைக் கொடுக்கின்றோம். சிவில் நிர்வாகத்தை மீண்டும் ஏற்படுத்த வேண்டும் அடிமட்டத்திலுள்ள நிறுவனங்களுக்குத் தமது தலைவர்களைத் தெரிவு செய்யும் வாய்ப்பு மக்களுக்கு அளிக்கப்படவேண்டும்.
அமைச்சரவையில் இருக்கும் கம்யூனிஸ்ட் கட்சி உறுப்பினர் என்ற வகையில் அரச கரும மொழியை நடைமுறைப்படுத்துவதில் எனது அமைச்சு துணிச்சலான, தீர்க்கமான நடவடிக்கைகளைத் துரிதமாக மேற்கொண்டது.
அமைச்சுக்கள், திணைக்களங்கள், உள்ளூராட்சி மன்றங்கள் ஆகியவற்றில் அரச கரும மொழிக் கொள்கையை நடைமுறைப்படுத்துவது தொடர்பாக வர்த்தமானி அறிவித்தல் வெளியிடப்பட்டது. 
இது அரச கரும மொழிகள் கொள்கையை நடைமுறைப்படுத்துவதற்கான பொறுப்பை ஒப்படைப்பது, மொழி நடைமுறைப்படுத்தல் பிரதான அலுவலரின் பொறுப்பு, மொழி நடைமுறைப்படுத்தல் அலுவலரின் பொறுப்பு ஆகியவற்றை வரையறுத்துக் கூறுகின்றது.
அரச கரும மொழிக் கொள்கையின் நடைமுறைப்படுத்தலுக்கான பொறுப்பை ஒப்படைப்பது பற்றிய சுற்றறிக்கையின் மூலம் இந்த வர்த்தமானி அறிவித்தலை பொது நிர்வாக அமைச்சு நடைமுறைப்படுத்தும்.
இவ்வாறு இந்தக் கொள்கையை நடைமுறைப்படுத்துவதில் அமைச்சுக்களில் அவற்றின் செயலாளர்களும் திணைக்களங்களுக்கு அவற்றின் தலைவர்களும் மாகாண சபைகளுக்குப் பிரதம செயலாளர்களும் மாகாண அமைச்சுக்களுக்கு அவற்றின் செயலாளர்களும் மாகாணத் திணைக்களங்களுக்கு அவற்றின் தலைவர்களும் மாநகர சபைகளுக்கு மாநகர ஆணையாளர்களும் நகர சபைகளுக்கு அவற்றின் செயலாளர்களும் பிரதேச சபைகளுக்கு அவற்றின் செயலாளர்களும் பிரதம அரச கரும மொழிகள் அமுலாக்கல் அலுவலர்களாக இருப்பார்கள். இது தவிர அரச கரும மொழிகள் அமுலாக்கல் அலுவலர்களும் உள்ளனர்.
அரச கரும மொழிகளை நடைமுறைப்படுத்துவதில் ஏட்டளவில் அன்றி செயலளவில் மேற்கொள்வதற்காக இத்தகைய நடவடிக்கைகளை எனது அமைச்சு மேற்கொண்டது. 
இத்தகைய திட்டத்தை அமுல்படுத்துவதில் ஜனாதிபதி மஹிந்த ராஜபக்ஷ முழுமையான ஒத்துழைப்பை வழங்கினார் என்பதைக் குறிப்பிட்டாக வேண்டும். இந்தப் பூர்வாங்க நடவடிக்கைகள் ஒரு நிலையான அரசியல் தீர்வுக்கான தேடலுக்கு வாய்ப்பளிக்கக் கூடிய இசைவான சூழலை உருவாக்கும் என நான் நம்புகிறேன். சிங்கள, தமிழ் சமூகங்களுக்கு இடையே ஒரு பெரும் இடைவெளி இருப்பதை ஏற்றுக்கொண்டே ஆகவேண்டும். 
இந்த இடைவெளியை நாம் மக்கள் மத்தியில் நிரப்பவேண்டும். பரஸ்பர அச்சம் அவநம்பிக்கை, சந்தேகம் ஒழித்துக்கட்டவேண்டும். யுத்தம் தீவிரமடைந்திருந்த வேளையிலும் கூட தமிழ் பேசும் மக்களில் 61 சதவீதமானவர்கள் வடக்குக்கும் கிழக்குக்கும் வெளியே, சிங்கள மக்கள் மத்தியில் அச்சமும் சந்தேகமும் இல்லாமல் வாழ்ந்தார்கள் என்ற உண்மையை நாம் குறைவாக மதிப்பிட்டுவிடக் கூடாது.
தெற்கிலும் வடக்கிலும் உள்ள இடதுசாரி, முற்போக்கு தீவிர முன்னேற்றவாத சக்திகளின் நெருங்கிய ஒத்துழைப்பின் மூலமே நாம் விரும்புகின்ற தேசிய ஒற்றுமையை அடைய முடியும் என்பது எனது அசைக்க முடியாத நம்பிக்கை. பயங்கரவாதமும் யுத்தமும் இடதுசாரி, முற்போக்கு இயக்கங்களைப் பலவீனப்படுத்திவிட்டன.
