மத்திய மாகாணத்தில் மாதிரி விவசாயப் பாடசாலைகள்

பதினைந்து பாடசாலைகள் தெரிவு
(ஹாரிஸ்பத்துவ குறூப் நிருபர்)
மத்திய இலங்கை விவசாய புத்தொளி எனும் வேலைத்திட்டத்தின் கீழ் மத்திய மாகாணத்தைச் சேர்ந்த 15 பாடசாலைகளை மாதிரி விவசாயப் பாடசாலைகளாக அபிவிருத்தி செய்வதற்கான நடவடிக்கைகள் மேற்கொள்ளப்பட்டுள்ளன.
மத்திய மாகாண சபையினால் மேற்கொள்ளப்பட்டுள்ள இத்திட்டத்தின் கீழ் தெரிவு செய்யப்பட்டுள்ள பாடசாலைகளுக்கு விவசாய உபகரணங்களைப் பெற்றுக்கொள்வதற்காக தலா ஒரு இலட்சம் ரூபா வீதம் 15 இலட்சம் ரூபா நிதியும் ஒதுக்கீடு செய்யப்பட்டுள்ளது. 
கண்டி, மாத்தளை மாவட்டங்களில் தலா 6 பாடசாலைகள் வீதமும் நுவரெலியா மாவட்டத்திலிருந்து 3 பாடசாலைகளும் இத்திட்டத்தின் கீழ் தெரிவு செய்யப்பட்டுள்ளதாகவும் மாணவர்களை விவசாய முயற்சிகளில் ஈடுபடுத்துவதன் மூலம் விவசாயத் துறையின் உயர்வை அவர்கள் மத்தியில் பிரபல்யப்படுத்தி சேதனப் பசளை மூலம் செய்கை பண்ணப்பட்ட தூய்மையான காய்கறி பாவனையை எதிர்கால சமுதாயத்தினருக்கு உரித்தாக்கும் நோக்குடனேயே இத்திட்டம் வகுக்கப்பட்டதாகவும் மத்திய மாகாண விவசாய கமநல சேவைகள் அமைச்சர் நிமல் பியதிஸ்ஸ தெரிவித்தார்.
மேற்படி பாடசாலைகள் அமைத்துள்ள பிரதேசங்களுக்கே உரித்தான காய்கறி இனங்களை நடுகைபண்ண தேவையான உதவிகள், ஆலோசனைகள் என்பனவும் அமைச்சினால் பெற்றுக்கொடுக்கப்படும் எனவும் அவர் கூறினார். (ஐ-)
