நீண்ட கால நட்புக்காக ஜஸ்வந்த் சிங்கை ஆதரிக்கிறோம்


துணை ஜனாதிபதி தேர்தலில் தேசிய ஜனநாயகக் கூட்டணி வேட்பாளர் ஜஸ்வந்த் சிங்கை ஆதரிக்கின்றோம் என முதல்வர் ஜெயலலிதா கூறினார்.
இது குறித்து அவர் அளித்த பேட்டியில், துணை ஜனாதிபதி தேர்தலில் ஜஸ்வந்த் சிங்கை அ. தி. மு. க. ஆதரிக்க இரண்டு காரணங்கள் உள்ளன. ஒன்று கடந்த 28 ஆண்டுகளாக ஜஸ்வந்த் சிங்குடன் எனக்கு நட்பு உள்ளது. 1984ல் அவரும் நானும் பார்லிமென்டில் இணைந்து பணியாற்றியுள்ளோம். 
இந்த நீண்ட கால நட்புக்காக அவரை ஆதரிக்க முடிவு செய்துள்ளேன். இரண்டாவது ஜனநாயகத்தில் எதிர்க்கட்சிகளுக்கு முக்கியமான பங்குள்ளது. இதில் மிகுந்த நம்பிக்கை வைத்துள்ளேன். ஆளுங்கட்சி வேட்பாளர் வெற்றி பெற்று விடுவார் என்பதற்காக எதிர்க்கட்சி போட்டியிடாமல் இருந்துவிட முடியாது. 
எதிர்க்கட்சி தனது எதிர்ப்பை பதிவு செய்ய வேண்டும். எனவே தேசிய ஜனநாயக கூட்டணி வேட்பாளர் ஜஸ்வந்த்சிங்கை ஆதரிக்கும் முடிவை எடுத்துள்ளோம். இவ்வாறு ஜெயலலிதா கூறினார். முன்னதாக போயஸ் கார்டனில் ஜெயலலிதாவை சந்தித்த ஜஸ்வந்த் சிங், அ. தி. மு. க. வின் ஆதரவைக் கோரினார்.
இதன்பின் நிருபர்களைச் சந்தித்த அவர் &quot;துணை ஜனாதிபதி தேர்தலில், தேசிய ஜனநாயக கூட்டணி வேட்பாளரான எனக்கு ஆதரவு அளிக்கும்படி அ. தி. மு. க. பொதுச் செயலர் ஜெயலலிதாவைக் கேட்டுக் கொண்டேன். என்னை ஆதரிப்பதாக அவர் உறுதியளித்தார். என் வெற்றி செவ்வாய்க்கிழமை தெரிந்துவிடும். துணை ஜனாதிபதி தேர்தலில் நடுநிலை வகிப்பதாக ஐக்கிய ஜனதாதளம் எடுத்துள்ள முடிவு குறித்து கூறுவதற்கு ஒன்றுமில்லை&quot; என்றார்.
அமைச்சர்களுடன் ஆலோசனை கொடநாட்டிலிருந்து சென்னை திரும்பிய முதல்வர் ஜெயலலிதா அமைச்சர்களுடன் ஆலோசனை நடத்தினார். அப்போது அரசின் நிர்வாகம் குறித்து அவர் விவாதித்ததாகக் கூறப்படுகிறது. 
கொடநாட்டில் சில வாரங்கள் தங்கியிருந்தபடியே அரசுப் பணிகளைக் கவனித்து வந்த முதல்வர் ஜெயலலிதா நேற்று பிற்பகல் மூன்று மணியளவில் சென்னை திரும்பினார். சென்னை வந்த அவருக்கு சாலைகளின் இரு புறங்களிலும் அ. தி. மு. க. கொடி மற்றும் தோரணங்களைக் கட்டி கட்சியினர் வரவேற்பு அளித்தனர். 
நிதி அமைச்சர் ஓ பன்னீர் செல்வம், மின்துறை அமைச்சர் நத்தம் விஸ்வநாதன், பார்லிமென்ட் அ. தி. மு. க. தலைவர் தம்பித்துரை ஆகியோர் போயஸ் தோட்டத்தில் ஜெயலலிதாவை சந்தித்தனர். அவர்களுடன் அரசின் நிர்வாகம் குறித்தும் கட்சியின் செயல்பாடுகள் குறித்தும் அவர் ஆலோசித்ததாகத் தெரிகிநது. துணை ஜனாதிபதி தேர்தலில் ஜஸ்வந்த் சிங்கை ஆதரிக்க எடுத்துள்ள முடிவு குறித்தும், அமைச்சர்களுடன் ஆலோசனை நடத்தினார் என அ. தி. மு. க. வட்டாரங்கள் தெரிவிக்கின்றன. அரசின் மூத்த அதிகாரிகள் சிலரும் முதல்வரைச் சந்தித்து ஆலோசனையில் ஈடுபட்டதாகக் கூறப்படுகிறது.
