முல்லைப் பெரியாறு விவகாரம்முடிந்து கூடங்குளத்தை கையில் எடுத்திருக்கும் கேரளா


முல்லைப் பெரியாறு அணை விவ காரத்தை அடுத்து, கூடங்குளம் அணு மின் நிலைய விவகாரத்திலும் கேரள அரசு இடைஞ்சலுக்கு வந்துள்ளது. “கூடங்குளம் அணு மின் நிலையத்தில் மின்சாரம் உற்பத்தியாகும் போது, அதில் 500 மெகா வாற் மின்சாரத்தை தங்கள் மாநிலத்திற்கு தர வேண்டும்” என பிரதமர் மன்மோகன் சிங்கிற்கு கேரள முதல்வர் உம்மன் சாண்டி கடிதம் எழுதியுள்ளார்.
தமிழகத்தில் ஏற்கனவே அமுலில் உள்ள மின் தடையால் அனைத்து துறை களும் கடுமையாக பாதிக்கப்பட்டுள்ளன. இந்நிலையில் கூடங்குளம் அணு மின் நிலையம் செயல்படத் தொடங்கும் போது அதில் உற்பத்தியாகும் மின்சாரம் முழுவதையும் தமிழகத்திற்கே வழங்க வேண்டும் என பிரதமர் மன்மோகன் சிங்கிற்கு முதல்வர் ஜெயலலிதா கடந்த மாதம் 25ம் திகதி கடிதம் அனுப்பியிருந்தார். 
“முதல்வரின் இந்த கோரிக்கை குறித்து பரிசீலிக்கப்படும்” என மத்திய அமைச்சர் நாராயணசாமி பதில் அளித்திருந்தார். இந்நிலையில், டில்லியில் நடந்த தேசிய பயங்கரவாத தடுப்பு மையம் குறித்த முதல்வர்கள் மாநாட்டில் பங்கேற்க டில்லி சென்ற முதல்வர் ஜெயலலிதா அங்கு நிருபர்களிடம் பேசும்போது, “கூடங்குளம் அணு மின் நிலையம் இன்னும் 10 நாட்களில் செயல்படத் தொடங்கும்” என நம்பிக்கை தெரிவித்தார்.
கூடங்குளம் அணு மின் நிலையத்தில் இருந்து தமிழகத்திற்கு மின்சாரம் கிடைக்கத் தொடங்கியதும் மின் தடை வெகுவாகக் குறைந்துவிடும் என தமிழக மக்கள் ஆவலுடன் எதிர்பார்த்துக்கொண்டி ருக்கும் நிலையில், கேரள முதல்வர் உம்மன் சாண்டி நேற்று முன்தினம் புதிய பிரச்சினையை ஏற்படுத்தி உள்ளார். “கூடங்குளம் அணு மின் நிலையத்தில் மின் உற்பத்தி ஆரம்பிக்கும் போது அதில் 500 மெகாவாற் மின்சாரத்தை கேரளாவிற்கு வழங்க வேண்டும்” என பிரதமர் மன்மோகனுக்கு அவர் கடிதம் அனுப்பியுள்ளார்.
இது தொடர்பாக நிருபர்களிடம் பேசிய உம்மன்சாண்டி கூறியதாவது; கேரளாவில் மின் தட் டுப்பாடு காரணமாக சமீபத்தில் தினமும் 30 நிமிடங்கள் மின் தடை அறிவிக்கப்பட்டு செயல் படுத்தப்பட்டு வருகிறது. கூடங்குளம் அணு மின் நிலையத்திலிருந்து மின்சாரம் வேண்டாம் என கேரள அரசு ஒருபோதும் கூறியதில்லை. 
கூடங்குளத்திலிருந்து கேரளாவுக்கு மின்சாரத்தைக் கொண்டுவர சிறப்புத் திட்டத்தை வகுத்துள்ளோம். அதன்படி கூடங்குளத்தில் இருந்து கேரளாவுக்கு மின்சாரத்தைக் கொண்டுவர மின்பரிமாற் றத்திற்காக நிலம் கையகப்படுத்தப்படும்.
கேரளா காயங்குளத்தில் உள்ள தேசிய அனல் மின் நிலையத்திலிருந்து கூடுதலாக மின்சாரத்தைப் பெற இயலாத நிலையில் மாநில அரசு உள்ளது. ஏனெனில், அங்கி ருந்து மின்சாரம் வாங்க அதிகம் செல வாகிறது. எனவே, கூடங்குளத்தில் உற்பத்தியாகவுள்ள மின்சாரத்தில் 500 மெகாவாற் மின்சாரத்தை கேரளாவுக்கு வழங்க வேண்டும் எனக் கோரி, பிரதமர் மன்மோகன் சிங்கிற்கு கேரள அரசு சார்பில் கடிதம் எழுதப்பட்டுள்ளது.
கூடங்குளம் அணு மின் நிலையத்தில் இருந்து உற்பத்தியாக உள்ள மின்சாரத்தில் ஒதுக்கப்படாது உள்ள பிரிவின் கீழ் இந்த மின்சாரத்தை வழங்க வேண்டும் என்றும் கோரியுள்ளோம். இவ்வாறு முதல்வர் உம்மன் சாண்டி கூறினார்.
முல்லைப் பெரியாறு அணை விவ காரத்தில் ஏற்கனவே தமிழகம், கேரளா இடையே பிரச்சினையுள்ளது. இது தொடர்பாக உச்ச நீதிமன்றத்தால் நியமிக் கப்பட்ட உயர்மட்டக்குழு சமீபத்தில் தாக்கல் செய்துள்ள அறிக்கையில் அணை பாதுகாப்பாக உள்ளது எனத் தெரிவிக் கப்பட்டுள்ளது. இதன் மூலம் அணை பிரச்சினை முடிவுக்கு வரும் என எதிர்பார்க்கப்படும் நிலையில், கேரள அரசு மற்றொரு ரூபத்தில் தமிழகத்திற்கு இடைஞ்சலுக்கு வந்துள்ளது.
