"மத்திய அரசை வலியுறுத்தி மட்டுமே தீர்மானம்": டெசோ பற்றி தி.மு.க. அதிரடி முடிவு

டெசோ மாநாட்டை கௌரவப் பிரச்சினையாக எடுத்துக் கொண்டிருக்கிறது திராவிட முன்னேற்றக் கழகம். வருகின்ற 12ஆம் திகதி சென்னை ராயப்பேட்டை வை.எம்.சி.ஏ. மைதானத்தில் நடத்தப்படும் மாநாட்டில் சாரை சாரையாக பங்கேற்க வேண்டும் என்று இப்போது ஒவ்வொரு மாவட்ட தி.மு.க. செயலாளர்களும் செயல்வீரர்கள் கூட்டம் போட்டு திரட்டிக் கொண்டிருக்கிறார்கள். தி.மு.க. பொருளாளர் மு.க.ஸ்டாலின் "வெள்ளை சீருடை அணிந்து தி.மு.க. இளைஞரணியினர் மாநாட்டிற்கு வர வேண்டும்" என்று அறிக்கை விட்டுள்ளார். அதேபோல் தி.மு.க. ராஜ்ய சபை எம்.பி. கனிமொழியும் அறிக்கை வெளியிட்டுள்ளார். ஆனால் மு.க. அழகிரி மட்டும் இதுவரை தனியாக எந்த அறிக்கையும் வெளியிடவில்லை. வெளிநாடு சென்று திரும்பிய அவருக்கு மதுரையில் பிரமாண்டமான வரவேற்பு கொடுக்கப்பட்டாலும், டெசோ மாநாட்டில் பங்கேற்பது குறித்து எதுவும் கருத்து தெரிவிக்கவில்லை. மத்திய அரசில் அமைச்சராக இருப்பதால், மாநாட்டு சிக்கல் எதிலும் மாட்டிக்கொள்ள வேண்டாம் என்ற சிந்தனையில் அழகிரி இருக்கிறாரா அல்லது மாநாடு சென்னையில்தானே நடக்கிறது ஸ்டாலினே பார்த்துக் கொள்ளட்டும் என்று ஒதுங்கிக் கொள்கிறாரா என்பது புதிராக இருக்கிறது.

முதலில் டெசோ மாநாட்டை அனைத்துக் கட்சி மாநாடுபோல் நடத்துவதற்கே முயற்சி செய்தது தி.மு.க. உதாரணமாக இலங்கைக்கு இந்திய எம்.பி.க்களை வழிநடத்திச் சென்று திரும்பிய பா.ஜ.க. தலைவி சுஸ்மா சுவராஜை அழைத்திருக்கிறார்கள். மார்க்ஸிஸ்ட் மற்றும் இந்திய கம்யூனிஸ்ட் கட்சிகளின் அகில இந்திய தலைமைக்கும் "உங்கள் பிரதிநிதிகளை அனுப்புங்கள்" என்று கோரிக்கை விடுத்திருக்கிறார்கள். ஆனால் பா.ஜ.க. உள்ளிட்ட தேசிய கட்சிகள் எல்லாமே, "தனி ஈழம் கோரிக்கையை நீங்கள் வலியுறுத்துவதால், அதில் எங்களால் பங்கேற்க முடியாது" என்று கைவிரி்த்து விட்டார்கள். இதன்பிறகுதான் காங்கிரஸ் தலைமையிலான கூட்டணியில் இருக்கும் கட்சித் தலைவர்களான சரத்பவார், பரூக் அப்துல்லா, முலயாம் சிங்கின் சகோதரர் ராம் கோபால் யாதவ், குடியரசுத் தலைவர் தேர்தலில் காங்கிரஸ் வேட்பாளரை ஆதரித்த ஐக்கிய ஜனதா தளத் தலைவர் சரத்யாதவ் போன்றோரே அழைத்து மாநாடு நடத்துகிறார்கள். ஆனாலும் தமிழ் தேசிய கூட்டமைப்பின் சார்பில் அதன் தலைவர் சம்பந்தன் கலந்து கொள்ளாததில் தி.மு.க. தலைமை வருத்தமாகவே இருக்கிறது. ஏனென்றால் அவர் நிச்சயம் கலந்து கொள்வார் என்று எதிர்பார்த்தே தனி ஈழம் கோரி்க்கை தீர்மானம் நிறைவேற்றப் போவதில்லை என்று அறிவித்தது தி.மு.க. இன்று வரை சம்பந்தன் வருவது உறுதி செய்யப்படவில்லை என்பதால், தி.மு.க. தலைவர் கருணாநிதி சற்று வருத்தமாகவே இருக்கிறார் என்று தகவல். தி.மு.க. முன்னணிப் பிரமுகர்களோ "நாங்கள் ஆட்சியிலிருக்கும் போது சம்பந்தனுக்கு எவ்வளவு மரியாதை கொடுத்தோம். பிரதமர் மன்மோகன்சிங்கை சந்திப்பதற்கு நெருக்கடியான காலகட்டத்தில் அனுமதி பெற்றுக் கொடுத்தோம். ஆனால் இன்று ஒரு மாநாட்டில் பங்கேற்க வர மறுக்கிறார்" என்றே பேசுகிறார்கள். நம்மிடம் பேசிய தி.மு.க. முன்னாள் அமைச்சர் ஒருவர், "தலைவர் முன்பு 1986இல் போட்ட டெசோ மாநாட்டின் போதும் தமிழகத்தில் அ.தி.மு.க. ஆட்சி நடைபெற்றது. மத்தியில் காங்கிரஸ் ஆட்சி நடைபெற்றது. டெல்லியில் ராஜீவ் காந்தி, சென்னையில் எம்.ஜி.ஆர். 1985இல் ஆரம்பிக்கப்பட்ட டெசோவிற்கு உத்வேகம் கொடுத்த விடயம் அப்போது சென்னையிலிருந்த சந்திரகாசன், பாலசிங்கம் போன்றோர் வெளியேற வேண்டும் என்று திடீரென்று மத்திய அரசு உத்தரவு போட்டதுதான். இதைக் கண்டித்து அப்போது பிரதமராக இருந்த ராஜீவ் காந்தியும், உள்துறை அமைச்சராக இருந்த எஸ்.பி.சவானும் தமிழகம் வரும்போது கறுப்புக் கொடி காட்டப்படும் என்றெல்லாம் பேரணி நடத்தி கலக்கியது இதே டெசோ அமைப்புதான். அன்று ஆந்திரா, கர்நாடகா உள்ளிட்ட இரு மாநில முதல்வர்கள் (என்.டி.ராமராவ், ராமகிருஷ்ண ஹெக்டே) டெசோ மாநாட்டை ஆதரித்தார்கள். அகில இந்தியத் தலைவர்கள் எல்லாம் கை கொடுத்தார்கள். ஆனால் இன்று நிலைமை அப்படியில்லை. அதனால்தான் அது மாதிரி கெடுபிடியான தீர்மானங்களை இந்த டெசோ மாநாட்டில் நிறைவேற்ற முடியாமல் தவிக்கிறோம். இருந்தாலும் இந்த மாநாட்டின் மூலம் அகில இந்திய அளவில் இலங்கை தமிழர் பிரச்சினைக்கு ஒரு முக்கியத்துவம் கிடைக்கும் என்று நம்புகிறோம்" என்றார் தீர்க்கமாக.

இதற்கிடையில் மாநாடு நடைபெறுவதற்கு முன்பு சென்னை தி.நகரில் உள்ள நட்சத்திர ஹோட்டல் ஒன்றில் டெசோ மாநாடு பற்றி வெளியிடப்பட்ட "தீம் பேப்பர்" (கருப்பொருள்) பற்றிய விவாதம் நடைபெறுகிறது. அங்குதான் மாநாட்டில் நிறைவேற்றப்படும் தீர்மானங்கள் குறித்த இறுதி முடிவு எடுக்கப்படும் என்று தெரிகிறது. தன்னை சந்தித்த உள்துறை அமைச்சர் ப.சிதம்பரத்திடம், "இலங்கை பிரச்சினை பற்றி தமிழகத்தில் பேசுவது தி.மு.க.வின் அரசியல் கடமையாக கருதுகிறேன்" என்று தி.மு.க. தலைவர் கருணாநிதி கூறியிருந்தாலும், இலங்கையிலிருந்து வரும் நாடாளுமன்ற உறுப்பினர்களுக்கு தர்ம சங்கடம் ஏற்படுத்தும் விதத்தில் எந்த தீர்மானமும் நிறைவேற்ற வேண்டாம் என்ற முடிவிற்கு அவர் வந்திருப்பதாக தெரிகிறது. நம்மிடம் பேசிய தி.மு.க. எம்.பி. ஒருவர், "தனி ஈழம் கோரும் தீர்மானமோ, வேறு வகையான கண்டிப்பு மிகுந்த தீர்மானங்களோ தி.மு.க. போடும் மாநாட்டில் நிறைவேற்றிக் கொள்ளலாம். ஆனால் அகில இந்திய கட்சிகள், இலங்கை எம்.பி.க்கள் கலந்து கொள்ளும் டெசோ மாநாட்டில் அப்படிப்பட்ட தீர்மானங்களை எப்படி நிறைவேற்ற முடியும்?. அதனால்தான் கொஞ்சம் அடக்கி வாசிக்கிறோம்" என்று சற்று குறிப்பிட்டவர், "டெசோ மாநாடு பற்றிய எங்கள் "தீம் பேப்பரை" முன்கூட்டியே வெளியிட்டிருந்தால் பா.ஜ.க. தலைவர் சுஸ்மா சுவராஜ் கூட வந்து மாநாட்டில் பங்கேற்றிருப்பார்" என்று நம்பிக்கை தெரிவித்தார். மாநாட்டு தீர்மானங்களில் இலங்கை அதிபர் ராஜபக்ஷவை கடுமையாக கண்டிக்கும் தீர்மானம் நிறைவேற வேண்டுமா என்பதிலும் இரு வேறு கருத்துக்கள் நிலவுவதாகத் தெரிகிறது. அதற்கு காரணமும் இலங்கை எம்.பி.க்கள் இந்த மாநாட்டில் கலந்து கொள்வது. மற்றபடி மாநாட்டுத் தீர்மானங்கள் அனைத்துமே மத்திய அரசுக்கு கோரிக்கை விடும் வகையில் இருக்குமாறு பார்த்துக் கொள்ளப்பட்டிருப்பது மிக முக்கியமான அம்சம். அதே சமயத்தில், "நீங்கள் பொறுத்திருந்து பாருங்கள், அனைவரும் வியக்கும் வகையில் சில தலைவர்கள் இதில் பங்கேற்பார்கள்" என்று கூறும் தி.மு.க. மூத்த தலைவர் ஒருவர் இலங்கை தமிழர் பிரச்சினையில் பேச்சுவார்த்தை நடத்திய நோர்வே நாட்டுத் தூதர் எரிக் சொல்கெய்மினைக் கூட மாநாட்டில் பங்கேற்க வைக்க முயற்சிகள் மேற்கொள்ளப்பட்டிருப்பதாகவும் சொன்னார்.

டெசோ மாநாட்டுப் பணிகள் இப்படி நடைபெற்றுக் கொண்டிருக்க, சென்னை மாநகர பொலிஸோ மாநாட்டிற்கு வரும் கூட்டம் எவ்வளவு இருக்கும், இப்போது கொடுக்கப்பட்டுள்ள வை.எம்.சி.ஏ. மைதானம் அதற்கு போதுமா என்ற ரீதியில் யோசிக்கத் தொடங்கியுள்ளதாம். இதுபற்றி நம்மிடம் பேசிய சிரேஷ்ட பொலிஸ் அதிகாரி ஒருவர், "ஸ்டாலின் ஏற்கனவே ஒரு லட்சம் பேர் வருவார்கள் என்று வெளிப்படையாகவே பேசியிருக்கிறார். ஒவ்வொரு மாவட்டத்திலும் கூட்டம் போட்டு தொண்டர்களை அழைத்து வருகிறார்கள். நெல்லை மாவட்டத்திலிருந்து 250 வேன்களில் தொண்டர்கள் வருகிறார்கள், இராமநாதபுரம் மாவட்டத்திலிருந்து 100 வாகனங்களில் ஆட்கள் வருகிறார்கள் என்றெல்லாம் தினமும் அறிவிப்புகள் வந்து கொண்டிருக்கின்றன. தென் சென்னை மாவட்டச் செயலாளர் 10,000 பேர் தன் பகுதியிலிருந்து வருவார்கள் என்று காஞ்சிபுரத்திலிருந்து 15,000 பேர் வருவார்கள் என்று கூறியிருக்கிறார். இவர்கள் அறிவிப்பை பார்த்தால் மாநாட்டிற்கு ஒரு லட்சம் பேர் வரை வரலாம் என்று தெரிகிறது. ஆனால் மைதானத்தின் மொத்த கொள்ளவே சுமார் 12,000 பேர் மட்டுமே. அருகிலேயே அரசு பொது மருத்துவமனை இருக்கிறது. இது தவிர மாநாடு நடக்கும் இடமும் கடுமையான போக்குவரத்து நெருக்கடி உள்ள பகுதி. கலந்து கொள்ளும் கூட்டம் பற்றிய அறிவிப்புகளை பார்த்தால், அந்த இடத்தில் மாநாடு நடத்துவது ஆபத்தாக முடியுமோ என்று அஞ்சுகிறோம். ஆகவே வை.எம்.சி.ஏ. மைதானத்தில் மாநாடு நடத்த கொடுத்துள்ள அனுமதியை ரத்து செய்து விட்டு வேறு இடத்தை தேர்வு செய்யுங்கள் என்று கூற வேண்டிய சூழ்நிலை கூட வரலாம்" என்றவர், "அன்றைய தினம் எவ்வளவு பேர் கூடுவார்கள் என்பது பற்றி ரகசியமாக விசாரித்து வருகிறோம்" என்று அதிர்ச்சித் தகவலைச் சொன்னார். இப்போதைக்கு மாநாட்டுக்கு வரும் வாகனங்களை சென்னை மெரினா கடற்கரை பக்கமாகவே நிறுத்தி விட்டு அங்கிருந்து ஒரு கிலோ மீட்டர் தொலைவில் உள்ள மாநாட்டுப் பந்தலுக்கு அனைவரும் நடந்து செல்ல வேண்டும் என்ற ரீதியில் சென்னை மாநகரப் பொலிஸ் அறிவுறுத்தியுள்ளதாகத் தெரிகிறது. ஆனால் அதுவே கூட்டம் இந்த மைதானத்தில் கட்டுக்கடங்காது என்று தெரிய வந்தால், மாநாட்டுக்கு இந்த மைதானத்தில் நடத்தக் கொடுக்கப்பட்ட அனுமதி திடீரென்று ரத்து செய்யப்படலாம் என்பதே தற்போதையை சூடான செய்தி.

எப்படியிருந்தாலும் முன்பு 1986இல் மதுரையில் நடைபெற்ற டெசோ மாநாட்டிற்கும் இப்போது நடக்கும் மாநாட்டிற்கும் பெரும் வித்தியாசம் இருக்கிறது. அப்போது அமெரிக்கா இரட்டைக் கோபுரத் தாக்குதல் நடைபெற்று பயங்கரவாதத்தை அனைத்து நாடுகளுமே கண்டிக்கும் நிலை உருவாகவில்லை. ஆனால் செப்டெம்பர்-11 இரட்டைக் கோபுரத் தாக்குதலுக்குப் பிறகு எந்த தீவிரவாத அமைப்புகளுக்குமோ அல்லது தனி நாடு என்ற முயற்சிகளுக்கோ உலக நாடுகள் ஒத்துழைப்புக் கொடுப்பதில்லை. அதனால்தான் அப்போது நடைபெற்ற டெசோ மாநாட்டிற்கும், இப்போது நடக்கப் போகும் டெசோ மாநாட்டிற்கும் கொள்கை திட்டங்கள் முற்றிலும் வேறுபடுகின்றன. அந்த காலத்தில், "இலங்கை தமிழர்களுக்கு மத்திய அரசு உதவி செய்யவில்லை என்றால் வடக்கில் இருந்து (வடமாநிலங்கள்), தெற்கே (தமிழகத்திற்கு) யாரும் வர முடியாத சூழ்நியை உருவாக்க எங்களை தூண்டாதீர்கள்" என்று ஆவேசமான கருத்துக்களை டெசோ மாநாட்டில் பேசினார்கள். ஆனால் அந்த மாதிரி ஆவேசமான கருத்துக்களை எடுத்து வைக்க இந்த டெசோ மாநாடு உகந்தது அல்ல என்றே தி.மு.க.வில் உள்ள முன்னணித் தலைவர்கள் கருதுகிறார்கள். நடக்கப் போகும் டெசோவின் மாநாட்டு தீர்மானங்கள் எப்படியிருந்தாலும், அதற்கு மத்திய அரசு எதுமாதிரியான முக்கியத்துவம் கொடுக்கப் போகிறது என்பது மில்லியன் டொலர் கேள்வி.

1986 வாக்கில் நடைபெற்ற டெசோ மாநாட்டிற்கு முன்பு பாலசிங்கம், சந்திரகாசன் போன்றோரை நாடு கடத்தி போட்ட உத்தரவை மத்திய அரசு வாபஸ் வாங்க வேண்டும் என்று கோரிக்கை வைக்கப்பட்டது. மாநாடு நடக்கும் முன்பே அந்த கோரிக்கைகள் நிறைவேற்றப்பட்டன. ஆனால் இன்று  இலங்கை தமிழர் பிரச்சினையில் தமிழக சட்டமன்றம் நிறைவேற்றி அனுப்பி வைத்த தீர்மானத்தின் மீதே இதுவரை மத்திய அரசு உருப்படியான நடவடிக்கை எடுக்கவில்லை என்ற விமர்சனம் இருக்கிறது. அப்படியிருக்கும் போது, டெசோவின் தீர்மானங்களின் மீது மட்டுமா நடவடிக்கை எடுத்து விடப் போகிறது என்ற கேள்வியும் எழுந்துள்ளது. அதே நேரத்தில் மாநாட்டு முடிவில் அகில இந்திய அளவில் இலங்கை தமிழர் பிரச்சினை பற்றி பிரசாரம் செய்வதற்காக ஓர் ஒருங்கிணைப்புக் குழு நியமிக்கப்படலாம் என்ற பேச்சும் எழுந்துள்ளது.