எகிப்துக்கு போகிறதுஇந்திய வாக்குப் பதிவு முறை



ஐந்து மாநிலங்களிலும் அமைதியாக, ஜனநாயக முறையில் இலத்திரனியல் இயந்திரங்கள் மூலம் தேர்தலை நடத்தி உள்ள தேர்தல் ஆணையகத்தை மக்கள் வெகுவாக பாராட்டி வருகின்றனர். இந் நிலையில், எகிப்து நாட்டில், தேர்தலை நடத்துவதற்கு இந்திய தேர்தல் ஆணையத்தின் உதவி கோரப்பட்டுள்ளது.
எகிப்து நாட்டில் இது வரை ஆட்சி செய்து வந்த, ஹாஸ்னிக் முபாரக் அகற்றப்பட்டுள்ளார். எகிப்தில் தற்போது இடைக்கால இராணுவ ஆட்சி நடந்து வருகிறது. வரும் நவம்பரில், அதிபர் தேர்தல் நடத்தப்படும் என இராணுவம் தரப்பில் கூறப்பட்டுள்ளது. அங்கு ஜனநாயக முறையில் அமைதியான தேர்தல் நடத்துவதற்கு உதவும்படி, இந்திய தேர்தல் ஆணையத்திற்கு அழைப்பு விடுக்கப்பட்டுள்ளது. 
இதற்காக, இந்திய தலைமை தேர்தல் ஆணையர் குரேஷியுடன் ஐந்து உறுப்பினர் கொண்ட குழு, ஐந்து நாள் சுற்றுப் பயணமாக எகிப்திற்கு சென்றுள்ளது. இலத்திரனியல் வாக்கு இயந்திரங்கள் மூலம், இந்தியாவில் எவ்வாறு தேர்தல் நடத்தப்படுகிறது என்பது குறித்தும், இயந்திரனியல் இயந்திரங்கள் மூலம் எவ்வாறு வாக்களிப்பது என்பது குறித்து அங்குள்ளவர்களுக்கு விளக்கப்படும்.
இது குறித்து இந்திய தலைமை தேர்தல் ஆணையாளர் குரேஷி கூறியதா வது:- இந்தியாவும், எகிப்தும் நாகரித்தின் பிறப்பிடமாக விளங்குபவை. பண்டைய காலத்திலேயே இரண்டு நாடுகளுக்கும் இடையே தொடர்பு இருந்தது. தற்போது எகிப்து ஜனநாயக பாதைக்கு திரும்புவது மகிழ்ச்சி அளிக்கிறது. இலத்திரனியல் வாக்கு இயந்திரங்கள் மூலம் எகிப்து தேர்தல் நடத்தி, அமைதியான, ஜனநாயக அரசியல் மலர்வதற்கு இந்தியா உதவ தாயாராக உள்ளது.
எகிப்தில் சர்வதேச கண்காணிப்புடன் தேர்தல் நடப்பதை இந்தியா ஆதரிக்கவில்லை. எனவே, எகிப்தில் தேர்தல் நடைபெறும் போது இந்தியா பங்கேற்காது. இவ்வாறு குரேஷி தெரிவித்துள்ளார்.
