புவி வெப்பநிலையில் வரலாறு படைத்த 2010


1850ஆம் ஆண்டிற்குப் பிறகு அளவிடப்பட்ட கணக்கீடுகளின்படி புவியின் வெப்ப நிலை 1998, 2005, 2010 ஆகிய மூன்று ஆண்டுகளில் தான் அதிகளவில் இருந்திருக்கிறது. 
இந்த மூன்று ஆண்டுகளிலும் கூட 2010ஆம் ஆண்டில் பதிவான புவியின் வெப்ப நிலை தான் மிக உயர்ந்த அளவு என்கிறது ஐக்கிய நாடுகள் சபையின் அறிக்கை, புவிவெப்ப உயர்வு மனிதர்களின் செயற்பாடுகளால் நிகழ்ந்தது என்றும் அந்த அறிக்கை சுட்டிக்காட்டுகிறது. தொழிற் புரட்சி ஏற்பட்ட பிறகு புவியின் வெப்பநிலை 0.8 பாகை செல்சியஸ் உயர்ந்திருக்கிறது.
கரீபியன் தீவுகளில் ஒன்றான கான்குன் தீவில் புவிவெப்பமடைவதைத் தடுப்பது எப்படி என்பது குறித்து கடந்த ஆண்டு ஒரு கூட்டம் நடைபெற்றது. 
இந்தக் கூட்டத்தில் 200 நாடுகளின் பிரதிநிதிகள் கலந்துகொண்டனர். அதற்கு முதல் வருடம் கோபன்ஹேகனில் நடைபெற்ற உச்சிமாநாட்டில் சீனாவும், அமெரிக்க ஐக்கிய நாடுகளும் தம்மால் ஏற்படும் வெப்ப நிலை உயர்வை 2 பாகை செல்சியஸினால் குறைப்பதற்கு முயற்சி எடுப்பதாக வாக்களித்தன. இரண்டு வல்லரசுகளும் உண்மையிலேயே 2 பாதை செல்சியஸ் வெப்பநிலையைக் குறைத்தாலும் கூட ஒட்டுமொத்தமான புவியின் சராசரி வெப்பநிலையில் எந்தப் பெரிய மாற்றமும் ஏற்பட்டுவிடப்போவதில்லை என்கிறது கான்குன் அறிக்கை.
உலக வானிலை ஆய்வு நிறுவனத்தின் புள்ளிவிபரங்களின்படி 1961 முதல் 1990 வரையிலான காலகட்டத்தில் புவியின் நீர், நிலப்பரப்புகளின் சராசரி வெப்ப நிலை 14 பாகை செல்சியஸ் ஆக இருந்தது. 2010ஆம் ஆண்டின் புவி வெப்ப சராசரி 14.55 பாகை செல்வியஸ் ஆக உயர்ந்திருக்கிறது. 
2001 முதல் 2010 வரையிலான பத்தாண்டுகளில் 2010ல்தான் மிக அதிக வெப்பம் பதிவாகியிருக்கிறது என்கிறது அந்த அறிக்கை, வன வளத்தைப் பெருக்குவது ஒன்றுதான் மாற்றுவழி என்கிறது ஐ.நா.வின் அறிக்கை, வெள்ளம், வரட்சி, விளைநிலம் பாலையாதல், கடல் மட்டம் உயருதல் என்பவையெல்லாம் புவி வெப்ப உயர்விற்கும் பிறகு நாம் சந்திக்கும், இன்னும் சந்திக்கப்போகும் பேரழிவுகள்.
1942க்குப் பிறகு பாகிஸ்தான் வளிமண்டலத்தின் சராசரி வெப்பம் 53.5 பாகை செல்சியஸ் ஆக உயர்ந்ததும், அண்மையில் அந்நாடு மிகப் பெரிய வெள்ள அழிவைச் சந்தித்ததும் சரித்திரப் பதிவுகள், ஆபிரிக்கா, ஆசியாவின் சில பகுதிகள், ஆர்ட்டிக் ஆகிய இடங்களில் புவி வெப்ப உயர்வு அதிகமாக இருப்பதாக உலக வானிலை ஆய்வு நிறுவனத்தின் அறிக்கையில் சுட்டிக் காட்டப்பட்டுள்ளது. இந்த புள்ளிவிபரங்கள் உறங்கிக் கொண்டிருக்கும் மனித குலத்தின் மனசாட்சியைத் தட்டி எழுப்பவேண்டும் என்கிறது கான்குன் மாநாட்டின் அறிக்கை.
