கடும் மழையால் மன்னாரில் 17 ஆயிரத்திற்கும் மேற்பட்டோர் பாதிப்பு



மன்னார் மாவட்டத்தில் ஏற்பட்டுள்ள கடும்மழை மற்றும் வெள்ளப்பெருக்கின் காரணமாக 4 ஆயிரத்து 229 குடும்பங்களைச் சேர்ந்த 17ஆயிரத்து 339 பேர் பாதிக்கப்பட்டுள்ளதாக மன்னார் மாவட்ட அனர்த்த முகாமைத்துவ பணிப்பாளர் எம்.ஏ.சி. றியாஸ் தெரிவித்தார்.
இது குறித்து அவர் மேலும் தெரிவிக்கையில்,
மன்னார், நானாட்டான், முசலி, மடு, மாந்தை மேற்கு ஆகிய 5 பிரதேச செயலாளர் பிரிவுகளிலுள்ள மக்களே இவ்வாறு பாதிக்கப்பட்டுள்ளனர். இவர்களில் ஆயிரத்து 307 குடும்பங்களைச் சேர்ந்த 4 ஆயிரத்து 623 பேர் மிகவும் மோசமாக பாதிக்கப்பட்டுள்ள நிலையில் 17 இடைத்தங்கல் முகாம்களில் தங்கவைக்கப்பட்டுள்ளனர்.
இதேவேளை, மன்னார் நொச்சிக்குளம் பகுதியில் அமைந்துள்ள 2 குளங்கள் உடைப்பெடுத்துள்ளதன் காரணத்தினால் குறித்த கிராமத்தைச் சேர்ந்த 75 குடும்பங்கள் வெளியேரும் நிலையில் உள்ளன. இதேவேளை, பருப்புக்கடந்தான் குளம் உடைப்பெடுக்கும் நிலையில் உள்ளது.
மன்னார் நகர் பகுதியில் சாந்திபுரம், சௌத்பார், எழில்நகர், கோந்தைப்பிட்டி கிராமங்களும் தற்போது வெள்ள நீரில் மூழ்கியுள்ளன. மாந்தை மேற்கு பிரதேசச் செயலாளர் பிரிவிற்குட்பட்ட தாழையடி,புதுக்குளம், தேவன்பிட்டி ஆகிய கிராம மக்களும் தற்போது வெளியேறி வருகின்றனர்.
நாயாத்துவழி வீதி முற்றாக தடைப்பட்டுள்ளமையினால் குறித்த வீதியூடான போக்குவரத்துக்கள் பாதிப்படைந்துள்ளன.
இதேவேளை பாலியாறு, பறங்கியாறு, நாயாறு ஆகியவை பெருக்கெடுத்துள்ளமையினால் ஏ-32 வீதி மூடப்பட்டுள்ளதுடன் மடு-பாலம்பிட்டி பிரதான வீதி, மன்னார்- மதவாச்சி பிரதான வீதி, மடு-பெரிய தம்பனை பிரதான வீதி ஆகியவற்றின் போக்குவரத்துக்களும் பாதிக்கப்பட்டுள்ளதென அவர் மேலும் தெரிவித்தார்.







