பிரதமர் மன்மோகன் சிங் நாளை கோவையில் பேசுகிறார்


அரசியல் கட்சி தலைவர்களின் சூறாவளி சுற்றுப் பயணத்தால் தமிழகத்தில் தேர்தல் பிரசாரம் உச்சக்கட்டத்தை அடைந்துள்ளது. பிரதமர் மன்மோகன் சிங் கோவையில் 9ந் திகதி பேசுகிறார்.
சோனியாகாந்தி, ராகுல்காந்தி ஆகியோரைத் தொடர்ந்து பிரதமர் மன்மோகன் சிங்கும் தமிழ்நாட்டில் தேர்தல் பிசாரம் மேற்கொள்கிறார். அது குறித்து தமிழக காங்கிரஸ் தலைவர் தங்கபாலு கோவையில் நேற்று முன்தினம் நிருபர்களிடம் கூறியதாவது,
ஐக்கிய முற்போக்கு கூட்டணி வேட்பாளர்களை ஆதரித்து பிரதமர் மன்மோகன் சிங் நாளை கோவையில் பிரசாரம் செய்கிறார். மன்மோகன் சிங் டில்லியில் இருந்து விமானம் மூலம் புறப்பட்டு அன்று மாலை 5 மணிக்கு கோவை வருகிறார்.
கோவை கொடிசியா வளாகம் அருகில் உள்ள திறந்தவெளி மைதானத்தில் நடைபெறும் பொதுக் கூட்டத்தில் கலந்துகொண்டு ஐக்கிய முற்போக்கு கூட்டணி வேட்பாளர்களை ஆதரித்து பேசுகிறார். தமிழகத்தில் கோவையில் மட்டும் தான் பிரதமர் பிரசாரம் செய்கிறார்.
இந்த கூட்டத்தில் மத்திய மந்திரி குலாம்நபி ஆசாத், முன்னாள் மத்திய மந்திரி ஆர். பிரபு மற்றும் கூட்டணி கட்சி தலைவர்கள் கலந்துகொள்கிறார்கள். தமிழக முதல்- அமைச்சரும், துணை முதல் - அமைச்சரும் தமிழகம் முழுவதும் தீவிர தேர்தல் பிரசாரம் செய்து வருவதால் அவர்கள் இந்த கூட்டத்தில் கலந்துகொள்ளவில்லை.
தி.மு.க மற்றும் காங்கிரஸ் கட்சிகள் அடங்கிய ஐக்கிய முற்போக்கு கூட்டணிக்காக கடந்த 2004, 2006 மற்றும் 2009 ஆகிய 3 தேர்தல்களிலும் காங்கிரஸ் தலைவர் சோனியா காந்தியும், தமிழக முதல் அமைச்சர் கருணாநிதியும் இணைந்து தேர்தல் பிரசாரம் செய்தனர்.
இதனால் அந்த 3 தேர்தல்களிலும் இந்த கூட்டணி பெரும் வெற்றி பெற்றது. தற்போது எங்கள் கூட்டணிக்கு தமிழகம் முழுவதும் நல்ல வரவேற்பு உள்ளது. ஐக்கிய முற்போக்கு கூட்டணியின் பலம் அதிகரித்துள்ளது.
தமிழகத்தில் கடந்த 2004ம் ஆண்டு சட்டமன்ற தேர்தல் பிரசாரத்தின்போது கலைஞர் அளித்த வாக்குறுதிகள் அனைத்தையும் நிறைவேற்றியுள்ளார். இதேபோல கடந்த 2004 மற்றும் 2009 தேர்தல்களில் சோனியா காந்தி வழிகாட்டுதலின் பேரில் ஐக்கிய முற்போக்கு கூட்டணி அறிவித்த திட்டங்களும் நிறைவேற்றப்பட்டுள்ளன.
மத்திய- மாநில அரசுகள் இணைந்து செயலாற்றியதால் எல்லாத்துறையிலும் முன்னேற்றம் ஏற்பட்டுள்ளது. 
இதனால் 234 தொகுதிகளிலும் ஐக்கிய முற்போக்கு கூட்டணி வெற்றி பெறும். கலைஞர் 6வது முறையாக முதல் அமைச்சராவது உறுதி.
தேர்தல் பிரசாரத்தின் போது தனிப்பட்ட விமர்சனங்களை நாங்கள் செய்வதில்லை. எங்கள் சாதனைகளைத் தான் சொல்லி வாக்கு கேட்கிறோம். எங்கள் கூட்டணி ஒற்றுமையாக செயல்படுகிறது. தேர்தல் ஆணைக்குழு எல்லோருக்கும் பொதுவாக இருக்க வேண்டும் என்று சொல்லிக்கொள்கிறேன். அதிகாரத்தை ஒருபோதும் தவறாக பயன்படுத்தக்கூடாது.
ஒரு சில இடங்களில் தவறுகள் நடக்கின்றன. உதாரணத்துக்கு மத்திய மந்திரிக்கு எதிராக வழக்குகள் பதிவு செய்யப்பட்டுள்ளன. காங்கிரஸ் கட்சியின் தேர்தல் அறிக்கை இன்னும் ஒரு சில நாட்களில் வெளியிடப்படும். தேர்தல் பிரசாரத்துக்காக காங்கிரஸ் நிர்வாகிகள் ஒன்றிணைந்து செயல்படுகிறார்கள்.
இவ்வாறு தங்கபாலு கூறினார்.
