கீதைக்கு தடை கோரும் மனு :ரஷ்ய நீதிமன்றம் தள்ளுபடி


மாஸ்கோ:
பகவத் கீதைக்கு தடை கோரும் மனுவை ரஷ்ய நீதிமன்றம் தள்ளுபடி செய்தது. இந்தத் தீர்ப்பை வெளியுறவுத் துறை அமைச்சர் எஸ். எம். கிருஷ்ணா வரவேற்றுள்ளார். 
இந்த விடயத்தில் ஆதரவு அளித்த ரஷ்ய அரசுக்கு அவர் நன்றியும் தெரிவித்துள்ளார். முன்னதாக ரஷ்யாவின் சைபீரிய, மாகாணத்தில் உள்ள டோம்ஸ் நகரில் உள்ள நீதிமன்றத்தில் கிறிஸ்தவ மதத்தின் ஒரு பிரிவினரால் பகவத் கீதையின் மொழி பெயர்ப்பு நூலுக்கு தடை விதிக்க வேண்டுமென மனு தாக்கல் செய்யப்பட்டது. கீதை பயங்கரவாதத்தைத் தூண்டும் நூல் என்று அவர்கள் குற்றம்சாட்டியிருந்தனர். 
இந்த விவகாரம் இந்தியாவில் பெரும் சர்ச்சையைக் கிளப்பியது. கீதைக்கு தடை கோரியிருப்பதற்கு பா. ஜ. க. உள்ளிட்ட பல்வேறு கட்சிகள் கடும் கண்டனத்தையும் எதிர்ப்பையும் தெரிவித்தன. நாடாளுமன்றத்தில் இது தொடர்பாக பிரச்சினை எழுப்பப்பட்டது. இதையடுத்து இந்தியா சார்பில் ரஷ்யாவிடம் இந்த விவகாரம் தொடர்பாக ஆலோசனை நடத்தப்பட்டது. அப்போது இப்பிரச்சினைக்கு சுமுகத் தீர்வுகாண இந்தியா சார்பில் வலியுறுத்தப்பட்டது.
இந்நிலையில் இந்த மனு மீதான விசாரணை டோம்ஸ் நீதிமன்றத்தில் வியாழக்கிழமை மீண்டும் விசாரணைக்கு வந்தது. அப்போது அந்த மனுவை தள்ளுபடி செய்து நீதிமன்றம் உத்தரவிட்டது. 
இது தொடர்பாக கருத்துத் தெரிவித்த ரஷ்யாவில் புதிதாகத் தொடங்கப்பட்டுள்ள இந்து மன்ற தலைவரும், இஸ்கான் அமைப்பைச் சேர்ந்தவருமான சாது பிரியா தாஸ், இந்த வழக்கில் நாம் வெற்றிபெற்றுள்ளோம். உலகம் முழுவதும் உள்ள இந்து மக்களுக்கு இது மகிழ்ச்சியளிக்கும் செய்தி என்றார்.
