உள்ளத்தூய்மை ஒன்றையே ஆண்டவர் நம்மில் எதிர்பார்க்கின்றார்&#39;

அருட்தந்தை பொப்ரொட்ரிகோவின் மறை உரையிலிருந்து

வழிபடும் மதங்கள் நமக்கு நல்வழிகாட்டுவது போல் நமது அருட்தந்தையர்களான ஞான மேய்ப்பர்களும் நம்மைத் திருத்தி நல்வழிகாட்டுவதில் அர்ப்பணிப்புடன் செயற்படுகின்றனர்.
குறிப்பாக கத்தோலிக்க மதத்தில் வாழ்க்கைக்கான படிப்பினைகள் ஒவ்வொரு வாரமும் குறிப்பாக ஞாயிறு திருப்பலி மறையுரை மூலம் வழங்கப்படுகின்றன. அந்த வாரத்தில் வாழ்வதற்கான வழிகாட்டியாக அவை அமைகின்றன.
பொதுக்காலத்தின் இருபத்தெட்டாம் ஞாயிறு திருப்பலிப் பூசையில் மறைவுரை நிகழ்த்திய அருட்தந்தை பொப்ரொட்ரிகோ, தமது மன்றாட்டுகளை ஒப்புவிப்பதற்காகவும் தாம் பெற்றுக்கொண்ட நன்மைகளுக்காக நன்றி கூறுவதற்காகவும் ஆலயம் வரும் மக்கள் அதற்கான தகுதியுடனேயே வரவேண்டும் என்பதை வலியுறுத்தினார்.
பெரும்பாலான அருட்தந்தையர்கள் இதனை எப்படி மக்களுக்குச் சொல்வது என யோசிக்கும் விடயத்தை அருட்தந்தையர்கள் நாசூக்காகச் சொல்லிவிட்டார். வழிபாட்டுத் தலங்களுக்கு இறைவனைத் துதிப்பதற்காகச் செல்லும் ஏனைய மதத்தவர்கள் தாம் அதற்காக எவ்வாறு ஆயத்தப்படுத்திக் கொண்டு செல்கின்றனர் என்பதையும், அவர்களுடையும், உடையும் உள்ளமும் எவ்வாறு அதனைப் பிரதிபலிக்கின்றன என்பதையும் சுட்டிக்காட்டினார்.
பொதுவாகவே கிறிஸ்தவத்துடன் மேற்கத்தைய கலாசாரம் கலந்துள்ளதால் சமூகத்தில் வாழும் நமது சாதாரண மக்களும் மேற்கத்தைய கலாசாரத்தைத் தமதாக்கிக் கொள்வதற்காக பகட்டுக்களை நாடுகின்றனர்.
குறிப்பாக நமது ஆலயத் திருவிழாக்கள் மற்றும் விசேட பண்டிகைகள் ஆடையலங்காரங்களின் கண்காட்சியாகக் காட்சியளிக்கின்றன.
அழகு நவீனம் என்ற வகையில் பெயரில் அவலட்சணத்தின் மொத்த வடிவமாக பார்க்கவே கண்கள் கூசுகின்றவாறு அமைந்து வருகின்றன. ஆலயத்துக்குப் போகிறோம். இறைவனின் பாதத்தன்மைக்குப் போகிறோம் என்கின்ற எந்த சிந்தனையுமில்லாமல் தம்மிடமுள்ள ஆடைகளைப் பிறருக்குள் காட்டுவதற்காக ஆலயம் செல்வதாகவே அதனைக் கருத முடிகிறது.
நாம் ஆண்டவரும் இரட்சகருமாகிய இயேசு கிறிஸ்துவின் நாமத்தை “கிறிஸ்தவர்கள்” என பிரதிபலிக்க வேண்டிய நாம் பிற சமயத்தவர் பார்த்து மோசமாக குறை கூறும் வகையில் நடந்து கொள்கின்றோம்.
தூய்மையான உள்ளத்துடன் பிறர் சிநேகத்தை வளர்க்கும் வகையில் நடந்து கொள்ள வேண்டிய நாம் குறுகிய கபடமான, பாவ எண்ணங்களுடன் பகட்டுகளுக்கு முக்கியம் கொடுத்தவர்களாக ஆலயம் செல்கிறோம்.
உண்மையில் இதுதான் எம்மை இறைவனுக்குத் தயார்படுத்தும் இலட்சணமா? இக் கேள்விகளுக்கு இன்னமுமே பதிலில்லை.
அருட்தந்தை பொப்ரொட்ரிகோ தமது மறையுரையில் தாம் சந்தித்த சிலரின் செயற்பாடுகளை ஆதாரம் காட்டி நல்வழிகளைக் காட்டினார்.
“எங்கேயோ போகும் வழியில் இன்றைக்கு ஞாயிற்றுக்கிழமையே கோயில் பக்கம் தலையைக் காட்டி விட்டு வருவோம்” என்று நினைத்து ஆலயத்துக்கு வருபவர்கள் பற்றி அவர் குறிப்பிட்டார்.
தமது பெற்றோரோடு அயலவரோடு நட்புறவு இன்றி சிலவேளை அவர்களை மனத்தாக்கங்களுக்கு உள்ளாக்கிவிட்டு அல்லது மோசமாக சண்டைபிடித்துவிட்டு ஆலயத்துக்கு வருபவர்கள் பற்றி அவர் எடுத்துக்கூறினார்.
இவைகளைக் கூறிய அருட்தந்தை நீங்கள் அவ்வாறு செய்யாதீர்கள். இவற்றையெல்லாம் செயது விட்டு காணிக்கையுடனும், பகட்டு ஆடையணிகளுடனும் பணத்தைக்கொடுத்து இறை பரிவைப்பெறலாம் என்ற எதிர்பார்ப்புடன் ஆலயத்திற்குச் செல்லாதீர்கள். இதுவல்ல இறைவன் உங்களிடம் எதிர்பாப்பது என அறிவுறுத்தினார்.
உள்ளத்தூய்மையுடன் ஆலயத்துக்கு வாருங்கள் அதனையே நம் ஆண்டவர் விரும்புகிறார். உள்ளக்கமலமடி உத்தமனார் வேண்டுவது என தம் மறையுரையை நிறைவுசெய்தார்.
நாம் இறைவனிடம் செல்லும் போது நமக்குள் நிகழவேண்டியதென்ன அதற்கான ஆயத்தங்கள் எவ்வாறாக அமைய வேண்டும் என்பதை அவர் ஒரு படிப்பினையாக அறிவுரையாக வழங்கினார். உண்மையில் அவர் அதைத் தெரிவித்த விதம் மனதில் பதிந்தது. அப்படி செயற் பட்டுப் பார்ப்போம் என்ற உந்துதலைத் தந்தது.
நாம் ஞான மேய்ப்பர்களின் மறைவுரையைக் கேட்டு அதன்படி நடந்தால் நாமும் மாறி நம்மைச் சார்ந்தவர்களையும் மாற்றி சமூகத்தையும் மாற்ற முடியும் போலிகள் மறைந்து தூய ஆவியின் கொடைகள் நம்மில் நிரம்பும். இத்தகைய அருட்தந்தையர்களே இன்றைய தேவையாகும்.

