கருணாநிதி பேசுவது சரியல்ல:தேவகவுடா பாய்ச்சல்


காவிரி நதி நீர் விவகாரத்தில் தி.மு.க. தலைவர் கருணாநிதி, தன் உரிமையை நிலைநாட்டிக் கொள்வதற்காக கர்நாடகாவுக்கு விரோதமாக பேசுவது சரியல்ல என முன்னாள் பிரதமர் தேவகவுடா கூறினார்.
காவிரி போராட்டம், கர்நாடகாவில் தலை தூக்கிய போது தமிழக முதல்வர் ஜெயலலிதாவின் கொடும்பாவி, பல இடங்களில் எரிக்கப்பட்டது. இது குறித்து தேவகவுடா கூறுகையில், “தனிப்பட்ட நபர்களுக்கு எதிராக காவிரி போராட்டத்தை நடத்த வேண்டாம். அமைதியான முறையில் போராட்டம் நடத்தினால் போதும் என ஜெயலலிதாவுக்கு சாதகமாக பேசி வந்தார். இந்நிலையில் பெங்களூரில், மதசார்பற்ற ஜனதா தளம் கட்சி அலுவலகத்தில் நடந்த ஜெயபிரகாஷ் நாராயண் பிறந்த நாள் விழாவில் தேவகவுடா பேசியதாவது:
வரட்சி விவாதம் தொடர்பாக அண்டைய மாநில தலைவர்களின் அறிக்கைகளையும், பேச்சுகளையும் கவனித்தால், எந்த சூழ்நிலையில் உள்ளோம் என்ற ஆதங்கம் ஏற்படுகிறது. அண்டை மாநில அரசியல்வாதிகள், நாட்டின் ஒற்றுமை மற்றும் நட்புறவுக்கு இடைஞசல் ஏற்படுத்துவது தெரிகிறது. தி.மு.க. தலைவர் கருணாநிதி, தன் உரிமையை காப்பாற்றிக் கொள்ள “கர்நாடகாவின் ஆளும் அரசை கலையுங்கள்” என்று அறிக்கை விடுத்துள்ளார்.
ஆரம்பம் முதலே அரசியல் சாசன, 356 விதியை எதிர்த்து வந்த கருணாநிதி, இது போன்று கூறுவது எந்த அளவுக்கு சரியானது. காவிரி நீர் விவகாரம் குறித்து லோக்சபாவில் பேச வாய்ப்பு கிடைப்பதில்லை. இதனால் மிகவும் வேதனை அடைந்துள்ளேன். இவ்வாறு தேவகவுடா கூறினார்.
