வாய்ப்புக்காக காத்திருக்க வேண்டாம் அவற்றை தேடி வெற்றி பெறு


Old is Gold என்று ஆங்கிலத்தில் ஒரு பொன்மொழி உள்ளது. உண்மைதான் நம் பெரியவர்களைப் போன்று அனுபவசாலிகள் யாருண்டு? ஆனால் தகவல் தொழில்நுட்பத்தை பொறுத்தவரையில் சில வேளைகளில் இப் பொன்மொழி உண்மையற்றதோ என நினைக்கத் தோன்றும். 
இன்று வாங்கிய அலைபேசி நாளை பழையதாகிவிடுகிறது. ஒவ்வொரு நாளும் ஏதோ ஒன்று புதிதாக அறிமுகப்படுத்தப்படுகிறது. அவ்வளவு அபரிமிதமான விரைவான வளர்ச்சி. தகவல் தொழில்நுட்பம் நம்மை இலகுவான வாழ்க்கையை நோக்கி கொண்டு செல்கிறது. 
அக்காலத்தில் ஒரு விடயத்தை பற்றி முழுமையாக அறிய வேண்டுமென்றால் நம்மிடம் உள்ள எல்லா புத்தகங்களையும் புரட்டிப் பார்த்து விடுவோம். சிலவேளைகளில் நூலகத்திற்கு சென்று தேடிப் பார்க்க வேண்டிய தேவையும் இருந்தது. குறைந்தது ஒரு நாளாவது நாம் இதற்காக செலவிட வேண்டும். 
இன்று காலம் மாறிவிட்டது. யார் எதைக் கேட்டாலும் நவீன வசதிகளைக் கொண்ட ஒரு அலைபேசி இருந்தால் போதுமானது. தெரியாது என்று கூறவேண்டி இருக்காது. குறுகிய நேரத்தில் அலைபேசி மூலம் இணையத்தில் தேடி அறிந்து தேவையானவற்றை அறிந்து கொள்ளலாம். உலகம் சுருங்கிவிட்டது. இதில் பாரிய நன்மை இருந்தாலும் நம் மூளையும் சுருங்கிவிட்டது என்பதை ஏற்காமல் இருக்க முடியாது. 
அந்த அளவுக்கு தகவல் தொழில்நுட்பம் வளர்ந்துவிட்டது. இன்னும் வளர்ந்துகொண்டிருக்கின்றது. இன்று புதியது நாளை பழையது. ஆனால் அலைபேசியாய் இருக்கட்டும் நவீன கணனி விளையாட்டு மென்பொருளாகவோ, நவீன மென்பொருளாக இருக்கட்டும் அதன் பின்னணியில் இருப்பது விஅல்லது C++புரோகிரேம்களே. அப்படி பார்க்கும்போது Old is Goldஎன்பது உண்மைதான்.
தற்போது நாம் நம் நாட்டிற்கு வருவோம். இலங்கை தகவல் தொழில்நுட்பத் துறையில் குறிப்பிடத்தக்க அளவுக்கு தனது வளர்ச்சியை கண்டுள்ளது எனக் கூறலாம். இன்னும் வளர்ந்து கொண்டே இருக்கின்றது. தகவல் தொழில்நுட்பத்தின் தேவை அனைவருக்கும் விளங்கி இருக்கின்றது என்றே கூறலாம். 
தற்போதய மாணவர்கள் யாரும் கணனி பற்றிய அறிவு இல்லாமல் இருக்க வாய்ப்பில்லை. காரணம் பாடசாலைகளில் தற்பொழுது தரம் 8 இலேயே தகவல் தொடர்பாடல் தொழில்நுட்பம் என்ற பாடம் இணைக்கப்பட்டுள்ளமையே ஆகும்.
இலங்கையின் தகவல் தொழில்நுட்பம் தற்போது நல்ல வளர்ச்சியை அடைவதற்கு காரணமாக இருந்தவர், இலங்கையின் தகவல் தொழில்நுட்பத் தின் தந்தை எனப் போற்றப்படும் பேராசிரியர் வி. கே. சமரநாயக்க.
கணனி மற்றும் தகவல் தொடர்பாடல் துறையின் வளர்ச்சிக்கு வித்திட்டவர். இலங்கையின் கணனித்துறையின் தந்தை பேராசிரியர் வி. கே. சமரநாயக்க என்றே இவரை அழைக்கிறோம். 
இவரின் 5ம் ஆண்டு நினைவுதினம் கடந்த 6ம் திகதி அனுஷ்டிக்கப்பட்டது. (Father of Information Technology) கணனி விஞ்ஞான பேராசிரியரான இவர் கொழும்பு பல்கலைக்கழக விஞ்ஞான பீட பீடாதிபதியாக இருந்தவர். இவர் தனது இறுதி காலத்தில் தகவல் தொடர்பாடல் தொழில்நுட்ப முகவர் நிலையத்தின் (ICTA) தலைவராகவும் University of Colombo School of Computing என்ற பீடத்தை உருவாக்கியவரும் அதன் துறைத் தலைவராகவும் இருந்தார்.
இவர் வி.டபிள்யு. சமரநாயக்க தம்பதிகளுக்கு மே மாதம் 22ம் திகதி 1939ல் பிறந்தார். இவர் தனது ஆரம்பக் கல்வியை ஆனந்தா கல்லூரியிலும் பின் ரோயல் கல்லூரியிலும் பாடசாலைக் கல்வியை நிறைவு செய்தார். பின் இலங்கைப் பல்கலைக்கழகத்திற்கு தெரிவானார். 1961ஆம் ஆண்டு கணிதத்தை விசேட பாடமாகக் கொண்டு முதல் வகுப்பில் பட்டம் பெற்றார். 
அவருடைய திறமைக்கு கிடைத்த பரிசாக இலங்கை அரசாங்கத்தினால் வழங்கப்பட்ட வெளிநாட்டுக் கல்விக்கான புலமைப்பரிசிலின் மூலம் இங்கிலாந்தின் இம்பிரியல் கல்லூரியில் வெளிவாரி டிப்ளோமா படிப்பை நிறைவு செய்தார். பின் தனது கலைமாமணி பட்டத்தை லண்டன் கிங்ஸ் கல்லூரியில் பெற்றார். இவர் இவ்விரண்டையுமே இயற்பியல் கணிதம் என்ற பிரிவிலேயே பெற்றார்.
தனது கல்வியை பூர்த்தி செய்த சமரநாயக்க இலங்கைப் பல்கலைக்கழகத்தில் தனது சேவையை தொடர்ந்தார். (இலங்கைப் பல்கலைக்கழகம் என அழைக்கப்படுவது தற்போதைய கொழும்பு பல்கலைக்கழகம் ஆகும்) 1961ஆம் ஆண்டில் இருந்து ஏறத்தாழ 43 வருடங்கள் இப்பல்கலைக்கழகத்தில் சேவையாற்றியுள்ளார். (1974ஆம் ஆண்டில்) இவர் கணிதப் பேராசிரியராகவும் கணிதத்துறை தலைவராகவும் நியமிக்கப்பட்டார். 1975இல் விஞ்ஞான பீடத்தின் பீடாதிபதியாக கடமையாற்றினார்.
1985இல் சமரநாயக்க புள்ளிவிபரவியல் மற்றும் கணனி விஞ்ஞானத்துறை என்பவற்றையும் 1987ஆம் ஆண்டில் கணனி தொழில்நுட்ப நிறுவனத்தையும் கொழும்பு பல்கலைக்கழகத்தில் உருவாக்கினார். இவ்விரு நிறுவனத்துறைகளும் 2002ஆம் ஆண்டு இணைக்கப்பட்டு University of colombo - school of computing என்ற நிறுவனத்தை தொடங்கினார். (இது கொழும்பு பல்கலைக்கழகத்தில் கணனி விஞ்ஞான பீடமாக இயங்குகின்றது)
இலங்கையில் தகவல் தொழில்நுட்ப Apex சர்வதேச முகவரில் 12 வருடங்கள் தலைவராக கடமையாறறினார். இன்னும் பலவிதமான முறையிலும் தகவல் தொழில்நுட்பத்திற்கு பணியாற்றினார். தகவல் தொடர்பாடல் தொழில்நுட்ப முகவர் நிலையத்தில் 2007ஆம் ஆண்டு அவர் இறக்கும் வரை தலைவராக கடமையாற்றினார். அது மட்டுமின்றி Infotel Lanka Society இன் தலைவராகவும் கடமையாற்றினார். இது தவிர்ந்து பல தகவல் தொழில்நுட்ப நிறுவனங்களில் கடமையாற்றி இருந்தார்.
இலங்கை அரசாங்கம் 1997இல் அவர் தகவல் தொழில்நுட்டத்திற்கு ஆற்றிய சேவையையும் அவருடைய பங்களிப்பையும் பாராட்டி வித்திய பிரசாதினி என்ற விருது வழங்கி கெளரவித்தது. 1998இல் தேசிய மரியாதைக்காக Vidya Yothi என்ற விருது வழங்கப்பட்டது.
சர்வதேச ஒத்துழைப்புக்கு பேராசிரியர் வி.கே.சமரநாயக்க ஆற்றிய பங்களிப்பை அங்கீகரிக்கும் வகையில் 1996ம் ஆண்டு ஜப்பான் சர்வதேச ஒத்துழைப்பு முகவர் (JICA) ஜனாதிபதி விருதினை வழங்கி கெளரவித்தது.
பேராசிரியர் சமரநாயக்க கொழும்பு பல்கலைக்கழகத்திற்கு ஆற்றிய மிகச் சிறந்த பங்களிப்பிற்காக கொழும்பு பல்கலைக்கழகம் 2005ஆம் ஆண்டு தனது பட்டமளிப்பு விழாவில் விஞ்ஞான கலாநிதி (நன்மதிப்பு காரணமாக) பட்டம் வழங்கி கெளரவித்தது.
சமரநாயக்க சிரியா என்பவரை மணந்தார். துணைவியார் உள்நாட்டு வருவாய் துறை முன்னாள் துணை ஆணையாளராக கடமையாற்றியவர். பேராசிரியரின் சகோதரர் வி.ஏ.சமரநாயக்க மிச்செளரி ரொய்லா பல்கலைக்கழகத்தில் பேராசிரியராக கடமையாற்றியவர். சமித (பார்க்லே கலிபோர்னியா பல்கலைக்கழகத்தில் தனது படிப்பை மேற்கொண்டிருக்கிறார்) மற்றும் நயன் (மிooglலீ யிnணீ இல் வேலை செய்கிறார்) என்போரின் தந்தையுமாவார்.
சமரநாயக்க WASO10646 தரப்படுத்தப்பட்ட சிங்கள எழுத்துக்களுக்கான சூத்திரத்தில் மிகத் தீவிரமாக ஈடுபட்டிருந்தார். இதன் மூலம் பன்மொழிப்படுத்தப்பட்ட இணையத்தளங்களை உருவாக்கவும் இதனை ஒரு கருவியாக பயன்படுத்தி அரசாங்கத்தின் பல பாகங்களுக்கு கணனிமயமாக்கல் உதவியை பெற்றுக்கொடுக்க விரும்பினார். இதன் ஒரு பிரயோகமாக தேர்தலும் அமைந்தது. 
(BIT) தகவல் தொழில்நுட்ப வெளிவாரிப் பட்டப்படிப்பை ஆரம்பித்து வைத்தார். இதன் முதல் வருடமே 5000 மாணவர்கள் பதிவு செய்யப்பட்டனர். SIDA நிதித் திட்டத்தின் கீழ் இயங்கிய இலங்கைப் பல்கலைக்கழகங்களின் இணைய இணைப்பை மேம்படுத்துவதற்கான திட்ட மேலாண்மைக் குழுவின் தலைவராக கடமையாற்றி இருந்தார். 
அவர் இறக்கும் காலகட்டத்தில் கிராமப்புற சமூகங்களில் தகவல் தொடர்பாடல் தொழில்நுட்பத்தை அறிமுகப்படுத்துவதிலும் பல்நோக்கு சமூக தொழில்நுட்ப மையங்களை உருவாக்குவதிலும் ஈடுபட்டிருந்தார். இதன்மூலம் பின்தங்கிய சமூகங்களுக்கும் தகவல் தொழில்நுட்ப அறிவை பெற்றுக்கொடுக்க எண்ணியிருந்தார்.
அதுமட்டுமின்றி ஐரோப்பிய ஆணையத்தின் ஆசிய தகவல் தொழில்நுட்ப c புரோ கிரேமின் ஆலோசனைக் குழு உறுப்பினராகவும் இருந்தார்.
இத்தாலியின் டிரைஸ்ட் இல் அமைந்துள்ள கருத்தியல் பெளதீக விஞ்ஞான சர்வதேச நிலையத்தில் 1969இல் இருந்து உறுப்பினராக இருந்தார். இக்காலப் பகுதியிலேயே யுனெஸ்கோவின் இயற்பியல் கணித உறுப்பினராகவும்IAEA இல் இயற்பியல் கணித உறுப்பினராகவும் (1971), துணை உறுப்பினராகவும் (1972 - 1977) 1978இல் மூத்த உறுப்பினராகவும் இருந்தார்.
2005ஆம் ஆண்டு ஸ்டேன்போர்ட் பல்கலைக்கழகத்தில் Digital Vision நிகழ்ச்சியில் பேராசிரியராக இருந்தார்.
சமரநாயக்க 2007ம் ஆண்டு ஜூன் மாதம் 6ம் திகதி சுவிடனின் ஸ்டொக்ஹொம் நகரில் காலமானார். இலங்கை அரசு இவருடைய பங்களிப்பு மற்றும் சாதனைகளை பாராட்டி அரச ஆதரவுடன் கொழும்பு சுதந்திர சதுக்கத்தில் ஜூன் மாதம் 13ம் திகதி இவரது பூதவுடல் நல்லடக்கம் செய்யப்பட்டது.
இவரை நினைவுகூரும் விதமாக வருடந்தோரும் University of Colombo School of Computing நினைவுப் பேருரை நிகழ்வை நிகழ்த்தி வருகின்றது. இவ்வருட நினைவுப் பேருரை கடந்த 12ம் திகதி வி.கே.சமரநாயக்க கலையரங்கத்தில் நடைபெற்றது. அதுமட்டுமன்றி கொழும்பு பல்கலைக்கழக பட்டமளிப்பு விழாவில் சிறந்த மாணவனுக்கு வி.கே.சமரநாயக்க தங்கப் பதக்கமும் வழங்கப்படுகிறது.

