பிருத்வி 2 ஏவுகணை சோதனை வெற்றி


அணுகுண்டை தாங்கிச் சென்று எதிரிகளின் இலக்கை தாக்கி அழிக்கும் பிருத்வி 2 ஏவுகணை, ஒரிசா கடற்கரையில் நேற்று வெற்றிகரமாக சோதனை செய்யப்பட்டது.
தரையிலிருந்து புறப்பட்டு தரை இலக்கை தாக்கும் திறன் கொண்ட பிருத்வி ஏவுகணைகள் ஏற்கனவே இராணுவத்தின் வசம் ஒப்படைக்கப்பட்டுள்ளன. 500 முதல் 1000 கிலோ வரையிலான எடை கொண்ட அணுகுண்டுகளை தாங்கிச் சென்று 350 கிலோ மீற்றர் தூரம் வரை சென்று எதிரி இலக்கை தாக்கும் திறன் கொண்ட இந்த ஏவுகணைகள் கடந்த 8 மாதத்தில் 4 முறை வெற்றிகரமாக சோதித்து பார்க்கப்பட்டன.
இந்நிலையில் நேற்று காலை ஒரிசா மாநிலம் பலாசோர் அருகே சாந்திபூரில் உள்ள ஒருங்கிணைந்த சோதனை மையத்தில் இராணுவ உயர் அதிகாரிகள் முன்னிலையில் பிருத்வி 2 ஏவுகணை மீண்டும் சோதித்து பார்க்கப்பட்டது.
சரியாக காலை 9.05 மணிக்கு விண்ணில் சீறிப் பாய்ந்த ஏவுகணையின் பாதையை அதிநவீன ராடார்கள், எலக்ட்ரோ ஆப்டிக் டெலிமெட்ரி ஸ்டேஷன்கள் மற்றும் கப்பல்கள் துல்லியமாக கவனித்தன. திட்டமிட்ட இலக்கை பிருத்வி ஏவுகணை குறி தப்பாமல் தாக்கியது உறுதி செய்யப்பட்டதாகவும் சோதனை வெற்றி பெற்றதாகவும் இராணுவ அதிகாரிகள் தெரிவித்தனர்.
