அழகிரி மீதான வழக்கை விசாரிக்க மேல் நீதிமன்றம் தடை


மத்திய அமைச்சர் மு. க. அழகிரி உட்பட 4 பேர் மீது கீழவளவு பொலிஸார் பதிவு செய்த வழக்கை விசாரிக்க மேல் நீதிமன்றம் கிளை தடை விதித்துள்ளது. 
மதுரை அடுத்த மேலூரில் தாசில்தாராக பணி புரிந்தவர் காளிமுத்து. ஏப். 1 ஆம் திகதி காளிமுத்துவை தாக்கி, பணி செய்யவிடாமல் தடுத்ததாக மத்திய அமைச்சர் மு. க. அழகிரி, மதுரை மாநகராட்சி துணை மேயர் மன்னர், மேலூர் ஒன்றிய திமுக செயலாளர் ரகுபதி, திருஞானம் ஆகியோர் மீது கீழவளவு பொலிஸார் வழக்கு பதிந்தனர். 
மு. க. அழகிரி உட்பட 4 பேர் மீது பதிவு செய்யப்பட்ட வழக்கை கீழவளவு பொலிஸார் விசாரிக்க தடை விதிக்க உத்தரவிடக் கோரி, தாசில்தார் காளிமுத்து மேல் நீதிமன்ற கிளையில் மனுத்தாக்கல் செய்துள்ளார். அதில் கூறியிருப்பதாவது:- மதுரை கலெக்டர் நிர்பந்தம் காரணமாக மு. க. அழகிரி உட்பட 4 பேர் மீது கீழவளவு பொலிஸில் புகார் அளித்தேன். 
அந்த புகாரில் உண்மை கிடையாது. கலெக்டரின் நிர்ப்பந்தத்தால் புகார் அளித்ததாக தேர்தல் ஆணையம், தலைமை செயலாளர் டிஜிபி ஆகியோருக்கு கடிதம் அனுப்பினேன். எனது பொய் புகாரின் பேரில் பதிவு செய்யப்பட்ட வழக்கை ரத்து செய்யக் கோரி மு. க. அழகிரி உட்பட 4 பேரும் மேல் நீதிமன்ற கிளையில் மனுத்தாக்கல் செய்தனர். அந்த வழக்கில் என்னையும் சேர்க்கக்கோரி மனுத்தாக்கல் செய்தேன். அந்த வழக்கை தள்ளுபடி செய்த நீதிபதி, புகார் பொய்யாக இருந்தால், வழக்கை பொலிஸாரே முடித்துக் கொள்ளலாம் என்று கூறினார். 
ஆனால் பொலிஸார் நியாயமாக செயல்படாமல், என்னை மிரட்டியதாக சிலர் மீது மற்றொரு வழக்கு பதிவு செய்துள்ளனர். மு. க. அழகிரி மீதான வழக்கில் கீழவளவு இன்ஸ்பெக்டர் ஒரு தலைபட்சமாக செயல்படுகிறார். எனவே, வழக்கு விசாரணையை கீழவளவு பொலிஸாரிடம் இருந்து வேறு அமைப்புக்கு மாற்ற வேண்டும். 
அதுவரை விசாரணைக்கு தடை விதிக்க வேண்டும். இவ்வாறு மனுவில் கூறப்பட்டிருந்தது. மனுவை விசாரித்த நீதிபதி துரைச்சாமி, மு. க. அழகிரி உட்பட 4 பேர் மீதான வழக்கை கீழவளவு பொலிஸார் விசாரிக்க தடை விதித்தார். மனுவுக்கு பதிலளிக்க உள்துறை செயலாளர், டிஜிபி, எஸ்.பி., கீழவளவு இன்ஸ்பெக்டர் ஆகியோருக்கு நோட்டீஸ் அனுப்ப உத்தரவிட்டார். மேலும் விசார ணையை மே 19 க்கு தள்ளி வைத்தார்.
