முந்திரிகை விவசாயிகளின்பிரதான தேவை



யாழ்ப்பாண மாவட்டத்தில் முந்திரிகைச் செய்கை மீண்டும் களைகட்டத் தொடங்குவதாக யாழ்ப் பாண மாவட்ட விவசாய (விஸ்தரிப்பு) பிரதிப் பணிப்பாளர் கூறுகின்றார். அவருடைய கூற்றின் படி, இப்போது 56 ஹெக்ரயர் நிலப்பரப்பில் முந்திரிகை செய்கை பண்ணப்படுகின்றது. யாழ்ப்பாணத்துக்கும் தென் பகுதிக்கும் இடையிலான போக்குவரத்துக்கு ஏ 9 பாதை திறந்து விடப்பட்டதன் பின்னரே இந்த வளர்ச்சி ஏற்பட் டிருக்கின்றது.
நாட்டின் ஏனைய சில மாவட்டங்களிலும் முந்திரிகை செய்கை பண்ணப்படுகின்ற போதிலும் யாழ்ப்பாண மாவட்டமே பெயர் பெற்று விளங்கியது. இரண்டு காரணங்களை இதற்குக் கூறலாம். யாழ்ப்பாணத்தில் வர்த்தக ரீதியாகப் பெருமளவில் முந்திரிகை செய்கை பண்ணப்பட்டது ஒரு காரணம். யாழ்ப்பாண முந்திரிகை தரத்தில் சிறந்ததாக இருந்தது இன்னொரு காரணம்.
யாழ்ப்பாண விவசாயிகளின் பாரம்பரிய பணப்பயிர் வகைகளுக்குச் சம அளவில் முந்திரிகையும் மாவட்டப் பொருளாதாரத்தில் முக்கிய பாத்திரம் வகித்தது. யாழ்ப் பாணத்திலிருந்து தினமும் பெருந்தொகையான முந்திரி கைப் பெட்டிகள் கொழும்புக்கு அனுப்பப்பட்டன. 
பெரிய அளவில் முந்திரிகைத் தோட்டம் வைத்தி ருந்தவர்கள் மாத்திரமன்றி சிறிய அளவில் முந்திரிகை செய்கை பண்ணியவர்களும் பலனடைந்தனர். வீடுகளில் ஓரிரு செடிகளை நாட்டி வளர்த்தவர்கள் கூடத் தங்கள் அறுவடையை உள்ளூரில் செயற்பட்ட கொழும்பு வியாபாரிகளுக்கு விற்றுக் கணிசமான வருமானம் பெற்றனர்.
புலிகளின் ‘போராட்டம்’ முந்திரிகைச் செய்கையாளரின் வாயில் மண் போட்டது. கொழும்புக்கு முந்திரிகைப் பழங்களை அனுப்ப முடியாத நிலையைப் புலிகள் தோற்றுவித்ததால் முந்திரிகைச் செய்கை அறவே கைவிடப்பட்டது. போக்குவரத்துக்காக ஏ 9 பாதையை அரசாங்கம் திறந்துவிட்டதனால் மீண்டும் முந்திரிகைச் செய்கை களைகட்டத் தொடங்கியிருப்பதையிட்டு யாழ்ப் பாண விவசாயிகள் நிச்சயம் மகிழ்ச்சி அடைவார்கள்.
யாழ்ப்பாணப் பொருளாதாரம் விவசாயத்தை அடிப் படையாகக் கொண்டதென்பதை முன்னரும் கூறியிருக் கின்றோம். பாரம்பரிய பணப்பயிர்களான வெங்காயம், மிளகாய் போன்றவை மாத்திரமன்றி வேறு பயிர் வகைகளும் இப்பொருளாதாரத்தின் உயிர்நாடியாக ஒவ்வொரு கட்டத்தில் விளங்கியிருக்கின்றன. முந்திரி கையும் அத்தகைய பயிர் வகை.
முந்திரிகைச் செய்கையில் யாழ்ப்பாண விவசாயிகளுக்கு மீண்டும் ஆர்வம் தோன்றியுள்ள இந்த நேரத்தில் அவர்களுக்குக் கைகொடுக்க வேண்டிய கடப்பாடு அர சாங்கத்துக்கு உண்டு. 
முந்திரிகை விவசாயிகள் எதிர் பார்க்கும் பிரதான உதவி சந்தைப்படுத்தல் வசதியாகும். கட்டுப்பாடற்ற வகையில் முந்திரிகைப் பழங்கள் இறக்குமதி செய்யப்படும் நிலையில் யாழ்ப்பாண விவ சாயிகளுக்கான சந்தைப்படுத்தல் வசதி போதுமானதாக இருக்காது. இறக்குமதியில் சில கட்டுப்பாடுகளை விதிப் பதன் மூலமே உள்ளூர் முந்திரிகை விவசாயிகளுக்குக் கைகொடுக்க முடியும்.
வெங்காயம், மிளகாய் போன்றவற்றின் இறக்குமதியில் ஐக் கிய முன்னணி அரசாங்கம் (1970) சில கட்டுப்பாடுகளை விதித்ததன் விளைவாக வடபகுதி விவசாயிகளின் வாழ்க்கைத்தரம் வெகுவாக உயர்ந்ததையும் அதற்கான நன்றிக்கடனை வடபகுதி மக்கள் அன்றைய அரசாங் கத்தின் பிரதமர் சிறிமாவோ பண்டாரநாயக்கவுக்கு ஜனாதிபதித் தேர்தலின்போது செலுத்தினார்கள் என் பதையும் இங்கு குறிப்பிடுவது பொருத்தமாக இருக்கும்.
