காணிகள் வாங்கி ஏமாந்துள்ள நான்எங்கும் தலைமறைவாகிவிடமாட்டேன்!


சென்னை அசோக நகரைச் சேர்ந்த ஓய்வு பெற்ற வங்கி அதிகாரி பழனியப்பன், சென்னை புறநகர் பொலிஸ் அதிகாரியிடம் நடிகர் வடிவேலு மீது புகார் அளித்தார். தாம்பரம் இரும்புலியூர் பகுதியில் தமிழ்நாடு தொழில் முதலீட்டு நிறுவனம் ஏலத்தில் விட்ட நிலத்தை ரூ. 20 இலட்சத்துக்கு வாங்கியதாகவும் அதை போலி ஆவணம் தயாரித்து நடிகர் சிங்கமுத்து மூலம் நடிகர் வடிவேலுக்கு விற்று இருப்பதாகவும் கூறி இருந்தார்.
இந்த குற்றச்சாட்டுக்கு பதில் அளித்து நடிகர் வடிவேலு அளித்த பேட்டியில் கூறியதாவது: நில மோசடி புகாரில் பொலிஸ் தேடுகிறது. நான் தலைமறைவாகிவிட்டேன். என்றெல்லாம் செய்தி வருகிறது. நான் எங்கும் ஓடவில்லை. சென்னையில் இருப்பேன் இல்லாவிட்டால் மதுரைக்கு போவேன். பொலிஸ் தேடி அலைவதற்கு நான் என் கவுண்டர் குற்றவாளி அல்ல.
கொஞ்சநாள் பட வாய்ப்புகளை நிறுத்திட்டு இடம் சம்பந்தமான பிரச்சினைகளை சரி செய்துகொண்டு இருக்கின்றேன். உண்மையைச் சொன்னால் ஏமாந்தவன் நான் வாங்கிய இடங்களை பறிகொடுத்து மோசம் போய் இருக்கிறேன். இரும்புலியூர் இடத்தை பொறுத்தவரை 2002ல் அந்த நிலத்தை விற்றார்கள். 2006ல் அங்கு மதில் சுவர் போட்டேன் அப்போது இன்னொருத்தர் வாங்கியதாக உரிமை கொண்டாடிக்கொண்டு வந்து நின்றார். நான் பதறிப்போனேன் போலி பத்திரம் வைத்து விற்றவர் மேல் நீதிமன்றத்தில் வழக்கு போட்டிருக்கிறேன். அந்த நபர் யார் என்று மக்களுக்கு தெரியும். பழனியப்பன் என்பவர் செங்கல்பட்டு நீதிமன்றத்தில் 2009ல் என் மேல் வழக்கு போட்டார். 2011 வரை அவர் நீதிமன்றத்திற்கே வரவில்லை இரண்டு வழக்குகள் மீதும் விசாரணை நடந்துகொண்டு இருக்கின்றது. உலகம் முழுக்க எல்லோரையும் சிரிக்க வைத்து சம்பாதித்த பணத்தில்தான் இந்த சொத்துக்களை வாங்கினேன். மோசடி பத்திரம் மூலம் இதை வாங்கியதாக சொல்கிறார்கள். நான் என் பொண்டாட்டி, குழந்தை, அப்பா எல்லோரும் போலி பத்திரம், தயாரித்துக்கொண்டு இருக்கின்றோம். போலி பத்திரம் தயாரிக்கிறது வேற ஆள். நான் அதை பார்த்து ஏமார்ந்தவன். எனக்கு படிப்பறிவு குறைவு. பத்திரங்களில் உள்ள விடயங்கள் தெரியாது அதனால் ஏமாற்றப்பட்டேன். கூடவே இருந்து என் உதவியால் சினிமாவில் நடித்து சாமி பக்தியை காட்டி உங்களுக்கு துரோகம் செய்வேனா, அப்படி செய்தால் என் பிள்ளை விளங்குமா என்றெல்லாம் சொன்னவர் கிட்ட ஏமாந்துவிட்டேன் நான் கும்பிடுற அய்யனார் சாமி முன்னால் நின்று பணத்தை எண்ணி எண்ணி கொடுத்தேன் எல்லாவற்றையும் வாங்கிவிட்டு போர்ஜரி சொத்தை வாங்கி கொடுத்து ஏமாற்றி விட்டனர். என் மீதான புகாரை சட்ட ரீதியாக சந்திப்பேன் எங்கும் ஓடவில்லை பொலிஸ் எப்போ கூப்பிட்டாலும் விசாரணைக்கு போவேன் என்றார்.
