மின் இணைப்பு பெறமுடியாத இடங்களுக்குசூரிய சக்தியில் மின்சாரம் வழங்க திட்டம்


(தெஹியோவிற்ற விசேட நிருபர்)
கேகாலை மாவட்ட இணைப்புக் குழுவின் கூட்டம், மாவட்ட செயலகத்தில், பொருளாதார அபிவிருத்தி அமைச்சர் பஷில் ராஜபக்ச தலைமையில் அண்மையில் இடம்பெற்றது.
அங்கு உரை நிகழ்த்திய மின்சக்தி மற்றும் மின்வலு அமைச்சர் பாட்டலி சம்பிக்க ரணவக்க, இந்த வருட இறுதிக்குள் கேகாலை மாவட்டத்துக்கென 247 ட்ரான்ஸ் போமர்கள் வழங்குவதாயும், மாவட்ட எம்.பி. மாருக்கு இதுபற்றி தெரிவிப்பதாயும், ஏதாவது குறைகள் இருப்பின் தமது கவனத்துக்குக் கொண்டுவரலாம் என்றும் கூறினார்.
கேகாலை மாவட்டத்தில் மின்சாரக் கம்பிகள் இணைக்கப்பட முடியாத கஷ்டப் பிரதேசங்களின் பட்டியல் பிரதேச செயலாளர்கள் மூலம் கிடைக்கப் பெற்றதாயும், அவ்வாறான பிரதேசங்கட்கு சூரிய ஒளியில் மின்சக்தி பெற்றுக் கொடுக்கக்கூடிய வேலைத் திட்டம் அடுத்த ஆண்டு முதல் செயல்படுத்தப்படும் என்றார். 
இலங்கையிலுள்ள சுமார் 60,000 குடும்பங்கள் இத்திட்டத்தால் மின்வசதி பெறுவர் என்றார். குறைந்த வருவாய் பெறும் குடும்பங்கட்கு கடன் வசதி வழங்கப்படும் என்றார்.
