13 ஆவது திருத்தத்தை ஒழித்து 19 ஆவதை கொண்டுவர அரசாங்கம் முயற்சிப்பது வேடிக்கை: சுமந்திரன்


பதின்மூன்றாவது திருத்தத்தை முற்றாக ஒழித்துவிட்டு பத்தொன்பதாவது திருத்தச் சட்டத்தை கொண்டுவரப்போவதாக அரசாங்கம் கூறுவது வேடிக்கையாகவுள்ளது.
இதுவரை காலமும் பதின்மூன்றாவது திருத்தத்தை முழுமையாக அமுல்படுத்தப்போவதாகவும் அதற்கப்பால் சென்று இனப் பிரச்சினைக்கு தீர்வு காணப்போவதாகவும் கூறிவந்த அரசாங்கம் தற்போது 13 ஆம் திருத்தத்தையே முற்றாக இல்லாதொழிக்க வேண்டும் எனக் குறிப்பிடுவது அதன் இரட்டை முகத்தையே அம்பலப்படுத்துவதாக உள்ளது என தமிழ் தேசியக் கூட்டமைப்பின் பாராளுமன்ற உறுப்பினர் சட்டத்தரணி எம்.சுமந்திரன் தெரிவித்தார்.
13ஆவது திருத்தச் சட்டத்தை ரத்துச் செய்து பத்தொன்பதாவது திருத்தச் சட்டத்தை கொண்டுவரப்போவதாக அமைச்சர் பஷில் ராஜபக்ஷ தெரிவித்திருப்பது தொடர்பில் கேட்டபோதே அவர் இவ்வாறு குறிப்பிட்டார். தொடர்ந்தும் அவர் கருத்து வெளியிடுகையில்,
வரவு செலவுத் திட்ட உரையின்போது ஜனாதிபதி மஹிந்த ராஜபக்ஷ மாகாண சபை முறையை மாற்றியமைப்பது தொடர்பான தனது நிலைப்பாட்டை வெளிப்படுத்தியிருந்தார்.
ஆனால் மிக அண்மைக் காலங்களில் இந்தியாவிடமும் சர்வதேச நாடுகளிடமும் 13ஆம் திருதத்தத்தை தாம் முழுமையாக அமுல்படுத்தவுள்ளதாகவும் அதற்கப்பால் சென்று தீர்வு காணப்போவதாகவுமே ஜனாதிபதி வாக்குறுதியளித்து வந்தார்.
2008 செப்டெம்பரில் நடைபெற்ற ஐ.நா. மனித உரிமை கூட்டத் தொடரிலும் 2009 ஆம் ஆண்டு ஐ.நா. செயலாளரைச் சந்தித்தபோது ஜனாதிபதி விடுத்த கூட்டறிக்கையிலும் இதனையே அவர் வலியுறுத்தியிருந்தார். கடந்த வருடம் ஜூலையில் வெளிவிவகார அமைச்சர் ஜீ.எல்.பீரிஸ் அப்போதைய இந்திய வெளிவிவகார அமைச்சர் எஸ்.எம்.கிருஷ்ணாவைச் சந்தித்தபோதும் இந்த வாக்குறுதியையே அளித்திருந்தார்.
இந்த வருட ஆரம்பத்தில் இலங்கைக்கு விஜயம் செய்து ஜனாதிபதியைச் சந்தித்த பின்னர் ஊடகங்களுக்கு கருத்து வெளியிட்ட எஸ்.எம்.கிருஷ்ணா, 13ஆவது திருத்தத்தை முழுமையாக அமுல்படுத்தவுள்ளதாக மஹித ராஜபக்ஷ தன்னிடம் உறுதியளித்துள்ளதாக குறிப்பிட்டிருந்தார்.
இவ்வாறு இந்தியாவிடமும் சர்வதேச நாடுகளிடமும் தொடர்ச்சியாக வாக்குறுதியளித்துவிட்டு தற்போது அதற்கு முரணாக 13 ஆம் திருத்தத்தையே முற்றாக இல்லாதொழிக்கப் போவதாகவும் 19ஆம் திருத்தத்தை புதிதாக கொண்டுவரப்போவதாகவும் அரசாங்கம் கூறுவதை ஒருபோதும் ஏற்றுக் கொள்ள முடியாது. சிறுபான்மையினரைப் பொறுத்தவரையில் இது ஒரு அபாயகரமான விடயமாகும்.
இது தொடர்பில் ஜனாதிபதியும் அரசாங்கமும் தமது உண்மையான நிலைப்பாட்டைத் தெளிவுபடுத்த வேண்டும். 
தமிழ் தேசியக் கூட்டமைப்பு எம்முடன் இணைந்து செயற்பட முன்வராவிட்டால் நாம் எமது திட்டங்களை முன்னெடுத்துக் கொண்டே செல்வோம் என பொருளாதார அபிவிருத்தி அமைச்சர் பஷில் ராஜபக்ஷ ஆங்கில ஊடகம் ஒன்றுக்கு தெரிவித்திருக்கிறாரே எனக் கேட்டதற்கு, இது ஒரு முட்டாள்தனமாக கூற்றாகும். தமிழ் பேசும் மக்களுக்கு அரசியல் தீர்வு காணும் விடயத்தில் அந்த மக்களின் அரசியல் பிரதிநிதிகளான தமிழ் தேசியக் கூட்டமைப்பை புறந்தள்ள முனைவது அவர்களது முட்டாள்தனத்தையே வெளிப்படுத்துகிறது என்றார்.

