மறே - இங்கிலிஸ்வத்தை மாரியம்மன்தேவஸ்தான மகா கும்பாபிஷேகம்


மஸ்கெலியா குறூப் நிருபர்
மஸ்கெலியாவைச் சேர்ந்த மறே குறூப் இங்கிலிஸ்வத்தை பிரிவில் உள்ள ஸ்ரீ முத்துமாரியம்மன் தேவஸ்தானத்தின் ஜீர்னோத்தாரண அஷ்டபந்தன மகா கும்பாபிஷேகம் பெப்ரவரி மாதம் 7 ம் திகதி திங்கட்கிழமை காலை 10.30 மணியளவில் மிகவும் சிறப்பாக நடைபெறும்.
மகா கும்பாபிஷேகத்தை முன்னிட்டு 4 ஆம் திகதி தொடக்கம் 6 ஆம் திகதி வரை கிரியைகள் இடம்பெறும்.
4 ஆம் திகதி காலை 9 மணிக்கு ஸ்ரீ கணபதி வழிபாட்டுடன் கிரியைகள் ஆரம்பமாகி அன்று கணபதி ஹோமம், மகாலட்சுமி ஹோமம், கங்கா பூசை, புனித நீர் எடுத்து வருதல், கிராமசாந்தி, நவக்கிரக சாந்தி, கட்ஸ்தாபனம், யாகசாலை பிரவேசம், யந்திர பூசை, அஷ்டபந்தனம் முதலியன இடம்பெறும். 5 ஆம் திகதியன்று யாக பூசை, ஹோமம் வளர்த்தல் இடம்பெறும்.
ஆறாம் திகதி காலை 9.30 மணி முதல், மாலை 6 மணி வரை பக்தர்களின் எண்ணெய்க் காப்பு சாத்துதல் இடம்பெறும். தொடர்ந்து யாகபூஜை, ஹோமம், விபூதி பிரசாதம் இடம்பெறும்.
7 ஆம் திகதி காலை 9.30 மணிக்கு யாகம், ஹோமம், ஆசீர்வாதம், வேதபாராயணம் முதலியன இடம்பெறும்.
சகல கிரியைகளும் மஸ்கெலியா ஸ்ரீ சண்முகநாதர் ஸ்வாமி ஆலயத்தின் பிரதம குரு சிவஸ்ரீ சி. சிவசங்கரக் குருக்கள் தலைமையில் நடைபெறும்.
இவ் விழாவில் கொழும்பு பிரதிஷ்ட குரு சிவாகம கிரியாமணி தமிழ் பேராசிரியர் சிவஸ்ரீ செ. சிதம்பரேஸ்வர சிவாச்சாரியார், தரவளை ஆஞ்சநேயர் ஆலய சிவஸ்ரீ வாசுதேவ குருக்கள், கினிகத்தேன சித்திவிநாயகர் ஆலய குருக்கள் சிவஸ்ரீ வள்ளி காந்தக் குருக்கள், மட்டக்களப்பு சிவஸ்ரீ எஸ். நாகநாதன் குருக்கள், நோர்வூட் ஆதியம்மாள் ஆலய குருக்கள் சிவஸ்ரீ ஜெயபிரகாஸ் குருக்கள் ஆகியோர் மஸ்கெலியா ஸ்ரீ சண்முகநாதர் ஆலுய பிரதமகுரு எஸ். சிவசங்கர குருக்கள் தலைமையில் கலந்து கிரியைகளை சிறப்பாக நடாத்தி வருவார்கள். (வி)
