கறுப்புப் பணம் குறித்த தகவல்கள்


விதிகளை தளர்த்த சுவிஸ் வங்கி முடிவு
சுவிஸ் வங்கியில் கறுப்பு பணம் சேமித்து வைத்துள்ளவர்களின் விவரங்களை வெளியிடுவதில் இருந்து வந்த கடும் விதிகளை சுவிட்சர்லாந்து அரசு தளர்த்தியுள்ளது. இதன் மூலம், சட்ட விரோதமாக வரி ஏய்ப்பு செய்து, சுவிஸ் வங்கியில் முதலீடு செய்துள்ளவர்களது விவரங்கள் தெரிய வருவதற்கான வாய்ப்புகள் உருவாகியுள்ளன.
இந்தியாவை சேர்ந்த அரசியல் கட்சி பிரமுகர்கள், தொழிலதிபர்கள் உள்ளிட்டோர், வரி விலக்கு செய்து, சட்ட விரோதமாக சுவிஸ் வங்கியில் கோடிக்கணக்கில் கறுப்பு பணமாக சேர்த்திருப்பதாக பரபரப்பான புகார் எழுந்துள்ளது. இவ்வாறு முறைகேடாக வெளிநாட்டு வங்கிகளில் முதலீடு செய்துள்ளவர்களது பெயர் பட்டியலை மத்திய அரசு வெளியிடவேண்டும் என உச்சநீதிமன்றில் தெரிவித்திருந்தது. 
அதுபோல், வெளிநாட்டு வங்கியில் முதலீடு செய்துள்ளவர்களது பெயர் பட்டியலை வெளியிட காங்கிரஸ் தலைமையிலான ஐ. மு. கூட்டணி அரசு தயங்குவது ஏன் என பா.ஜ., ஐக்கிய ஜனதா தளம் மற்றும் கம்யூனிஸ்ட் கட்சிகள், சரமாரியாக கேள்வி எழுப்பியுள்ளன. இது மத்திய அரசுக்கு சிக்கலை ஏற்படுத்தி வருகிறது.
இந்த சூழலில், சுவிஸ் வங்கியில் முதலீடு செய்துள்ளவர்களது விவரங்களை வெளியிடுவதில் இத்தனை நாட்கள் பின்பற்றப்பட்டு வந்த கடுமையான விதி முறைகளை சுவிஸ் அரசு தளர்த்தியுள்ளது. தற்போது பெயர் மற்றும் முகவரிகளை மட்டுமே வெளியிடும் சுவிஸ் வங்கி, முதலீடு செய்துள்ளவர்களது பிற விவரங்களை தெரிந்து கொள்ளும் வகையில் புதிய யுக்தியை கையாண்டுள்ளது. ஆனால், அது பற்றிய விவரங்கள் வெளியிடப்படவில்லை.
இது குறித்து சுவிட்சர்லாந்து நிதி அமைச்சக அதிகாரி ஒருவர் பெர்ன் நகரில் கூறியதாவது: சுவிட்சர்லாந்து அரசின் நிதி அமைச்சகம், இப்புதிய மாற்றத்தை அறிவித்துள்ளது. வரி தொடர்பான விவகாரங்களின் தேவையைக் கருத்தில்கொண்டு நிர்வாக காரணங்களுக்காக இந்த மாற்றங்கள் செய்யப்பட்டுள்ளன. 
இதன் மூலம் வரி ஏய்ப்பு செய்துள்ளதாக கருதப்படும் நபரின் பெயர், முகவரி ஆகியவற்றுடன் எந்த வங்கியில் கணக்கு வைத்துள்ளார் என்பது உள்ளிட்ட மற்ற அடையாளங்களும், சம்பந்தப்பட்ட நாட்டின் அதிகாரிகள் கேட்கும் பட்சத்தில் வெளியிடப்படும். எந்த விதமான அடையாளம் என்பது குறித்து தெளிவாக குறிப்பிடப்படவில்லை. விரைவில் இத்திட்டம் நடைமுறைபடுத்தப்படுகிறது. இவ்வாறு நிதி அமைச்சக அதிகாரி கூறினார்.
