தமிழ்நாடு உள்ளூராட்சி தேர்தல்:முக்கிய கட்சிகள் தனித்துப் போட்டி


தமிழ் நாட்டில் மாநகராட்சி, நகராட்சி, பேரூராட்சி, பஞ்சாயத்து யூனியன், பஞ்சாயத்து, மாவட்ட பஞ்சாயத்து ஆகிய உள்ளாட்சி அமைப்புகளுக்கு எதிர்வரும் 17 ஆம் 19 ஆம் திகதிகளில் இரு கட்டமாக வாக்கெடுப்பு நடைபெறுகிறது. தமிழ் நாட்டில் உள்ள 10 மாநகராட்சிகளில் திருச்சி மாநகராட்சி தேர்தல் மட்டும் ஒத்தி வைக்கப்பட்டுள்ளது.
திருச்சி மாநகராட்சியுடன் திருவெறும்பூரை, இணைத்தது செல்லாது என்று உயர் நீதிமன்றம் தீர்ப்பு கூறியதால் இங்கு மட்டும் பின்னர் தேர்தல் நடைபெறும் என்று அறிவிக்கப்பட்டுள்ளது.
சென்னை, மதுரை, கோவை, திருப்பூர், ஈரோடு, சேலம், நெல்லை, வேலூர், தூத்துக்குடி ஆகிய 9 மாநகராட்சிகளுக்கும், 60 நகராட்சிகள் 259 பேரூராட்சிகள், 191 பஞ்சாயத்து யூனியன்களுக்கும் முதல் கட்டமாக 17 ஆம் திகதி தேர்தல் நடக்கிறது.
மீதம் உள்ள 65 நகராட்சிகள், 270 பேரூராட்சிகள், 194 பஞ்சாயத்து யூனியன்களுக்கு 2வது கட்டமாக 19 ஆம் திகதி வாக்குப் பதிவு நடைபெறும். மாநகராட்சி, நகராட்சி பகுதிகளில் எந்திர வாக்குப் பதிவும், பஞ்சாயத்து மற்றும் பஞ்சாயத்து யூனியன் பகுதிகளில் ஓட்டுச்சீட்டு முறையிலும் வாக்குப் பதிவு நடைபெறுகிறது.
தமிழக தேர்தல் வரலாற்றில் முதல் முறையாக அனைத்து கட்சிகளும் இந்த உள்ளாட்சி, தேர்தலில் தனித்து போட்டியிடுகின்றன. சட்டசபை மற்றும் பாராளுமன்ற தேர்தலில் சிறிய கட்சிகளை கூட கூட்டணியில் சேர்த்து போட்டியிட்டன. தற்போது எல்லா கட்சிகளுமே தனித்து போட்டியிடுவதால் தேர்தலில் விறுவிறுப்பு ஏற்பட்டுள்ளது. அ.தி.மு.க கூட்டணியில் தே.மு.தி.க, இந்திய கம்யூனிஸ்டு, மார்க்சிஸ்ட் கம்யூனிஸ்ட்டு, மனிதநேய மக்கள் கட்சி புதிய தமிழகம், சமத்துவ மக்கள் கட்சி, கொங்க இளைஞர் பேரவை உட்பட பல கட்சிகள் இடம்பெற்று இருந்தன.
அ.தி.மு.க தனித்து போட்டியிட தீர்மானித்து அனைத்து உள்ளாட்சி அமைப்புகளுக்கும் தனது வேட்பாளர்களை வெளியிட்டு விட்டது. இதனால் தே.மு.தி.க தனித்து போட்டியிடுகிறது. அந்த கட்சி வேட்பாளர் பட்டியல் வெளியிடப்பட்டு வருகிறது. மார்க்சிஸ்ட் கம்யூனிஸ்டு கட்சியும் தனித்து போட்டியிடுவதாக அறிவித்து வேட்பாளர் பட்டியலை வெளியிட்டு வருகிறது.
இந்திய கம்யூனிஸ்டு கட்சி மட்டும் அ.தி.மு. க. வுடன் கூட்டணி பேச்சுவார்த்தையில் ஈடுபட்டுள்ளது. இதில் உடன்பாடு ஏற்படாவிட்டால் தனித்து போட்டியிடுவோம் என்று இந்திய கம்யூனிஸ்டு கட்சி அறிவிக்கப்பட்டுள்ளது.
இதேபோல் தி.மு.க கூட்டணியில் இருந்த காங்கிரஸ், பா. ம.க. விடுதலை சிறுத்தைகள் ஆகிய கட்சிகளும் தனித்து போட்டியிடுகின்றன. தி.மு.க தனது வேட்பாளர்களை அனைத்து இடங்களிலும் நிறுத்துகிறது. காங்கிரஸ் தரப்பில் விருப்ப மனுக்கள் பெறப்பட்டு வருகிறது. ஓரிரு நாட்களில் வேட்பாளர்கள் முடிவு செய்யப்படுவார்கள். இதற்காக தேர்தல் பணிக்குழு அமைக்கப்பட்டுள்ளன.
சட்டசபை தேர்தல் முடிந்ததுமே தி.மு.க கூட்டணியில் இருந்து பா.ம.க விலகி விட்டது. தற்போது அந்த கடசி தனித்து நிற்க வேட்பாளர்களை அறிவித்துள்ளது. சட்டசபை தேர்தலை புறக்கணித்த ம.தி.மு.க உள்ளாட்சி தேர்தலில் தனித்து போட்டியிடுகிறது. ம.தி.மு.கவும் வேட்பாளர்கள் பட்டியலை வெளியிட்டுள்ளது.
தேசிய கட்சியான பாரதீய ஜனதா, கொங்கு நாடு முன்னேற்றக்கழகத்துடன் கூட்டணி சேர்ந்து போட்டியிடுகிறது. பெரிய கட்சிகளுக்கு அனைத்து பகுதியிலும் ஓட்டு வங்கி இருப்பதால் தனித்து நிற்கின்றன. இதுவரை பெரிய கட்சிகள் துணையுடன் தேர்தலை சந்தித்து வந்த சிறிய கட்சிகள் தனித்து போட்டியிடுவதால தவிப்புக்குள்ளாகி உள்ளன.
மாநகராட்சி, நகராட்சி பகுதியில் கட்சி பலத்தின் அடிப்படையில் போட்டி நடக்கிறது. கிராமப் பகுதியில் கட்சி பலத்துடன் வேட்பாளர்களின் செல்வாக்குதான் பிரதானமாக இருக்கும் என தெரிவிக்கப்பட்டுள்ளது. முக்கியமான அ.தி.மு.க , தி.மு.க, காங்கிரஸ், தே. மு.தி.க, பா. ம. க, ம.தி.மு.க, மார்க்சிஸ்ட் கம்யூனிஸ்டு, விடுதலை சிறுத்தைகள், பாரதீய ஜனதா, புதிய தமிழகம் ஆகியன தனித்து போட்டியிட தயாராகியுள்ளன.
