கொழும்பு மாநகரை அடுத்து கண்டி மாநகரம் மறுமலர்ச்சி அடையும்



கொழும்பு மாநகரை தெற்காசியாவின் விந்தைக்குரிய அழகிய நகரமாக மாற்றும் அபிவிருத்தி வேலைகள் நிறைவு பெறும் கட்டத்தை அடைந்து கொண்டிருக்கும் இவ்வேளையில் இந்த நாட்டை ஒரு முன்னணி நாடாக கட்டியெழுப்பும் பணியில் வெற்றிநடை போட்டுக்கொண்டிருக்கும் ஜனாதிபதி மஹிந்த ராஜபக்ஷ அவர்கள், இலங்கையின் சரித்திர முக்கியத்துவம் வாய்ந்த இயற்கை காட்சிகளை கொண்ட மலையகத்தில் அமைந்திருக்கும் கண்டி மாநகரையும் அபிவிருத்தி செய்வதற்கான திட்டங்களை செயற்படுத்துவதற்கான நடவடிக்கைகளை ஏற்கனவே ஆரம்பித்துள்ளார்.
இதற்கென ஜனாதிபதி அவர்களின் உத்தரவின் பேரில் 20 பில்லியன் ரூபாய் ஒதுக்கப்பட்டது. இந்தப் பணத்தை பயன்படுத்தி கண்டி நகரை ஒரு சுத்தமான அழகிய நகரமாக்குவதற்கான அபிவிருத்திப் பணிகள் துரித கதியில் மேற்கொள்ளப்படுகின்றன. கண்டி மாநகரம் இலங்கையின் பண்டைய வரலாற்றை பிரதிபலிக்கும் ஒரு நகரமாக இருப்பதுடன் இந்நாட்டிலுள்ள சிங்கள, தமிழ், முஸ்லிம் மக்களின் இன ஐக்கியத்தை முழு உலகத்திற்கும் எடுத்துக் காட்டக்கூடிய வகையில் அமைந்திருப்பது ஒரு குறிப்பிடத்தக்க விடயமாகும்.
புத்த பெருமானின் புனித தந்தம் வைக்கப்பட்டிருக்கும் ஸ்ரீதலதா மாளிகை, இந்துக்களின் புனித தலமாக கண்டி மாணிக்க விநாயகர் கோவில், முஸ்லிம்களின் கண்டி மீரா மக்கம் பள்ளிவாசல், கிறிஸ்தவர்களின் கண்டி புனித அந்தோனியார் தேவாலயம் ஆகியன கண்டி மாநகரம் சகல மதங்களுக்கும் உரிய இடத்தைக் கொடுத்து அனைத்து மதங்களைச் சார்ந்தவர்களுக்கும் தங்கள் மத வழிபாடுகளில் ஈடுபடுவதற்கும் வசதிகள் செய்யப்பட்டிருப்பதும், இலங்கையில் பல்லின மக்கள் பல மார்க்கங்களை வழிபட்டு வாழ்ந்து கொண்டிருக்கிறார்கள் என்பதை உலக நாடுகள் அனைத்திற்கும் எடுத்துக்காட்டுவதற்கு முன்மாதிரியாக அமைந்திருக்கிறது.
அடுத்து கண்டி மாநகரம் எங்கள் நாட்டின் கல்வித்துறையில் முன்னணி நிலையில் இன்று பிரகாசித்துக் கொண்டிருக்கிறது. கண்டி திரித்துவக் கல்லூரி, தர்மராஜா கல்லூரி, பரிசுத்த அந்தோனியார் கல்லூரி, கண்டி ஹை ஸ்கூல் உட்பட சகல பாடசாலைகளும் இன்று கல்வித் துறையில் போட்டி போட்டுக்கொண்டு முன்னேறிய வண்ணம் இருக்கிறது.
கண்டி மாநகரில் இருந்து வருடா வருடம் சராசரியாக 50 வைத்தியர்கள், பொறியியலாளர்கள், கணக்காளர்கள், சட்டத்தரணிகள் உட்பட பல்லாயிரக்கணக்கான பல்கலைக்கழக பட்டதாரிகள் வெளியேறி நாட்டுக்கு பணியாற்றிக் கொண்டிருக்கிறார்கள்.
இவை அனைத்திற்கும் சிகரம் வைத்தாற்போல் கண்டி நகரம் கிரிக்கட் விளையாட்டிலும், றகர் விளையாட்டிலும் இன்று அகில இலங்கை ரீதியில் சாதனைகளை படைத்து விளங்குகின்றது. கண்டி சென். அந்தனிஸ் கல்லூரி உலக சாதனை படைத்த சுழற்பந்து வீச்சாளரான முத்தையாக முரளிதரனை உருவாக்கிய பெருமையைக் கொண்டுள்ளது.
இவ்விதம் பல்வேறு துறைகளில் கண்டி மாநகரம் உலக வரலாற்றில் தன்னுடைய பெயரை பொன் எழுத்துக்களால் பொறித்து வைத்துள்ளது. இலங்கையின் கடைசி மன்னர் ஆட்சியும் கண்டி மாநகரத்திலேயே வீற்றிருந்தது. 1815ம் ஆண்டில் பிரிட்டிஷ் ஆட்சியாளர்கள் கண்டி மாநகரை கைப்பற்றி அன்று அரசாட்சி செய்த ஸ்ரீ விக்கிரமராஜசிங்க மன்னனை கைது செய்து இந்தியாவிற்கு எடுத்துச் சென்றதை அடுத்து நாடு முழுவதும் பிரிட்டிஷாரின் ஆக்கிரமிப்பின் கீழ் இலங்கை பிரிட்டிஷ் காலனித்துவ நாடாக அன்று மாறியது.
இவ்விதம் பல்வேறு காலகட்டங்களில் கண்டி மாநகரம் தனது தனித்துவத்தை பேணிப்பாதுகாத்து இன்று இலங்கையில் கொழும்பு மாநகரத்திற்கு அடுத்தபடியாக வர்த்தகத்துறையிலும் கல்வித்துறையிலும் விளையாட்டுத்துறையிலும், பொருளாதாரத் துறையிலும் முன்னணி நகரமாக திகழ்ந்து கொண்டிருப்பதற்கு அந்நகரை நல்ல முறையில் திட்டமிட்டு அபிவிருத்தி செய்வதே பிரதான காரணமாகும்.
கண்டி மாநகரை அடுத்துள்ள பேராதனையில் இலங்கையின் இரண்டாவது நிலையில் உள்ள பெரிய போதனா வைத்தியசாலை அமைந்திருக்கிறது. எங்கள் நாட்டின் முதலாவது வதிவிட வசதிகளைக் கொண்ட பல்கலைக்கழகமும் பேராதனையிலேயே அழகிய மலைக் குன்றுகளுக்கு மத்தியில் அமைந்திருக்கின்றது. 
கண்டி மாநகருக்கு சமீபத்தில் சென்றிருந்த ஜனாதிபதி மஹிந்த ராஜபக்ஷ அவர்கள் அந்நகரத்தின் உட்கட்டமைப்பு வசதிகளை உடனடியாக அபிவிருத்தி செய்வதற்கும், போதியளவு குடிநீரை பெற்றுக் கொடுப்பதற்கும், சிறந்த போக்குவரத்து வசதிகளை கொடுப்பதற்கான நெடுஞ்சாலைகளை அமைப்பதற்கும் நடவடிக்கைகளை எடுத்துள்ளார்.
கண்டி போகம்பறையில் அமைந்திருக்கும் பெரிய சிறைச்சாலையை விரைவில் பல்லேகல நகரத்திற்கு இடமாற்றம் செய்வதற்கு நடவடிக்கை எடுக்கப்பட்டுள்ளது. ஜனாதிபதி அவர்கள் கண்டி மாநகரத்தின் முன்னேற்றத்திற்காக எடுத்துவரும் நடவடிக்கைகளுக்கு சிகரம் வைத்தது போல் அமைந்திருப்பது அந்நகரத்தில் ஒரு விமான நிலையத்தை ஏற்படுத்துவது என்று எடுத்த தீர்மானமாகும். இதற்கென ஏற்கனவே நூறு ஏக்கர் காணியை செப்பனிட்டு விமான நிலையத்தினை அமைப்பதற்கான பூர்வாங்க நடவடிக்கை ஆரம்பிப்பதற்கான உத்தரவுகளையும் அரசாங்கம் பிறப்பித்துள்ளது.
கொழும்பில் ஆரம்பித்திருக்கும் இன்றைய அபிவிருத்திப் பணிகள் கண்டி மாநகரிலும் பின்னர் நாட்டில் உள்ள சகல நகரங்களிலும் ஆரம்பிப்பதே அரசாங்கத்தின் இலட்சியமாகும். இந்த இலட்சிய கனவு நிறைவேறிய பின்னர் எங்கள் நாடு உலகிலுள்ள சகல வசதிகளையும் கொண்ட மக்கள் மகிழ்ச்சியோடு வாழக்கூடிய ஒரு நாடாக மாறுவது திண்ணம்.

