அறுவை சிகிச்சையில் புதிய முகம் உருவாக்கி டாக்டர்கள் சாதனை



அமெரிக்க வரலாற்றில் முதல் முறையாக விபத்தில் முகம் சிதைந்த இளைஞருக்கு முழுமையான முக மாற்று அறுவை சிகிச்சை செய்து டாக்டர்கள் சாதனை படைத்துள்ளனர். அமெரிக்காவை சேர்ந்தவர் தல்லாஸ் வீன்ஸ், (வயது 25). பெயின்ட் தொழிலாளியான அவர், 2008ல் ஒரு கட்டடத்தில் பணியாற்றினார். 
அப்போது அவரது ஏணி மின் கம்பத்தின் மீது சாய்ந்து, மின்சாரம் தாக்குதலுக்கு ஆளானார். அதில் வீன்ஸ் முகம் முழுவதும் சிதைந்தது. ஒரு பகுதி கன்னத்தை தவிர கண்கள், மூக்கு, வாய், நெற்றி அனைத்தும் உருகிவிட்டன. 
அவருக்கு பாஸ்டன் நகரின் பிரிகாம் மருத்துவமனையில் 30 டாக்டர்கள் கொண்ட குழு, கடந்த வாரத்தில் முழுமையான முக மாற்று அறுவை சிகிச்சை செய்தது. 15 மணி நேரம் நீடித்த அறுவை சிகிச்சையில், வீன்சின் முகத்தில் மூக்கு, வாய், உதடுகள், நெற்றி, கன்னங்கள் பொருத்தப்பட்டன. மருத்துவ சோதனைக்கு உடலை அர்ப்பணித்திருந்தவர்களிடம் இருந்து இந்த உறுப்புகள் பயன்படுத்தப்பட்டன. 
இந்த அறுவை சிகிச்சை வெற்றிகரமாக அமைந்ததாக மருத்துவமனை தலைவர் பெஸ்டி நாபல் தெரிவித்தார். எனினும், வீன்சின் கண் நரம்புகள் முற்றிலும் சேதமடைந்து விட்டதால் பார்வையை மட்டும் மீட்க முடியவில்லை. 
அத்துடன் ஒரு பக்க கன்னத்தில் தொடு உணர்வையும் திரும்பப் பெற இயலவில்லை. எனினும், அவரால் இப்போது பேச முடிகிறது. அறுவை சிகிச்சைக்கு பிறகு குடும்பத்தினருடன் தொலைபேசியில் வீன்ஸ் பேசியதாக பெஸ்டி தெரிவித்தார். 
மருத்துவத்தில் ஒரு மைல் கல் இது பற்றி டாக்டர்கள் குழுத் தலைவர் போதன் பமாக் கூறுகையில், “வீன்சுக்கு இனி பெரிய அளவிலான சிக்கல்கள் ஏதுமில்லை. அவர் நல்ல உடல் நிலையுடன் இருக்கிறார். இது மருத்துவ முன்னேற்றத்தில் மேலும் ஒரு மைல் கல்” என்றார். 
இந்த மாற்று அறுவை சிகிச்சைக்கான செலவை அமெரிக்க இராணுவத் துறை ஏற்றது. போர்களில் வீரர்களுக்கு ஏற்படும் உடல் சேதங்களை சரி செய்வதற்கான ஆராய்ச்சிக்காக இதுபோன்ற 5 அறுவை சிகிச்சைகளுக்கு இராணுவம் ரூ. 15.3 கோடி செலவிடுகிறது. அதிலிருந்து இந்த அறுவை சிகிச்சை செலவு ஏற்கப்பட்டது.
ஆசிய பணக்காரர் பட்டியல் மிட்டல் மீண்டும் முதலிடம்
இங்கிலாந்தில் வசிக்கும் ஆசிய நாடுகளைச் சேர்ந்த பணக்காரர்கள் பட்டியலில், இந்தியரும், ஸ்டீல் ஆலை அதிபருமான லட்சுமி மிட்டல் முதலிடத்தைத் தக்க வைத்துக் கொண்டுள்ளார். 
இவரது சொத்து மதிப்பு ரூ. 1.13 இலட்சம் கோடி இந்திய ரூபாய் ஆசியன் மீடியா மற்றும் மார்க்கெட்டிங் குழுமத்தில் ஈஸ்டர்ன் ஐ என்ற வாரப் பத்திரிகை 2011ம் ஆண்டுக்கான ஆசிய பணக்காரர்கள் பட்டியலை வெளியிட்டுள்ளது. 
ஆர்சிலர் மிட்டல் குழுமத்தின் தலைவர் லட்சுமி மிட்டல் இப்பட்டியலில் மீண்டும் முதலிடத்தைப் பிடித்துள்ளார். கடந்த ஆண்டும் இவர் இந்தப் பட்டியலில் முதலிடத்தில் இருந்தார்.
