~கடந்து போகுதல்”&#39; கவிதை நூலுக்குவட மாகாண சபையின் சிறப்பு விருது

மன்னார் இலக்கிய விழாவில் கெளரவம்
வட மாகாண பண்பாட்டலுவல்கள் திணைக்களம், வட மாகாண தமிழ் எழுத்தாளர்களை ஊக்குவிக்கும் நோக்கில் வருடா வருடம் சிறந்த நூற் பரிசினை நடத்தி வருகிறது. அந்த வகையில் 2010 ஆம் ஆண்டு வெளியிடப்பட்ட போட்டிக்கென திணைக்களத்துக்குக் கிடைக்கப் பெற்ற கவிதைத் துறை சார்ந்த நூல்களில் எழுத்தாளர் நீ. பி. அருளானந்தத்தின் கடந்து போகுதல் எனும் கவிதைத் தொகுதி நூல், சிறந்த நூலாக தெரிவு செய்யப்பட்டு அதற்கான விருதினைப் பெற இருக்கிறது.
அதற்குண்டான பரிசளிப்பும் கெளரவமும் இவருக்கு அடுத்த மாதம் மன்னாரில் நடத்தப்படவிருக்கின்ற தமிழ் இலக்கிய விழாவின் நிறைவு நாளில் வழங்கப்படும்.
நீ. பி. அருளானந்தம் பல்துறை சார்ந்த இலக்கிய ஆக்கங்களிலெல்லாம் கால்பதித்து அதிலெல்லாம் தன் திறமைகளையும் வெளிக்காட்டி வருபவர். இவர் இதுவரை மூன்று அரச சாஹித்திய விருதுகளை தான் எழுதிய சிறுகதைத் தொகுதி மற்றும் இரு நாவல் நூல்களுக்காகவும், பெற்றிருக்கிறார். இதைவிட கொடகே தேசிய சாஹித்திய விருது, கு. சின்னபாரதி அறக்கட்டளை விருதும் இவரது நாவல் நூலுக்காக கிடைத்திருக்கிறது. வட மாகாண பண்பாட்டலுவல்கள் திணைக்களமும் இவரது ‘வாழ்க்கையின் நிறங்கள்’ எனும் நாவல் நூலுக்கு முன்பு விருது வழங்கியிருந்தது.
இவ்வருடம் இலங்கை இலக்கியப் பேரவை, யாழ். இலக்கிய வட்டமும், இவரது துயரம் சுமப்பவர்கள்- என்ற நாவலை சிறந்த நூலாக தெரிவு செய்து விருதினை வழங்கியது. அவர் எழுதிய ‘இரத்தம் கிளர்த்தும் முள் முடி’ - என்ற சிறுகதை ‘அன்பு பாலம்’- இதழ் நடத்திய வல்லிக்கண்ணன் சர்வதேச ஞாபகார்த்த சிறுகதைப் போட்டியிலும் முன்னம் முதல் பரிசினைப் பெற்றிருந்தது. சிறுகதைப் போட்டிக்கு அனுப்பப்பட்ட 900 சிறுகதைகளுக்குள் இருந்து முதல் பரிசுக்குத் தெரிவான கதை அது!
இவருக்கான அந்த பரிசை, பாலம் மாத இதழின் சிறப்பாசிரியரான ஞானபீட விருது பெற்ற எழுத்தாளர் த. ஜெயகாந்தன் அவர்கள் இவருக்கு வழங்கி கெளரவித்தார். அருளானந்தம் பல சமூக மேடை நாடகங்களையும் முன்னைய காலத்தில் எழுதியிருந்தார். வவுனியாவில் ‘வளர்மதி நாடகமன்ற’ என்ற ஒரு நாடகமன்றத்தையும் நிறுவி, அந்த நாடகமன்றத்தினூடாக தான் எழுதிய பல நாடகங்களையும அவர் மேடையேற்றியிருக்கிறார்.
‘பெண்ணுக்கேற்ற மாப்பிள்ளை’- எனும் நகைச்சுவை நாடகம் இவர் எழுதிய பல நாடகங்களிலுமிருந்து சிறந்த ஒரு சமூக நாடகமாக பலராலும் பாராட்டப் பெற்று பல தடவைகளும் மேடையேற்றமும் கண்டது.
இவர் எழுதிய நாடகங்களில் இவரே அதில் முக்கிய பாத்திரமேற்று நடித்தும் இருந்தார். இந்த நாடகங்கள், வவுனியா, முல்லைத்தீவு, புளியங்குளம், யாழ். திறந்த வெளியரங்கு போன்ற பல இடங்களில் மேடையேற்றம் கண்டு பார்வையாளர்களின் அமோக பாராட்டுதலையும் பெற்றிருந்தமை குறிப்பிடத்தக்கது.
