வறுமை ஒழிப்பில் கூட்டு ஸக்காத்அது சமூக மாற்றத்தை ஏற்படுத்துமா?


,ஸ்லாமிய கடமைகளில் ஒன்று ஸக்காத். இக்கடமையை தனவந்தர்கள் நிறைவேற்ற வேண்டிய ஒன்றாகும். இஸ்லாம் ஸக்காத்தின் மூலம் சமூகத்தில் வறுமை நிலையை இல்லாதொழிக்கும் திட்டமாகும்.
சமூகத்தில் காணப்படும் வறுமை நிலைக்கு பொருளாதாரமே காரணமாகும். இஸ்லாம் ஸக்காத்தின் ஊடாக பொருளாதாரத்துறையில் சமூக வாழ்வின் முன்னேற்றத்திற்குப் பயனுள்ள ஒரு திட்டத்தை முன்வைக்கின்றது.
தனி மரம் தோப்பாகாது என்பது போல ஸக்காத் கூட்டாக வழங்கப்படும் போது சமூகத்தில் வறுமை நிலையை கட்டுப்பாட்டுக்குள் கொண்டு வரலாம்.
ஸக்காத் தனிமனிதன் மீது விதியாக்கப்பட்ட சமூக ரீதியான கடமையாகும். கலீபா உமர் இப்னு அப்துல் அkஸ் (ரஹ்) அவர்களின் காலத்தில் ஸக்காத் விநியோகம் ஒரு அமைப்பினூடாக, கூட்டாக மேற்கொள்ளப்பட்டமையால் மக்கள் தாம் பெற்ற ஸக்காத்தை வைத்து தமது பொருளாதார வாழ்வாதாரத்தை வளப்படுத்திக் கொண்டார்கள்.
“(நபியே), அவர்களது பொருளிலிருந்து (கடமையான) ஸக்காத்தை பெறுவதன் மூலம் (உள்ளும் புறமும்) அவர்களைப் பரிசுத்தமாக்கி வைத்து அதைக் கெண்டு அவர்களைத் தூய்மைப்படுத்தி அவர்களை ஆசீர்வதிப்பீராக!” என்று அல்குர்ஆனில் அல்லாஹ் கூறுகின்றான்.
இந்த அல்குர்ஆன் வசனம் தனவந்தர்களிடமிருந்து ஸக்காத் பெறப்பட்டு வறியவர்களுக்கு பகிர்ந்தளிக்கப்பட வேண்டும்.
அதேபோன்று நபிமணி (ஸல்) அவர்கள், முஆத் (ரலி) அவர்களை யமன் நாட்டுக்கு கவர்ணராகவும், போதகராகவும் அனுப்பிய போது “நீர் அந்த மக்களிலுள்ள வசதி படைத்தவர்களிடமிருந்து ஸக்காத்தை வசூலித்து, அவர்களிலுள்ள வறியவர்களுக்கு அதனை விநியோகிக்க வேண்டும். இதனை நீர் அந்த மக்களுக்கு கற்றுக்கொடுக்க வேண்டும்” எனக் கூறினார்கள்.
இந்த நபி (ஸல்) அவர்களின் கட்டளையும் சமூகத்திலுள்ள செல்வந்தர்களிடமிருந்தே ஸக்காத் வசூலிக்கப்பட்டு ஏழை எளியோருக்கு வழங்கப்பட வேண்டும் என்பதேயாகும்.
தொழுகையை நேமமாக தொழுது வாருங்கள். இன்னும் ஸக்காத்தை கொடுங்கள் என்று தொழுகையை அடுத்து ஸக்காத்தை கொடுக்குமாறு அல்குர்ஆனில் அல்லாஹ் குறிப்பிடுகின்றான்.
இந்த ஸக்காத்தின் மூலம் எல்லா வசதியற்றவர்களும் தொழில் வசதி பெற்று நிரந்தர நிவாரணம் பெற வழிவகுக்கும் ஸக்காத் உன்னத நோக்கங்களுக்காகக் கடமையாக்கப்பட்டது.
வீதிகளில் இருந்து திரிவதிலிருந்தும், உணவு, உடை, இருப்பிடம் இல்லாது அல்லல்படுவதிலிருந்து விடுபடுவதும், வறியவர்கள் வறுமைப்பிடியிலிருந்து நிவாரணம் பெறுவதும், ஒரு முஸ்லிம் சீராக வாழ்வதற்கும் ஸக்காத் களமமைக் கின்றது.
இந்த ரமழான் மாதத்தில் நாம் செய்யும் நல் அமல்களுக்கு அதிகூடிய நன்மைகளை அல்லாஹ்வே வழங்குவதாக வாக்களித்துள்ளான். நோன்பு பிடிப்பதும், ஸக்காத் கொடுப்பதும் இறை திருப்தியொன்றை நாடியே நாம் செய்கின்றோம்.
ஸக்காத் கடமை முழுக்க முழுக்க பொருளாதாரத்துடன் தொடர்புபட்டது. வறுமையை அகற்றி சமூகத்தில் பொருளாதார வளத்தை ஏற்படுத்துவதற்கு கடமையாக்கப்பட்ட ஸக்காத்தை கூட்டாக இணைந்து பயனுள்ள வகையில் பகிர்ந்தளிக்கும் போது, சமூக மாற்றத்தைக் காண வாய்ப்புண்டு.
ஏழைகளும், வறுமையில் வாடுவோர்களும் இனம்காணப்பட்டு சரியான முறையில் ஸக்காத் கூட்டாக பயன்படுத்தப்படுமானால் வீதியோரங்களிலும், நகரங்களிலும், தனவந்தர்களை நாடி இவர்கள் அலையமாட்டார்கள்.
இந்த ஸக்காத் ஓர் அழகான பொருளாதார திட்டமாகும். அது சரியான முறையில் கணக்கிட்டு ஏழைகளுக்குரிய பங்கு சரியாக அவர்களுக்கும் போய் சேர சமூக, சமயத் தலைவர்கள் முன்னின்று பாடுபட வேண்டும்.
இஸ்லாமிய கண்ணோட்டத்தில் ஸக்காத் ஏற்படுத்தப்பட்டதன் நோக்கம் நிறைவேற இப்புனித ரமழானிலிருந்து நாம் செயற்படுவோம்.
மெளலவி 
எஸ்.எம். முஹம்மத் முஸ்தபா 
(பலாஹி), ஜம்இய்யதுல் உலமா
காத்தான்குடி.
