காஷ்மீர் பெண்களுக்கு தீவிரவாதிகள் மிரட்டல்செல்போனில் பேசினால் கொல்வோம்


பொது இடங்களில் செல்போன் பேசினால் சுட்டுக் கொல்வோம் என்று காஷ்மீர் பெண்களை தீவிரவாதிகள் எச்சரித்துள்ளனர்.
காஷ்மீர் மாநிலம் ஸ்ரீநகரில் தீவிரவாதிகள் ஆதிக்கம் உள்ள சோபியான் மாவட்டத்தில் பல இடங்களில் திடீரென காணப்படும் சுவரொட்டிகள் மக்களிடம் பீதியை ஏற்படுத்தி உள்ளன. கையால் எழுதப்பட்டுள்ள அந்த போஸ்டர்களில் பொது இடங்களில் பெண்கள் செல்போனில் பேசக் கூடாது என்றும் அவ்வாறு பேசினால் அவர்களை சுட்டுக் கொல்வோம் என்றும் வாசகங்கள் உள்ளன.
மேலும், பெண்கள் முகத்தை மறைக்கும்படி பர்தா அணியாமல் வெளியில் வரக்கூடாது என்றும் அப்படி வந்தால் அவர்களின் முகத்தில் ஆசிட் வீசுவோம் என்று எச்சரிக்கப்பட்டுள்ளது. பெண்கள் பர்தா அணிவதை மக்கள் வற்புறுத்தி உறுதிப்படுத்த வேண்டும் என்றும் கூறப்பட்டுள்ளது. லஷ்கர், அல், கய்தா மற்றும் அல் கய்தா முஜாகிதின் என்ற பெயரில் இந்த சுவரொட்டிகள் ஒட்டப்பட்டுள்ளன. 
மேலும் தெற்கு காஷ்மீரில் உள்ள பஞ்சாயத்து தலைவர்கள் தங்கள் பதவிகளை இராஜினாமா செய்ய வேண்டும் என்றும் இல்லாவிட்டால் கடும் விளைவுகள் ஏற்படும் என்றும் எச்சரிக்கப்பட்டுள்ளது. இது குறித்து பெயர் குறிப்பிட விரும்பாத பொலிஸ் அதிகாரி ஒருவர் கூறுகையில் போஸ்டர்களில் உள்ள இயக்கங்களின் பெயர்களை இப்போதுதான் கேள்விப்படுகிறோம். இது குறித்து விசாரித்து வருகிறோம் என்றார்.
தீவிரவாதிகளின் அச்சுறுத்தலால்; சில இடங்களில் பஞ்சாயத்து அமைப்புகளின் தலைவர்கள் இராஜினாமா செய்வதாக வெள்ளிக்கிழமை வழிபாட்டு கூட்டங்களின் போது அறிவித்துள்ளதாகவும் இன்னும் அதிகார பூர்வமாக இராஜினாமா கடிதங்களை அளிக்கவில்லை என்றும் அரசு அதிகாரி ஒருவர் கூறினார். 
இந்த ஆண்டு ஆரம்பத்தில் இதேபோன்ற சுவரொட்டிகள் ஒட்டப்பட்டதை தொடர்ந்து தெற்கு காஷ்மீரில் சில பஞ்சாயத்து தலைவர்கள் இராஜினாமா செய்தது குறிப்பிடத்தக்கது.
